আকৰ্ষণীয়! কেতিয়াবা যদি সাগৰৰ পাৰত, কেতিয়াবা স্বামীৰ সৈতে, এই কাম কৰি এতিয়া ভাইৰেল এইগৰাকী আবেদনময়ী অভিনেত্ৰী | Monalisas Stunning Beachwear Pics From Her Goa Holiday goes viral on social media pb– News18 assam\nHome » photogallery » lifestyle »আকৰ্ষণীয়! কেতিয়াবা যদি সাগৰৰ পাৰত, কেতিয়াবা স্বামীৰ সৈতে, এই কাম কৰি এতিয়া ভাইৰেল এইগৰাকী আবেদনময়ী অভিনেত্ৰী\nআকৰ্ষণীয়! কেতিয়াবা যদি সাগৰৰ পাৰত, কেতিয়াবা স্বামীৰ সৈতে, এই কাম কৰি এতিয়া ভাইৰেল এইগৰাকী আবেদনময়ী অভিনেত্ৰী\nবিগবছৰ মঞ্চতো এটা সময়ত প্ৰৱেশ কৰিছিল মোনালিছাই।\n| November 10, 2020, 22:17 IST\nমোনালিছা। সৰু পৰ্দাৰ জনপ্ৰিয় অভিনেত্ৰী। ভোজপুৰী আৰু বেংগলী ছবিৰো জনপ্ৰিয় অভিনেত্ৰী।\nঅভিনেত্ৰীগৰাকী ছচিয়েল মিডিয়াত প্ৰায়ে সক্ৰিয়। মাজে মাজে বিতৰ্কৰ মাজতো সোমাই পৰে অভিনেত্ৰী মোনালিছা।\nবিভিন্ন সময়ত আকৰ্ষণীয় ভিডিঅ’ বা ফটো আপলোড কৰি চৰ্চাত থাকে অভিনেত্ৰীগৰাকী।\nনাগিন নামৰ জনপ্ৰিয় ধাৰাবাহিকখনতো সুন্দৰ অভিনয় কৰিছিল অভিনেত্ৰীগৰাকীয়ে।\nবিগবছৰ মঞ্চতো এটা সময়ত প্ৰৱেশ কৰিছিল মোনালিছাই। আৰু বিগবছৰ মঞ্চতে ভিক্ৰান্তৰ সৈতে প্ৰেমৰ সম্পৰ্ক আৰম্ভ হয় অভিনেত্ৰীগৰাকীৰ। আৰু তাৰ পিছতে হয় বিয়া। বৰ্তমান স্বামীৰ সৈতেও বিভিন্ন অন্তৰংগ মুহূৰ্তৰ ফটো শ্বেয়াৰ কৰে অভিনেত্ৰীগৰাকীয়ে।


আংবাং (ধ্ৰুৱ কাশ্যপ) - সাহিত্য ডট অৰ্গ\nআংবাং (ধ্ৰুৱ কাশ্যপ)\n“এতিয়াই নহয় মিষ্টাৰ কাশ্যপ”\nনাৰীকণ্ঠটোৰ চিৎকাৰৰ পিছতেই অভিজ্ঞান সাৰ পাই যায়৷ একেটা সপোনকে সি বহুবাৰ দেখিছে৷ সি টিলা এটাৰ মূৰলৈ যায়৷ আচলতে তাক লৈ যায় কিবা এটা শক্তিয়ে৷ সিও মন্ত্ৰমুগ্ধৰ দৰে গৈ থাকে৷ টিলাটোৰ তলত একপ্ৰকাৰৰ এখন নৰক৷ মানুহৰ শৰীৰৰ অংগ প্ৰত্যংগ, লাওখোলা জঁকা আদিয়ে তাক মাতি থাকে৷ নাৰীকণ্ঠটোৱে তাক প্ৰকৃতিষ্ঠ অৱস্থালৈ লৈ আনে আৰু টোপনিও ভাগি যায় তাৰ৷ সপোনটো একেৰাহে দেখি থকাৰ কাৰণটো সি ধৰিব পৰা নাই৷ আৰু সপোনটোত ভাঁহি অহা নাৰীকণ্ঠটো? কাৰ? ?\nমানুহজনে টিলাটোৰ পৰা জাপ মাৰি দিবলৈ ধৰোতেই অনুসূয়ায়ে চিৎকাৰ কৰি উঠে “এতিয়াই নহয় মিষ্টাৰ কাশ্যপ৷ “ মানুহজন মানে যুৱকজনে থতমত খাই পিছলৈ ঘূৰি চাই, মুখখন দেখা নেদেখাকৈ দেখাৰ পিছত তাই সাৰ পাই উঠে৷ একেটা সপোনকে তাই বহুবাৰ দেখিছে৷ মনোবিজ্ঞানৰ ছাত্ৰী হিচাবে তাই জানে যে এইটো ’নৰ্মেল’ নহয়৷ কিবা মানসিক ৰোগৰ লক্ষণ হ’ব পাৰে৷\nপ্ৰিয় পাঠক গল্পটোৰ পিছৰচোৱালৈ যোৱাৰ আগতে মই এইটো ক’ব বিচাৰো যে আগৰ দুটা পেৰাগ্ৰাফ চূড়ান্তই ’instinctive’ আছিল৷ লিখকে লিখকৰ স্বাধীনতা বাৰুকৈয়ে ইউজ অথবা মিছইউজ কৰিছে৷ এইখিনিতে লিখকজনৰ মনৰ অৱস্থাৰো অলপ বুজ লওঁ আহক৷\n“এইচব লিখি কি পাবি৷ আংবাং হে লিখ৷ মানুহে কিমান ভাল লিখে৷ দত্ত, মহন্তহঁতলৈ চা৷ আৰু তই!”\n“পেগ বনা বে৷ আল বাল বকি নাথাক৷” লিখকজনে বন্ধুজনৰ কথাত গুৰত্ব দিয়া যেন নেদেখুৱালে৷\n“আচ্ছা তোৰ বিশিষ্টা কবি বান্ধৱীগৰাকীৰ কি হ’ল৷ আছেনে? নে তোক লাঠ মাৰি গুছি গ’ল?”\n“মনে মনে থাকিবিনে? ল বাকীখিনি পঢ়৷”\nসেইদিনা অনুসূয়া আহিছিল প্ৰখ্যাত মনোবিজ্ঞানী তথা তাইৰ শিক্ষাগুৰু ডঃ কুনাল শইকীয়াৰ ওচৰলৈ৷ তাইৰ সপোনটোৰ কথা তেওঁক জনাবলৈ৷ সেইদিনা তেওঁৰ ক্লিনিকলৈ এজন যুৱক আহিছিল৷ এটা সময়ত তেওঁৰ চকুৱে চকুৱে পৰিছিল৷ তেওঁৰ চকুযোৰ যেন তাই ক’ৰবাত দেখিছে৷ কিন্তু ক’ত?\n“ইয়াৰ পিছত কি হ’ব? লাভ ষ্টৰি৷ চাকচেছফুল? হাহা ৰিয়েল লাইফততো চাকচেছ নহ’লিয়ে! বিশিষ্টা কবি বান্ধৱীগৰাকীয়েও লাঠ মাৰিলে৷ হাহাহাহা“ (অট্টহাস্যৰ শব্দৰে সৰু কেবিনটো ৰজনজনাই গ’ল)\n“তোৰ লগত কেলা খাব নোৱাৰি৷ তই পেগ বনা বে৷”\nলিখকৰ খং উঠিছে৷ বন্ধুজনে বুজিব পাৰিলে৷\n“হ’ব দে ছৰী৷ দে বাকীখিনি পঢ়ো৷”\nঅভিজ্ঞানৰ কনটেক্ট নম্বৰ যোগাৰ কৰাত অনুসূয়াৰ বেছি কষ্ট নহ’ল৷ কেইদিনমানৰ পিছত তাই বুজিলে যে সপোনৰ মিষ্টাৰ কাশ্যপেই অভিজ্ঞান কাশ্যপ৷ কিন্তু ই কেনেকৈ সম্ভৱ! দুয়োজনেই এজনে আনজনৰ পৰিপূৰক সপোন এটা দেখাতো কেনেকৈ সম্ভৱ! ! মনোবিজ্ঞানেও ইয়াৰ সঠিক বাখ্যা দিব নোৱাৰে৷ বুজা নুবুজাৰ দোমোজাৰ মাজতেই তেওঁলোকৰ কাহিনীটোৱে গতি ল’বলৈ আৰম্ভ কৰিলে৷ কিছুদিন পিছত দুয়ো অনুভৱ কৰিলে যে দুয়ো এজনে আনজনক এৰি থাকিব নোৱাৰে৷ ফলাফল? দেখাদেখি হোৱাৰ তিনিমাহৰ ভিতৰতে দুয়ো বিবাহপাশত আৱদ্ধ হ’ল৷ বিবাহৰ এবছৰমানৰ পিছত তেওঁলোকৰ সংসাৰত এজন নতুন আলহীও আহিল৷ অভিজ্ঞান-অনুসূয়ায়ে সেই নতুন আলহীৰ নাম থ’লে অভিনৱ৷\n“তাৰপাছত? একো নাই? ইমানতে অন্ত? সপোনটোৰ ৰহস্য কি? নে তই এইটো বিচাৰ যে তোৰ ফেণ্টাচীবোৰে গল্পৰ জৰিয়তে পূৰ্ণতা পাওঁক, যিবোৰ তই কেতিয়াও বাস্তৱত ৰূপায়িত কৰিব নোৱাৰিলি বা নোৱাৰিবি?”\n“সেইখিনি পাঠকৰ ওপৰতে থওঁ নেকি? ইয়াৰ পিছত কি হ’ব পাঠকে হয়তো মোটামুটি ধাৰণা কৰিব পাৰিছেই৷ পূৰ্বজন্মৰ কিবা লোচা নাইবা সহজে বুজি নোপোৱা অসম্ভৱ কিবা থিয়ৰী৷ যিহেতু পাঠকসকল মোৰ লেখাৰ লগত পৰিচিতয়ে৷”\n“মানে মোৰ শংকা অমূলক নহয়৷ বাইদিৱে, এইটো প্ৰকাশ নকৰিবি৷ মানুহে হাঁহিব৷ “\n“আৰু এটা কথা৷”\n“তোৰ বিশিষ্টা কবি বান্ধৱীগৰাকীয়ে” ……\n(সৰু কেবিনটোত বটল এটা ভঙাৰ শব্দ হ’ল৷ বাহিৰত শীতল বতাহ বলি আছিল৷ ৰাতি গভীৰ৷ সপোন দেখাৰ সময় … )\n← নবীন ছাৰ\nকাটাৰৰ ডায়েৰী: সাহিত্য আৰু সংস্কৃতিৰ পথাৰত কাটাৰৰ অসমীয়াসকল (দ্বিতীয় খণ্ড) ডা০ ভূপেন শইকীয়া →


মুকলি চিঠি - অসমীয়াৰ সুখ-দুখ\nHome Ashraful-Hussain আশ্ৰাফুল-হুছেইন মুকলি চিঠি. সম্পাদকলৈ চিঠি মুকলি চিন্তা মুকলি চিঠি\nxukhdukh.com June 29, 2015 Ashraful-Hussain, আশ্ৰাফুল-হুছেইন, মুকলি চিঠি. সম্পাদকলৈ চিঠি, মুকলি চিন্তা,\nমাননীয় দেৱেন দত্তলৈ মুকলি চিঠিঃ\nআহক, বাংলাদেশী চিনাক্তকৰণৰ নেতৃত্ব দিয়ক\nমাননীয় দেৱেন দত্ত মহোদয়,\nইতিপূৰ্বেও আপোনাৰ বাবে কলমৰ চিয়াঁহী খৰচ কৰিছো, আজি আকৌ দূৰ্ভাগ্যজনকভাৱে আপোনালৈ একলম লিখিবলৈ বাধ্য হৈছোঁ। ২৮ জুন ২০১৫ তাৰিখে গুৱাহাটীত প্ৰেছ ক্লাবত সম্বোধন কৰা সংবাদ মেলত প্ৰসংগ ক্ৰ্মে মুখ্যমন্ত্ৰী তৰুণ গগৈক বাংলাদেশী দেখুৱাবলৈ গৈ আপুনি বসবাস কৰা বেলতলা অজন্তা পথৰ কাষত পুৱা ৬ বজাৰ পৰা ৮ বজালৈ থাকিলেই অবৈধ বাংলাদেশী দেখিব বুলি কোৱাৰ লগতে অটোচালক, ৰিক্সাচালকৰ বুজনসংখ্যকেই বাংলাদেশী বুলি প্ৰকাশ কৰিছে। এই অভিযোগ তথ্যৰ ওপৰত ভিত্তি কৰা নে অভিযোগৰ আঙুলি উঠাই প্ৰতিক্ৰিয়া সৃষ্টি কৰাৰ অন্য এক প্ৰচেষ্টাহে তাকে লৈ আমি সন্দিহান হৈছো।\nআমি নকওঁ অসমত বাংলাদেশী নাই বুলি। কিন্তু আপোনালোকে বিভিন্ন মঞ্চত বিভিন্ন সময়ত দি থকা পৰিসংখ্যা চকুমুদি আমি মানি ল’ব নোৱাৰো। মানুহৰ ধৰ্ম, বেশভূষা বা ভাষাৰ ব্যৱহাৰৰ ভিত্তিত উপৰুৱাকৈ তোলা এনে আঙুলিয়ে অসমখনক অতদিনে সন্দেহ আৰু অশান্তিৰ বীজহে সিঁচি আহিছে। বিশেষকৈ খাটি খোৱা শ্ৰমজীৱি একাংশ লোক সমাজৰ স্বয়ম্ভু অভিভাৱকৰ হাতত নিগৃহীত হব লগাও হৈছে।\nউচ্চতম ন্যায়ালয়ৰ প্ৰত্যক্ষ পৰ্যবেক্ষণত আৰু এক সুনিৰ্দিষ্ট সময়সীমাৰ ভিতৰত হোৱাকৈ এক সঠিক পৰিসংখ্যা আৰু পদ্ধতিগতভাৱে বিদেশী বহিস্কাৰৰ লক্ষ্যৰে ৰাষ্ট্ৰীয় নাগৰিকপঞ্জীৰ অধ্যাবধিকৰণৰ কাম চলি আছে। এনে অপবাদ তথা সন্দেহৰ বলি হৈ পদে পদে লাঞ্চনাৰ বলি হব লগা সাধাৰণ লোক সকলেও এই পদক্ষেপলৈ আশাৰে বাট চাইছে। এটা দীৰ্ঘদিনীয়া সমস্যাৰ সমাধান তথা অপবাদৰ পৰা মুক্তিৰ বাট বিচাৰিচে। এই প্ৰক্ৰিয়াৰ প্ৰাথমিক পৰ্যায় চলিছেহে। সময়ত নিশ্চয়কৈ দেখা যাব কিমান বিদেশী আছে, কিমান স্বদেশী আছে। আৰু তাৰ বাবে দেশৰ উচ্চতম ন্যায়ালয়ে দ্বায়িত্ব গ্ৰহণ কৰিছেই।\nএতিয়া আহিছো মূল প্ৰসংগলৈ, গুৱাহাটীৰ বেলতলাৰ অজন্তা পথত আপুনি মুখ্যমন্ত্ৰীক দেখুৱাব খোজা অবৈধ বাংলাদেশী মুখ্যমন্ত্ৰীয়ে সেই পথতে নিজৰ ঘৰ থাকিলেও আপোনাৰ আহ্বানত সম্ভৱত অধ্যয়ন নতুবা তদন্ত কৰিবলৈ নাহে। কিন্তু আপুনি যিসকল লোকলৈ সন্দেহৰ আঙুলি টোৱাঁইছে আমি সেইসকলৰ বংশধৰ, আত্মীয় নতুবা তেওঁলোকৰ মাজৰ এজন হিচাপে অবৈধ বাংলাদেশী চিনাক্তকৰণত আপোনাৰ সৈতে আমি সহযোগ কৰি বাংলাদেশী চিনাক্তকৰণ কৰিব বিচাৰো। আছেনে আপোনাৰ সৎ সাহস ? যদি আছে আমি এদল যুৱকে আপোনাক দলপতি কৰি বাংলাদেশী অনুসন্ধান অভিযান চলাবলৈ প্ৰ্স্তুত আছো। আশা কৰোঁ আপুনি নি:সংকোচে দিন-বাৰ ঠিক কৰি কাকতৰ মাধ্যমেৰে আমাক অৱগত কৰিব। হাতে-কামে যদিহে সেয়া কৰিব নোৱাৰে তেন্তে বাংলাদেশী প্ৰ্সংগত অনাগত দিনত এটি টু-শব্দও উচ্চাৰণ নকৰিব, অন্যথা অসমবাসীয়ে আপোনাক ভণ্ড বুলি জানিব।\nমোবাইল নম্বৰঃ ৮৮৭৬৪-৮৫৩৩৫\nTags # Ashraful-Hussain # আশ্ৰাফুল-হুছেইন # মুকলি চিঠি. সম্পাদকলৈ চিঠি # মুকলি চিন্তা\nBy xukhdukh.com on June 29, 2015\nLabels: Ashraful-Hussain, আশ্ৰাফুল-হুছেইন, মুকলি চিঠি. সম্পাদকলৈ চিঠি, মুকলি চিন্তা\nUnknown June 30, 2015 at 8:52 AM\nআমি চাই আছো ।।।।---robiul Hussain,kalatoli bazar,kamrup.\nএডমিন June 30, 2015 at 1:25 PM\nভাই। একদম ঠিক কৈছে। আমিও চাব খুঁজো।\nPlz send the letter to him in registered post.\nMain Uddin July 1, 2015 at 12:27 AM\nNRCৰ কাম সম্পূৰ্ণ হৈ যোৱাৰ পাছত প্ৰকৃত ভাৰতীয় বুলি চিনাকি হৈ যোৱাৰ পাছতো এই জাতিটোক এই সম্প্ৰদায় টোক সন্মান সহকাৰে জীয়াই থকাৰ অধিকাৰ দিবনে?\nলুংগী-টুপি পিন্ধা, ৰিক্সা- ঠেলা চলোৱা বিশেষকৈ মিঞা সমাজৰ লোকসকলক তথাকথিত কিছুমান নেতা, বুদ্ধিজিৱী আৰু সমাজৰ সচেতন নাগৰিকেও বাংলাদেশী বুলি অভিহিত কৰাটো একপ্ৰকাৰ ফেশ্বন হৈ পৰিছে।\nAnonymous July 1, 2015 at 1:56 AM\nআশ্ৰাফুল হুছেইন ডাঙৰীয়া aapuni Deben Dutta'ai kua lok hakol(goteibor nahaleo kisuman2asei) bangladeshi je nahoi aapunar hatat ki praman ase.....aapunar dare bangladeshi priti thakoka lokar babe asom etiyao aboidha bangladeshir mukto bisornbhumi hoi ase....aapunaloke loke dekhakoi bangladeshi khedibo lage buli koi kintu sarkare jadi khedar karone jadi ekhojo aguar sesta kore aapunalokei nirih manuhok harasastir kotha koi gotei bangladeshik raxonabexonor sesta kore....\naru deben dutta debok bangladeshi proshongot kotha nakoboloi upodesh(apunar bhasat satarkobani'o hobo pare) diboloi aapuni kun.....\nShazida Khatun July 2, 2015 at 8:17 PM\n" कहने की सीमा होती है\nसहने की सीमा होती है ,\nकुछ मेरे भी वश मे है\nकुछ सॊच समझ अपमान करो मेरा ... "\nby Harivansh Rai Bachchan\nAnonymous July 19, 2015 at 2:07 PM\nTar mana ki axomot Bangaladeshi ba Pub Pakistani mulor oboidho anuprabekh kari nai niki????\nচাকৰিৰ খবৰঃ দুলীয়াজানৰ অইল ইণ্ডিয়া লিমিটেডত ১১৯টা পদঃ ২৪ মে'ৰ পৰা ২৬ জুনৰ ভিতৰত কৰক আবেদন\nমনৰ কথাঃ হোমেন বৰগোহাঞি ছাৰৰ শেষ টেলিফোনটো :: ডাঃ নির্মল চাহেৱালা\nচিন্তনঃ কভিডশূন্য পৃথিৱীৰ সন্ধানত :: নৱজ্যোতি এন বৰা\nপ্ৰৱন্ধঃ ‘ধোঁৱাখোৱাটো'ক পুনৰ লুইতৰ প্রবল সোঁতত দলিওৱাৰ সংকল্প লৈছো :: ভাস্কৰজ্যোতি মহন্ত\nমনৰ কথাঃ পৰেশ বৰুৱাৰ ফোন, তেল কোম্পানী, দক্ষ মুখ্যমন্ত্ৰী আৰু অন্যান্য প্ৰসংগ :: ৰক্তিম শৰ্মা\nসশ্ৰদ্ধ স্মৰণঃ সুধাকণ্ঠ ভূপেন হাজৰিকাৰ জীৱনত 'কলিকাতা' :: লোকনাথ গোস্বামী\nসুধাকণ্ঠ ভূপেন হাজৰিকাৰ জীৱনত 'কলিকাতা' লোকনাথ গোস্বামী (১) পঞ্চাশৰ দশকৰ মাজভাগতে ভূপেন হাজৰিকাই অসম এৰি কলকাতালৈ ( তেতিয়া কলিকতা) ...\nবিশ্লেষণঃ ইণ্টাৰনেটত ধনৰ হৰলুকি, ঠগবাজিৰ পৰা বাচিব কেনেকৈঃ লব লগা সাৱধানতাবোৰ :: দেবজিত শৰ্মা\nইণ্টাৰনেটত ধনৰ হৰলুকি, ঠগবাজিৰ পৰা বাচিব কেনেকৈঃ লব লগা সাৱধানতাবোৰ দেবজিত শৰ্মা আজিৰ পৃথিবীখনত মবাইল ইণ্টাৰনেট অক্সিজেনৰ সমপৰ্য্যায়ৰ হৈ পৰি...\nচিন্তনঃ জ্যোতিষীৰ মহাকৰ্ষণ বনাম আচল জ্যোতিপদাৰ্থ বিজ্ঞান :: ড° পবন কুমাৰ চহৰীয়া\nজ্যোতিষীৰ মহাকৰ্ষণ বনাম আচল জ্যোতিপদাৰ্থ বিজ্ঞান ড° পবন কুমাৰ চহৰীয়া নিউটনৰ মহাকৰ্ষণৰ বিষয়ে আজিকালি হাইস্কুলৰ ছাত্ৰ-ছাত্ৰীয়েও জানে। প্লেগ ...\nপ্ৰৱন্ধঃ ৰাসলীলাৰ বতৰত ৰাধা-কৃষ্ণৰ সম্পৰ্ক চৰ্চা :: দীপাংকৰ মল্ল বৰুৱা\nআমি যেতিয়াই ৰাসলীলাৰ কথা শুনিবলৈ পাওঁ, তেতিয়াই শ্ৰীকৃষ্ণ আৰু ৰাধাৰ যুগলমূৰ্তিৰ কথাই মনলৈ আহে। যুগে যুগে শ্ৰীকৃষ্ণ আৰু ৰাধাৰ প্ৰেমৰ কাহিন...\nচিন্তনঃ দেশী অভিভাৱকৰ বিদেশী সন্তান :: ডাঃ নভনীল বৰুৱা\nদেশী অভিভাৱকৰ বিদেশী সন্তান ডাঃ নভনীল বৰুৱা আমি খবৰৰ শিৰোনামত যেতিয়াই কিছু ঘটনা দেখো, তেতিয়াই কিছু কথা সদায়েই আলোচিত হয়। ঠিক তেনে ধৰণৰ আ...\nগ্ৰন্থ আলোচনাঃ সাহিত্য অকাডেমী বঁটাপ্ৰাপ্ত সনন্ত তাঁতীৰ কাব্যগ্ৰন্থ "কাইলৈৰ দিনতো আমাৰ হ'ব" :: প্ৰাণজ্যোতি নাথ\n'নিগ্ৰো' ছপা আখৰৰ মুখ দেখা তেখেতৰ প্ৰথমটো কবিতা। তাৰ পাছত আৰু থমকি ৰ'ব লগা হোৱা নাই। ইখনৰ পাছত সিখনকৈ প্ৰকাশ হ'ল কবিতাৰ ...\nমনৰ কথাঃ বৰ্বৰতাৰ মাপকাঠীঃ অসম আৰক্ষীৰ আচৰণ বনাম বাতৰি-কাকতৰ ভূমিকা :: ভাস্কৰজ্যোতি মহন্ত\nবৰ্বৰতাৰ মাপকাঠীঃ অসম আৰক্ষীৰ আচৰণ বনাম বাতৰি-কাকতৰ ভূমিকা ভাস্কৰজ্যোতি মহন্ত এক যদিও ক্রিকেট বিশ্বৰ সার্বজনীন খেল নহয়, যদি ও ভাৰত, বাংলাদ...\nচিন্তনঃ কিহৰ ইংগিত পেগাছাছ কাণ্ড? :: অনন্ত কলিতা\nকিহৰ ইংগিত পেগাছাছ কাণ্ড? অনন্ত কলিতা যােৱা ২০ জুলাই ২০২১ তাৰিখ মঙলবাৰে দেশৰ সকলো বিৰোধী ৰাজনৈতিক দলে ইজৰাইলী চোৰাংচোৱা সংগঠনে নিৰ্মাণ কৰা ...\nচিন্তনঃ ছ'চিয়েল মিডিয়া ট্ৰায়েল গণতন্ত্ৰৰ প্ৰতি ভাবুকি নেকি? :: ৰঞ্জুমণি মহন্ত\nছ'চিয়েল মিডিয়া ট্ৰায়েল গণতন্ত্ৰৰ প্ৰতি ভাবুকি নেকি? ৰঞ্জুমণি মহন্ত ইণ্টাৰনেট আৰু যোগাযোগৰ অন্যান্য ইলেকট্ৰ’নিক মাধ্যমসমূহে পৃথিৱীখনক এখন...\nচিন্তনঃ চাইক্লোন গাজা, ঋতুমতী মহিলা, চৌপদী প্ৰথা আৰু আধুনিক সমাজ:: ৰেহনা চুলতানা\nতামিলনাডুত বিগত সপ্তাহত হোৱা প্ৰৱল ঘূৰ্ণী বতাহ 'গাজা'ৰ সময়ত হোৱা এটা ঘটনাই সমগ্ৰ বিশ্বৰে চকু কপালত তুলিছে। এগৰাকী এচ. বিজয়া নামৰ...\nমিছা ক'লে কি ডাল হবহে? (হাস্য ব্যংগ)\nহাস্য ব্যংগৰে কৰক সত্যৰ সন্ধান\nপলকতে সুখ-দুখৰ খবৰ\nমিছা ক'লে কি ডাল হব? (হাস্য ব্যংগ)\nমিছা ক’লে কি ডাল হব? (হাস্য ব্যংগ)\nজীৱন যৌৱন (স্বাস্থ্য):: সন্তান কামনা আৰু গৰ্ভধাৰণৰ...\nপ্ৰৱন্ধ ভাল খবৰ চিন্তন মনৰ কথা সাম্প্ৰতিক প্ৰসংগ ইতিবাচক খবৰ পৰ্যবেক্ষণ জীৱনৰ অনুভৱ স্বাস্থ্য কেৰিয়াৰ হাস্য ব্যংগ ইতিবাচক পদক্ষেপ ইতিবাচক-চিন্তা জুতি লগা আখল জীৱনৰ-অৰ্থনীতি প্ৰযুক্তি জীৱন যৌৱন জোনাকী কথা-বাৰ্তা ইতিবাচক কিতাপ ৰসাল-হিতোপদেশ অৰ্থনীতি প্ৰৱাসৰ চিঠি দূৰবীণ নিৰৱধি ভিডিঅ' পৰ্যটন ৰস ৰচনা কৃষি জুবিন নাৰী সৃষ্টিশীল স্বাৱলম্বন ৰসাল ডায়েৰী\nArchive November (3) October (3) September (4) August (11) July (39) June (16) May (32) April (2) March (36) February (4) January (5) December (10) November (18) October (15) August (20) July (52) June (68) May (11) April (2) March (3) February (36) January (62) December (25) November (21) October (20) September (24) August (29) July (15) May (2) April (2) March (23) February (29) January (30) December (18) November (2) September (10) May (1) April (17) March (23) February (14) January (19) December (16) November (16) September (26) March (2) February (13) January (4) December (18) November (87) October (17) September (65) August (94) July (70) June (91) May (28) April (31) March (78) February (85) January (33) December (71) November (46) October (21) September (45) August (94) July (84) June (59) May (61) April (11) March (78) February (84) January (89) December (80) November (66) October (37) September (112) August (109) July (126) June (127) May (60) April (15) March (11) February (18) January (4) December (24) November (26) October (25) September (30) August (31) July (11)


শিক্ষা আৰু জাতিৰ ভবিষ্যত\nby ডঃ হীৰেন গোহাঁই\nJanuary 31, 2022 5:27 pm\nকেৱল বিহু, সত্ৰীয়া ভাওনা, আৰু টিভিত আধুনিক সুগম সংগীতৰ অনুষ্ঠান পাতি আৰু শুনি এটা জাতি বাচি থাকিব নোৱাৰে। আধুনিক যুগত, প্ৰতিকূল পৰিস্থিতিৰ মাজতো, সাধ্যানুসৰি নানা দিশত নিজক জীৱন্ত ৰূপত টিকাই ৰাখিহে এটা জাতিয়ে নিজৰ সত্তা ৰক্ষা কৰিব পাৰে। কেৱল জাতীয়তাবাদী ফাক্কাৱাজ ফুটাই কেতিয়াও নোৱাৰে। অৰ্থনীতিত আমি আনৰ মৰ্জিৰ ওপৰত কেনে নিৰ্ভৰশীল হৈ পৰিছোঁ নতুনকৈ কৃষি বা শিল্প ক্ষেত্ৰত উদ্যোগ গঢ়িব খোজা ডেকা কেইজনেই হাড়ে-হাড়ে উপলব্ধি কৰিছে। সেয়ে বোধোহয় একাংশ অবিবেচক অনা অসমীয়াই মুকলিকৈ অসমীয়াক অৱজ্ঞা বা অপমান কৰিবলৈ দু:সাহস কৰিছে।\nবিক্ষোভ প্ৰদৰ্শন কৰি বা মাৰপিট কৰি সেই অপমান আমি মোচন কৰিব নোৱাৰোঁ। অৰ্থনীতি আৰু দক্ষতাৰ ক্ষেত্ৰত তেওঁলোকৰ সমান হৈ দেখুৱাব পাৰিলেহে আমি নিজ জন্মভূমিত নিজৰ সন্মান ৰক্ষা কৰিব পাৰিম।\nদুখৰ বিষয়, কংগ্ৰেছ চৰকাৰ যদি ব’মভোলা চকীদাৰ হৈ আছিল, আজিৰ চৰকাৰ দেখদেখকৈ বাহিৰা শক্তিৰ অনুগত পাইকত পৰিণত হৈছে।\nতেওঁলোক কেন্দ্রীয় চৰকাৰ তথা বৃহৎ পুঁজিপতিৰ নিৰ্দেশত অসমৰ সম্পদ ধনকুবেৰ বহিৰাগতক গতাই দিবলৈ আৰু আৰু অসমৰ মানুহৰ মনৰ জগৎখনত আচহুৱা আদৰ্শৰ ৰাজত্ব প্ৰতিষ্ঠা কৰিবলৈ কৃতসংকল্প। যেন অসমীয়া মানুহ অনা অসমীয়া হব পাৰিলেই ভাৰতীয় হব পাৰে।\nএনে পৰিস্থিতিত আমাক সাধাৰণ শিক্ষাৰ অৱস্থা ভালদৰে বিবেচনা কৰা অতি প্ৰয়োজনীয় –কাৰণ সাধাৰণ শিক্ষাই জনসাধাৰণক সফল জীৱন যাপন কৰিবলৈ যথেষ্ট সহায় কৰাৰ উপৰি জাতীয় জীৱনৰ চেতনা টিকাই ৰাখে।\nকিন্তু আমাৰ ছদ্মবেশী বৈৰীবোৰৰ চিন্তা হৈছে, কেনেকৈ আমাৰ জাতীয় চেতনা বিলোপ কৰাৰ উপৰি আমাৰ উদ্যোগী চৰিত্ৰ আৰু কৰ্মক্ষমতা সম্পূৰ্ণ নি:শেষ কৰি দিয়া যায়। আমি লক্ষ্যই কৰা নাই চৰকাৰে ভেৰোণীয়া শিল্পী লগাই ধুমধাম সাংস্কৃতিক সমাৰোহ পাতি এইবোৰ চিন্তা উঠি অহা প্ৰজন্মৰ পৰা একেবাৰে উলিয়াই দিছে। তেওঁলোকৰ বহুতে এইবোৰ কথাৰ সমিধান দিয়ে এনেদৰে: ‘’ আমাক আমাৰ দৰে চলিবলৈ দিয়ক!’’ কিন্তু বাস্তৱে মাজে-মাজে আঘাত কৰে আৰু তেতিয়া মদৰ বা ড্ৰাগছৰ নিছাত মজি তাক পাহৰি থাকে। চৰকাৰ আৰু কাকতবোৰে, টিভি চেনেলে ড্ৰাগ বেপাৰী কেইটাকে একমাত্ৰ জগৰীয়া কৰি কি কাৰণে যুৱ প্ৰজন্মৰ মাজত এই প্ৰাণঘাতী নিছাৰ আসক্তি বাঢ়িছে, তাৰ আঁতিগুৰি ৰাইজক নজনায়।\nআচলতে দেশৰ অৰ্থনীতিক ক্ৰমে লাভখোৰ বেপাৰীৰ হাতত তুলি দি মুখত ‘’ওম শান্তি’’গাই কেন্দ্ৰীয় চৰকাৰে কৰ্মসংস্থানৰ ক্ষেত্ৰত মৰুভূমি সৃষ্টি কৰিছে। ২০১৯চনতে অৰ্থনীতিবিদ সকলে অনুমান কৰিছিল যে দেশত সৰুসুৰা বা মজলীয়া ধৰণৰ জীৱিকা আগৰে পৰা সংকটগ্ৰস্ত আছিল। কৰোনাৰ খুন্দাত তাৰ ৪০শতাংশ বা পাঁচভাগৰ দুভাগ কৰ্মসংস্থান খতম হ’ল। যোৱা তিনিবছৰে আৰু বহুত জীৱিকাৰ অৱসান হৈছে। অতএব আত্মহত্যা, ড্ৰাগছ, অপৰাধ আদিত যুৱ প্ৰজন্ম লিপ্ত হৈছে- বিশেষকৈ দুখীয়া শ্ৰেণীৰ মানুহৰ মাজত। কোনো ধৰ্ম, জাতি, ভাষা তাৰ বিৰুদ্ধে ৰক্ষা কবচ হব পৰা নাই।\nকৰোনাৰ আচম্বিত আৰু সুদূৰ প্ৰসাৰি আক্ৰমণত সকলো দেশৰ সাধাৰণ শ্ৰেণীৰ মানুহৰ ল’ৰা ছোৱালীৰ শিক্ষা বিধ্বস্ত হৈছে। ৰাষ্ট্ৰসংঘৰ শিশু আৰু কিশোৰ সকলৰ বিশ্বজোৰা তত্বাৱধান ৰখা UNICEF নামৰ সংস্থাৰ সঞ্চালকে কৈছে ইতিপূৰ্বে অনুন্নত দেশবোৰৰ ৫৩শতাংশ শিশু শিক্ষাৰ পৰা বঞ্চিত হৈ আছিল। কৰোনাৰ আক্ৰমণে প্ৰত্যক্ষ শিক্ষাদানৰ (offline teaching) অৱসান ঘটোৱাৰ ফলত সেই দেশবোৰৰ ৭০শতাংশ শিশু শিক্ষাৰ পৰা বঞ্চিত হৈছে। কোৱা বাহুল্য যে তাৰ বিতৰত ভাৰতৰ দৰে তথাকথিত ‘’উন্নত’’ দেশ ভাৰতো পৰিব। লেপটপ বা এণ্ড্ৰয়ড্ মবাইল শিক্ষাৰ বাবে ব্যৱহাৰ কৰিবলৈ হয় বৃহৎসংখ্যক লোকৰ সামৰ্থ্য নাই, নহয় সেই ঠাইবোৰত ইন্টাৰনেট নথকাৰ ফলত মবাইল কামত নাহে। মনত ৰাখিব লাগিব একোটা পৰিয়ালত দুই তিনিটা শিশু শিক্ষাৰ পৰা এনেকৈ বঞ্চিত হব লগা হৈছে।\nমুখত নানা ফাং ফুং মন্ত্ৰ উচ্চাৰণ কৰাৰ উপৰি মানুহক ফুচুলাবলৈ নানা সস্তীয়া ভাও দি ফুৰা শাসক শ্ৰেণীয়ে এই সম্পৰ্কে চিন্তিত হোৱা দেখা নাযায়। কাৰণ জনগণৰ হিত লৈ তেওঁলোক ব্যস্ত নহয়, তেওঁলোকক লাগে জনগণৰ ভোট। তাৰ বাবে প্ৰকৃত উপকাৰতকৈ ফুচুলনিয়েই যথেষ্ট।\nএই পৰিস্থিতিত সাধাৰণ শিক্ষা (বা সাধাৰণ শ্ৰেণীৰ শিক্ষা) জহিখহি যোৱা আচৰিত নহয়। তৎপৰতাৰে তাক বচাই মেৰামতী কৰাৰ কোনো আগ্ৰহ চৰকাৰৰ নাই। তাৰ ঠাইত হলাগছত বাগিকুঠাৰ মাৰি সাধাৰণ শিক্ষা ব্যৱস্থাৰ অৱসান ঘটোৱাতহে তাৰ উৎসাহ বেছি। তেতিয়া ব্যৱসায়ীয়ে শিক্ষা ব্যৱস্থা সম্পূৰ্ণ দখল কৰি শিক্ষাক বজাৰৰ পণ্য সামগ্ৰীত পৰিণত কৰিব। ধনবান শ্ৰেণীহে নিজৰ সন্তানক শিক্ষা দিবলৈ সক্ষম হব।\nসকলো উন্নত দেশত দুই ধৰণৰ শিক্ষা ব্যৱস্থা আছে- সাধাৰণ ৰাইজৰ বাবে (ৰাজহুৱা) সাধাৰণ শিক্ষাব্যৱস্থা, যাৰ ব্যয় চৰকাৰে বহন কৰে, আৰু ব্যৱসায়ী শিক্ষাব্যৱস্থা যাৰ ব্যয় ধনবান সকলৰ পৰা আহে। সেইবোৰ দেশত সাধাৰণ শিক্ষাৰ পৰাও অসংখ্য কৃতবিদ্য লোক ওলাইছে। আমাৰ দেশতো পৰাধীন অৱস্থাতো চি ভি ৰমন, সত্যেন বসু, মেঘনাদ সাহাৰ দৰে বৈজ্ঞানিক আৰু নানা খ্যাতনামা বিদ্বান, সাহিত্যিক, শিল্পী, আগশাৰীৰ ৰাজনীতিবিদ ওলাইছে। গতিকে সাধাৰণ শিক্ষাক বাজী গাই বোলাৰ দু:সাহস কেৱল ধনিক শ্ৰেণীৰ চাটুকাৰ বিলাকৰহে আছে। অসমৰ দৰে দুখীয়া ৰাজ্যত সাধাৰণ শিক্ষাৰ একান্ত প্ৰয়োজনৰ কথা নকলেও চলে।\nকিন্তু এইখন ৰাজ্যতে চৰকাৰে সাধাৰণ শিক্ষাত গুৰিতে ঘাপ মৰাৰ যো-জা কৰিছে। অসম চৰকাৰৰ শিক্ষা উপদেষ্টা ড০ ননীগোপাল মহন্তই কৈছে যে যোৱা কেইবছৰমান ধৰি অসমৰ ছাত্ৰ-ছাত্ৰীয়ে NEET আদি সৰ্বভাৰতীয় পৰীক্ষাত আৰু আই এ’এছ আদি ৰাজহুৱা সেৱাত নিয়োজিত চাকৰিৰ পৰীক্ষাত ভাল ফলাফল দেখুৱাব পৰা নাই।সেয়ে তাৰ সমাধান হিচাবে অসমীয়া মাধ্যমৰ ৰাজহুৱা বিদ্যালয়ত অষ্টমমানৰে পৰা গণিত, বিজ্ঞান,ইংৰাজী(!), এই তিনিটা বিষয় ইংৰাজীত পঢ়োৱা হ’ব।\nযোৱা কেইবছৰে যদিহে এইবোৰ পৰীক্ষাত অসমৰ ছাত্ৰ-ছাত্ৰীয়ে ভাল ফলাফল দেখুৱাব পৰা নাই, তাৰ কাৰণ অনুসন্ধান কৰা হৈছেনে ? নে কভিড আৰু অন্যান্য খেলিমেলি(যেনে চৰকাৰৰ অমনোযোগিতা বা প্ৰয়োজনীয় সংখ্যাৰ শিক্ষকৰ অভাৱ) তাৰ বাবে প্ৰধানকৈ জগৰীয়া?ইংৰাজী মাধ্যমৰ বহুত বিদ্যালয় ওলাইছে, তাৰ পৰা ওলোৱা অসমৰ ছাত্ৰ-ছাত্ৰীসকলেও ভাল ফলাফল দেখুৱাব পৰা নাই নেকি?তেনেহ’লে ওপৰৰ শ্ৰেণীত ইংৰাজী মাধ্যম প্ৰচলন কৰাৰ পৰা কি ফয়দা হ’ব?\nনতুনকৈ অষ্টম শ্ৰেণীত ইংৰাজী মাধ্যম আৰম্ভ কৰিলে পৰিণাম বিষম হ’ব? কাৰণ এনেয়েও সপ্তম শ্ৰেণী পৰ্য্যন্ত মামুলি ধৰণৰ ইংৰাজী শিকি হঠাতে অষ্টম শ্ৰেণীত উচ্চ মানৰ অনুপযোগী পাঠ্যপুথি প্ৰচলন কৰি আমাৰ ৰাজহুৱা শিক্ষা ব্যৱস্থাত যে ইংৰাজী শিক্ষা অতি কেঁচা অৱস্থাত ৰাখি দিয়া হৈছে,সেই বিষয়ে আমি দহ-পোন্ধৰ বছৰ আগৰে পৰা মাজে-মাজে সকীয়াই আহিছোঁ।আজি হঠাতে তেনে এচাম ছাত্ৰ-ছাত্ৰীৰ ওপৰত গণিত আৰু বিজ্ঞান ইংৰাজী মাধ্যমত শিকোৱা পদ্ধতি জাপি দিলে ছাত্ৰ-ছাত্ৰী অথাই সাগৰত পৰিব। ইমান দিনে অসমীয়া ভাষাত সেই দুটা বিষয় শিকাই থকা পটু শিক্ষক সকলৰো সমস্যা হ’ব।ফলত ৰাজহুৱা শিক্ষা ব্যৱস্থা ওপৰৰ ফালে ভাঙি পৰাৰহে আশংকা আছে।সন্দেহ হয় চৰকাৰে জানি-শুনি এই ব্যৱস্থা কৰিছে ব্যৱসায়িক শিক্ষাৰ পথ সুগম কৰিবলৈ।\n‘জাতীয়’ সংগঠনে কি কৰিছে? কোনো কোনো নেতাই হুংকাৰ দিছে ‘এইটো কদাপি মানি লোৱা নহ’ব’! কিন্তু নামানিবলৈ মুখেৰে হুংকাৰ দিলেই নহ’ব।চৰকাৰে আৰম্ভ কৰি দিলে কি কৰিব, ৰাইজক জনাওক।কৃষক আন্দোলনৰ দৰে দৃঢ়তা দেখুৱাব পাৰিবনে? ইমানদিনে ‘জাতি জাতি’ বুলি চিঞৰা বিলাকৰ দল ৰাষ্ট্ৰীয় দলত জাহ গ’ল। জাতীয়তাবাদ দালালিত পৰিণত হোৱা নাই বুলি প্ৰমাণ কৰিবলৈ যথাযোগ্য প্ৰতিৰোধ কৰি দেখুৱাব লাগিব।\nবৰ্ত্তমান পৰিস্থিতিত বিৰোধী দল সমূহক নিৰুৎসাহ কৰিবলৈ আমি উৎসুক নহওঁ।‘নাই মোমাইতকৈ কণা মোমায়েই ভাল’। কিন্তু তেওঁলোকৰ বিৰোধিতাও শাসক দলৰ দৰে থিয়েটাৰত পৰিণত নোহোৱাই ভাল।\nবিধানসভাত বিৰোধীৰ ভূমিকা বৰ বেয়া নহ’লেও তেওঁলোকৰ বিধায়ক কেবাজনো শাসক পক্ষলৈ বেঙা মেলা অৱস্থাই সূচায় যে তেনে বিধায়ক সকলৰ নিজা স্বাৰ্থ আৰু উচ্চাকাংক্ষাৰ বাহিৰে আন একো কথাত আগ্ৰহ নাই। এই অৱস্থা কেনেকৈ হ’বলৈ পালে?নেতাসকলে দলীয় মিটিং পাতি, লে’কচাৰ দি এই অৱস্থাৰ অৱসান ঘটাব নোৱাৰে।সৰ্বসাধাৰণ ৰাইজক সুধি নিৰ্বাচনৰ প্ৰাৰ্থী থিয় কৰাওক। কেৱল নেতা বিলাকৰ ‘লবি’ অনুযায়ী প্ৰাৰ্থী বাছিলে গেলা বৰালিহে পাই থাকিব।\nতেওঁলোকৰ প্ৰচাৰ অভিযানতো সেই দুৰ্বলতাই দেখিছোঁ।কাকত আৰু টিভিত কিবা ‘ইস্যু’ ওলালে তেওঁলোকে তৰ্জনগৰ্জন কৰে।কিন্তু তেওঁলোকে নিজাকৈ কোনো বিষয় ৰাইজক আলোড়িত কৰা ‘ইস্যু’ত পৰিণত কৰিব নোৱাৰে।\nঅৰ্থাৎ সৰ্বসাধাৰণ ৰাইজৰ লগত তেওঁলোকৰ যোগাযোগ হ্ৰাস পাইছে।সাংবাদিক সকল ৰাইজ নহয়,সংবাদৰ প্ৰচাৰকহে।এটা কথা ঠিক যে সমষ্টিয়ে-সমষ্টিয়ে আৰ-এছ-এছে অঘাসুৰৰ দৰে মুখ মেলি আছে গিলিবলৈ।ইমান দিনে তাক চেৰাই যোৱাৰ কৌশল ৰচনা কৰিব পাৰিব লাগিছিল। উদ্যোগী জনৰহে মৰণ নাই।


বিষয়-কবিতা; কিছু ব্যক্তিগত অনুভৱ - (নিবেদিতা হাজৰিকা) - সাহিত্য ডট অৰ্গ\nবিষয়-কবিতা; কিছু ব্যক্তিগত অনুভৱ\n– নিবেদিতা হাজৰিকা\n‘কাব্য সাহিত্য’ এই সংখ্যাৰ সাহিত্য ডট অৰ্গৰ মূল বিষয়টো দেখিয়েই মনটো ভাল লাগি গৈছিল। কিয়নো অকব-ৰ মজিয়াত আন বিষয়ৰ দৰে কবিতা বিষয়ক লেখা, কবিতাৰ আলোচনা-সমালোচনা আদি হ’ব লাগে বুলি বহুদিনৰ পৰাই আলোচিত হৈ আহিছিল আৰু আমিও তাত পূৰ্ণ সমৰ্থন জনাইছিলোঁ। ১৬ ডিচেম্বৰ,২০১২ ত গুৱাহাটীত হোৱা অকব-ৰ ‘বনভোজ আৰু সাহিত্যৰ আড্ডা’তো বিষয়টো আমি আলোচনা কৰিছিলোঁ তিনিজনকৈ প্রশাসকৰ উপস্থিতিত। সেয়েহে ভাল লাগিছিল এইবাৰৰ মূল বিষয়টো জানি। লগতে ভাল লাগিছিল সম্পাদকদ্বয় ( মিতালী বৰ্মন আৰু উচ্চজিত কলিতা)-ৰ নাম দেখি। কাৰণ আমাৰ দৃঢ় বিশ্বাস যে তেখেতসকলৰ অভিজ্ঞ সম্পাদনাত কবিতাপ্রেমী সকলে এটি সুন্দৰ সংখ্যা উপহাৰ পোৱাটো নিশ্চিত। কবিতাৰ বিষয়ে আমি নিজে লিখাৰ কথা ভাবিবই নোৱাৰোঁ। কিন্তু আগ্রহেৰে অপেক্ষা কৰি আছিলোঁ সাহিত্য ডট অৰ্গৰ এই বিশেষ সংখ্যাটিলৈ। হঠাতে এটি ব্যক্তিগত বাৰ্ত্তা পালোঁ সম্পাদক মিতালী বৰ্মনৰ পৰা। তেখেতে মোৰ পৰাও কবিতাৰ বিষয়ে তথ্য সমৃদ্ধ এটি লেখা বিচাৰিছে। কিন্তু মই নিজে ভালকৈয়ে জানো, তেনে এটি লেখাৰ বাবে মোৰ ওচৰত অধ্যয়ন আৰু অভিজ্ঞতা দুয়োটাৰে অভাৱ। সেয়েহে সেই সময়ত যেনেকৈ মনলৈ আহিল তেনেকৈয়ে মোৰ অপাৰগতা প্রকাশ কৰিলোঁ যদিও তেখেতে নামানিলে। ক’লে- “আপুনিও ভাল কবিতা লিখে…আপুনি কবিতা কিয় লিখে? কবিতা লিখিবলৈ ক’ৰপৰা অনুপ্রেৰণা পায়? আপোনাৰ মতে কবিতা মানেনো কি? এই কথাখিনি সামৰিয়ে কিবা এটা লিখিবলৈ চেষ্টা কৰিবচোন!” মই নিজে ভাল কবিতা লিখোঁ বুলি নাভাবোঁ, কিন্তু তেখেতৰ কথাখিনিয়ে মনটো জোকাৰি গ’ল। প্রশ্নকেইটাই বাৰে বাৰে ভাৱবোৰৰ লগত খকা-খুন্দা কৰি থাকিল।\nমই কবিতা কিয় লিখোঁ? কবিতা বহুত বেছি ভাল পাওঁ। লিখাতকৈ ভাল লগা কবিতা পঢ়ি বা আবৃত্তি কৰি বেছি ভাল পাওঁ। কলাগুৰু বিষ্ণুৰাভা, ৰূপকোঁৱৰ জ্যোতিপ্রসাদ আগৰৱালা, দেৱকান্ত বৰুৱা, হীৰু দাৰ কবিতাৰ পৰা আৰম্ভ কৰি নৱপ্রজন্মৰ প্রতিস্থিত দুই এজন কবিৰ কবিতাৰ লগতে ফেচবুকত লিখা দুই এজন কবিৰ কবিতায়ো মোক সততে বিশেষভাৱে আকৰ্ষিত কৰি আহিছে। এতিয়া “কিয় লিখোঁ” বুলি সুধিলে একেআষাৰতে ক’বলৈ গ’লে মনৰ তাগিদাত বুলিয়েই কম। কিছুমান অনুভূতিয়ে, কিছুমান আবেগে, চকুৰ আগত ঘটি থকা কিছুমান ঘটনাক্রমে যেতিয়া মনৰ মাজত তোলপাৰ লগাই তেতিয়াই কিবা এটা লিখিবলৈ চেষ্টা কৰোঁ। কেতিয়াবা যেতিয়া কিবা এটা ভাৱে মনত ঘৰ কৰি লয় তাক প্রকাশ কৰিব নোৱাৰিলে অশান্তিত থাকোঁ। সেয়ে মনৰ মাজৰ খেলি-মেলি ভাৱখিনি চিধা-চিধিকৈ নিলিখি শব্দৰে, ছন্দেৰে সজাবলৈ প্রয়াস কৰোঁ। কিন্তু এই ক্ষেত্রত মই এতিয়াও সফল হৈছোঁ বুলি অলপো ধাৰণা হোৱা নাই। মোৰ লেখাত সদায়ে কিবা এটাৰ অভাৱ থাকি যোৱা যেন অনুভৱ হয় নিজৰে।\nকবিতা লিখিবলৈ অনুপ্রেৰণা ক’ৰ পৰা পাওঁ? যিখন সমাজক কেন্দ্র কৰি ঘূৰি আছে মোৰ জীৱন ঘড়ীৰ প্রতিটো পল, এই সমাজখন, এই পৰিক্রমাত লগ পোৱা প্রতিজন মানুহ, প্রতিজন আত্মীয়-অনাত্মীয়ৰ সুখ-দুখ, হাঁহি-কান্দোন, আশা-নিৰাশাই সততে প্রভাৱ পেলাই আহিছে মোৰ জীৱনত। বিভিন্ন উৎসৰ বিভিন্ন ঘটনাপ্রবাহে, বিভিন্ন ভাৱনাই আন্দোলিত কৰি ৰাখে মোৰ অনুভৱৰ পৃথিৱীখন। কেতিয়াবা অকণমান সময়ৰ বাবেও কিবা এটা ভাল লাগি যায়, বিশেষ কাৰোবাৰ এষাৰ বাক্যই যেতিয়া মনত জোঁৱাৰৰ সৃষ্টি কৰি যায়, কাৰোবাৰ একোটি বিশেষ লেখা অথবা কবিতাইও যেতিয়া মনত সাঁচ বহুৱাই যায় তেতিয়া ইয়ো হৈ পৰিব পাৰে অনুপ্রেৰণাৰ উৎস। এই সকলোবোৰৰ প্রেৰণাতে হয়তো গজালি মেলে মোৰ ভাৱনাৰ শইচেও। কিন্তু সেই শইচক কেতিয়াবা সাৰ-পানী দি আগবঢ়াই লৈ যাব পাৰোঁ আৰু কেতিয়াবা নোৱাৰোঁ।\nকবিতা কি? কবিতাৰ সংজ্ঞা বহুতে নিজা নিজা ধৰণেৰে দি আহিছে যদিও প্রকৃত শুদ্ধ সংজ্ঞা দিয়াটো বৰ কঠিন কাম। কিন্তু একেবাৰে সহজভাৱে ক’বলৈ হ’লে মনৰ তীব্র অনুভূতিৰ স্বতঃস্ফূৰ্ত আৰু উন্মুক্ত প্রকাশেই হ’ল কবিতা। কিন্তু এনে লাগে মনৰ অনুভুতিক স্বতঃস্ফূৰ্তভাবে উন্মুক্তকৈ প্রকাশ কৰি দিলে জানো শুনিবলৈ ভাল লাগিব? মই মোৰ ‘কবি’ নামৰ কবিতাটোত লিখিছিলোঁ,\n“গোপনীয়তাৰ আৱৰণ খুলি বিলাই দিব পাৰে\nআনে পাতিব নোৱাৰা কথাবোৰ…”\n—-হয়, কবিসকলে আনে ক’ব নোৱাৰা বহু কথাই কৈ দিব পাৰে অনায়াসে। কিন্তু তাক সজাই-পৰাই, অকণমান আবুৰ ৰাখি আকৰ্ষণীয়কৈ পাঠকৰ হাতত তুলি দিব পাৰিলেহে কবিয়ে শান্তি পায় আৰু তাৰ কাৰণেই কবিয়ে বহুত কষ্ট কৰিব লগা হয়।\n“বাৰে বাৰে তেওঁ অন্তঃসত্ত্বা হয় কবিতাৰে\nনৱজাতকক পিন্ধাবলৈ একোযোৰ নতুন পোছাক\nপ্রয়োজন হ’লে কটাই দিব পাৰে একোটি বিনিদ্র ৰাতি” (কবি)\nঅনুভূতিক ন ন আংগিকেৰে সজাই সুখপাঠ্য কৰি তুলিব পৰাতে মই ভাৱোঁ কবিৰ সফলতা। কবিৰ আটাইতকৈ ডাঙৰ গুণ হৈছে- নিজৰ সৃজনশীল, মননশীল বিচিত্র ভাৱনাৰ বাহনস্বৰূপে শব্দ ব্যৱহাৰ কৰাৰ ক্ষমতা। কিন্তু ইয়াৰ অৰ্থ এইটো বুলিও নাভাবোঁ যে কবিতাত সাংঘাতিক টান কিছুমান শব্দ ব্যৱহাৰ কৰিবয়ে লাগিব। অপ্রয়োজনত কেতিয়াবা কিছুমান টান শব্দৰ ব্যৱহাৰে কবিতাৰ সৌন্দৰ্য হ্রাস কৰিবও পাৰে। কেতিয়াবা বিষয়বস্তুৰ খাতিৰত দুই-এটা টান শব্দ ব্যৱহাৰৰ প্রয়োজনীয়তা নুই কৰিব নোৱাৰি। কিন্তু যিমান পাৰি সহজ শব্দ, সুন্দৰ চিত্রকল্প, সহজ প্রতীক আদি ব্যৱহাৰ কৰি লিখা কবিতাহে সকলো শ্রেণীৰ পাঠকৰ বাবে গ্রহণযোগ্য হোৱাৰ লগতে সুখপাঠ্যও হয়। এইখিনিতে কবিতাৰ বিষয়ে হীৰুদাই কোৱা কিছু কথা উল্লেখ কৰিবলৈ মন গৈছে। কবি হীৰেন ভট্টাচাৰ্যদেৱে কৈছে, “কবিতা এক বাক্ বিশেষ। কবি হ’ল দেশ, কাল, মানুহৰ ইতিহাস চেতনাই সৃষ্টি কৰা এক বিশিষ্ট কণ্ঠ। শব্দ, ছন্দ, উপমা, বাক্-প্ৰতিমা লৈয়েই কবিৰ ভাষা। কবিতাৰ ভাষা। কবিতা শব্দৰে নিৰ্মিত ভাষাৰ শিল্প। এই ভাষা কবিৰ বৰ্ত্তমান আৰু অতীতৰ দানেৰে সক্ৰিয় আৰু সমৃদ্ধ। গ্ৰহণে-বৰ্জনে বহু শ্ৰম আৰু সাধনাৰে কবিয়ে আয়ত্ব কৰে এই ভাষা। ভাৱে নিজৰ প্ৰয়োজনতেই, নিজৰ বিকাশৰ তাড়নাতেই নিৰ্মাণ কৰে শব্দ। কবিতাৰ শব্দ কেৱল শব্দই নহয়, ই ধ্বনিও। কবি কণ্ঠৰ এটা শব্দ যেতিয়া প্ৰতিধ্বনি হৈ আমাৰ কাষলৈ উভতি আহে সি জানো সেই পুৰণি অৱয়বেই? শব্দৰ এই বাঢ়ি অহাকণেই হৈছে কবিৰ নিৰ্মাণ। শব্দ চয়ন, শব্দ বয়নেই হৈছে কবিৰ নিপুণতাৰ চিনাকি। কিন্তু শব্দই জানো কবিতা? শব্দৰ অৰ্থই জানো কবিতা? শব্দৰ আভিধানিক অৰ্থই যদি কবিতাৰ অভ্যন্তৰ প্ৰৱেশৰ সঁচাৰ-কাঠি হ’লহেঁতেন, তেনেহ’লে আজিৰ কবিতাৰ দুৰূহতাৰ বহু অভিযোগৰ অৱকাশ নেথাকিলহেঁতেন।” হীৰুদাৰ এই কথাখিনিৰ মাজতে সোমাই আছে কবিতাৰ বিষয়ে বহু প্রয়োজনীয় কথা।\nআমি ভাৱোঁ, কবিতা এটাৰ সাৰ্থকতা তাতেই, য’ত কবি, কবিতা আৰু পাঠক একাত্ম হ’ব পাৰে। কবিৰ অন্তঃশীল আবেগৰ স’তে পাঠক এক হ’ব পৰাতে লুকাই থাকে কবিতাৰ সাৰ্থকতা। লাগিলে তেওঁ বিখ্যাত বা প্রতিস্থিত কবি হওকেই বা নহওকেই। এইখিনিতে আৰু এটি প্রয়োজনীয় কথা হ’ল অধ্যয়ন; যি কোনো এটা বিষয়ত দক্ষতা দেখুৱাবলৈ হ’লে বা বিষয় এটাক আমি ভাল পাওঁ বুলি ক’বলৈ হ’লেও যি দৰে বিষয়টোৰ ওপৰত কিছু জ্ঞান আৰু দখল থকা প্রয়োজন সেই একেই কথা কবিতাৰ ক্ষেত্রতো খাটে। লগতে প্রয়োজন আলোচনা আৰু গঠনমূলক সমালোচনাৰ। কিন্তু দুখৰ বিষয় বৰ্তমান যি হাৰত কবি বা কবিতাৰ সৃষ্টি হৈছে তাৰ তুলনাত এই বিষয়টো লৈ লেখা বা আলোচনা-সমালোচনা বহু কম হোৱা দেখা যায়। ফলত আমি বিষয়টোৰ অভ্যন্তৰলৈ যাব পৰা নাই। কিন্তু আমি আশাবাদী; আমি আশা ৰাখিম পৰৱৰ্ত্তী সময়তো সাহিত্য ডট অৰ্গ আৰু অকব ৰ মজিয়াত বিজ্ঞজনৰ পৰা কবিতা বিষয়ক লেখা, আলোচনা-সমালোচনা আদি পাই থাকিবলৈ সক্ষম হ’ম।\n← কবিতা আৰু শিশু মনস্তত্ত্ব -(অনুপমা বৰগোহাঁই)\nকথা-শিল্পীৰ কাব্য সাধনা -(বিদুল বৰুৱা) →\nBhali lagile pohi …..


মানসিক হতাশা নে আন কিবা? ভেলেণ্টাইন ডে’ৰ দিনাই ভাইৰেল ন–বোৱাৰী মাৰ্চি বৰাৰ মৃতদেহ উদ্ধাৰ|deathbody-of-viral-dancing-bride-found-in-her-bedroom-police-initiates-enquiry– News18 Assam\nমানসিক হতাশা নে আন কিবা? ভেলেণ্টাইন ডে’ৰ দিনাই ভাইৰেল ন–বোৱাৰী মাৰ্চি বৰাৰ মৃতদেহ উদ্ধাৰ\nUpdated:February 15, 2020, 9:21 AM IST\nমাত্ৰ দুমাহ পূৰ্বে বিবাহপাশত আৱদ্ধ হৈছিল মাৰ্চি বৰা।\nLast Updated: February 15, 2020, 9:21 AM IST\nমাত্ৰ দুমাহৰ পূৰ্বে বিবাহপাশত আৱদ্ধ হৈছিল মৰমলগা মাৰ্চি বৰা। নিজৰ বিয়াত সুন্দৰ নৃত্যৰে সকলোকে আপ্লুত কৰা ন–বোৱাৰী মাৰ্চি বৰাৰ মৃতদেহ উদ্ধাৰ হৈছে শোৱনীকোঠাত। গাৰ পৰা মাহ–হালধীৰ গোন্ধ নাযাওঁতেই জীৱনৰ মোহ কিয় ত্যাগ কৰিলে কম বয়সীয়া বোৱাৰীগৰাকীয়ে তাক লৈ সৃষ্টি হৈছে প্ৰতিক্ৰিয়াৰ। প্ৰেমৰ দিৱসৰ দিনাই জীৱনৰ পৰা চিৰবিদায় লোৱা ন–বোৱাৰীগৰাকীৰ মৃত্যুত হতভম্ব হাওৰাঘাটৰ কামপুৰীয়া গাঁৱবাসী।\nকেনেকৈ উদ্ধাৰ হ’ল মৃতদেহ?\nশুকুৰবাৰে ভিতৰৰ পৰা বন্ধ নিজৰ শোৱনি কোঠাত উদ্ধাৰ কৰা হয় মাৰ্চিৰ মৃতদেহ। ডিঙিত চূৰ্ণীজাতীয় কাপোৰেৰে চীপ লৈ থকা অৱস্থাত উদ্ধাৰ মাৰ্চিৰ মৃতদেহ। শৈশৱৰ প্ৰেম সূত্ৰে বিবাহপাশত আৱদ্ধ হোৱা মাৰ্চি বিয়াৰ দিনালৈকে অত্যন্ত আনন্দত থকা সকলোৱে প্ৰত্যক্ষ কৰিছিল। বন্ধুবৰ্গৰ আগতো মাৰ্চিয়ে কৈছিল, তাই বহুত সুখী! হঠাৎ সেইজনী মাৰ্চিয়েই জীৱনৰ মায়া–মোহ এৰা প্ৰসংগক সহজভাৱে ল’ব পৰা নাই পৰিজনে।\nক’ত আছে স্বামী প্ৰণৱ বৰা?\nচাকৰিৰ প্ৰশিক্ষণসূত্ৰে সম্প্ৰতি মুম্বাইত থকা স্বামী প্ৰণৱ বৰাই সন্ধিয়া বাৰম্বাৰ ফোন কৰি থকাৰ পিছতো ফোন ৰিচিভ নকৰাত মাৰ্চি বৰাৰ সৰু দেওৰেক অৰূপ বৰাক ফোন কৰি নবৌ মাৰ্চিক ফোন ৰিচিভ কৰিবলৈ দিছিল স্বামী প্ৰণৱে। পিছে সৰু দেওৰেক অৰূপে প্ৰথম উদ্ধাৰ কৰে নবৌ মাৰ্চিৰ চীপ লোৱা মৃতদেহ। লগে লগে হুৱা-দুৱা লাগে ঘৰখনত।\nবহুগুণৰ অধিকাৰী মাৰ্চিয়ে নিজৰেই শুভ-বিবাহৰ অভ্যৰ্থনা অনুষ্ঠানত নৃত্য কৰি সামাজিক মাধ্যমত অতি জনপ্ৰিয় হৈ পৰিছিল।\nইতিমধ্যে মাৰ্চি বৰাৰ মৃতদেহ উদ্ধাৰ কৰি আৰক্ষীয়ে যাৱতীয় তদন্ত কৰিছে। প্ৰাথমিক তদন্তত ডকমকা আৰক্ষীয়ে এয়া হতাশগ্ৰস্ততাত পৰি মাৰ্চিৰ আত্মহনন বুলি প্ৰকাশ কৰিছে ৷ কি কাৰণে মাৰ্চিয়ে এই বাট বাছি ল’লে সেয়া এতিয়াও পৰিষ্কাৰকৈ জানিব পৰা হোৱা নাই। ইতিমধ্যে মৰণোত্তৰ পৰীক্ষাৰ বাবে ডিফুলৈ প্ৰেৰণ কৰা হৈছে মাৰ্চি বৰাৰ মৃতদেহ।\n(হাওৰাঘাটৰ পৰা গৌতম সূত্ৰধৰৰ প্ৰতিবেদন)


BHAXABIGYAN PARICHAY ভাষাবিজ্ঞান পৰিচয় ( Introduction to Linguistics ) গুৱাহাটী বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাসিকৰ সন্মান ( Honours ) পাঠ্যক্ৰম HC- 2016 ড° মামনি বৰা & ৰঞ্জিত হাজৰিকা প্ৰকাশক : জে. এছ পাব্লিকেশ্বন্‌ছ - SCIENTIA BOOK SHOP\nHome / Assamese Book Publications অসমীয়া কিতাপ প্ৰকাশন / J. S. Publications / BHAXABIGYAN PARICHAY ভাষাবিজ্ঞান পৰিচয় ( Introduction to Linguistics ) গুৱাহাটী বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাসিকৰ সন্মান ( Honours ) পাঠ্যক্ৰম HC- 2016 ড° মামনি বৰা & ৰঞ্জিত হাজৰিকা প্ৰকাশক : জে. এছ পাব্লিকেশ্বন্‌ছâ€¹Return to Previous Page\nProduct code: 3507 Category: J. S. Publications\n( Introduction to Linguistics )\nগুৱাহাটী বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাসিকৰ সন্মান ( Honours ) পাঠ্যক্ৰম HC- 2016\nBHAXABIGYAN PARICHAY ভাষাবিজ্ঞান পৰিচয় ( Introduction to Linguistics ) গুৱাহাটী বিশ্ববিদ্যালয় স্নাতক মহলাৰ CBCS পাঠ্যক্ৰমৰ দ্বিতীয় ষান্মাসিকৰ সন্মান ( Honours ) পাঠ্যক্ৰম HC- 2016 ড° মামনি বৰা & ৰঞ্জিত হাজৰিকা প্ৰকাশক : জে. এছ পাব্লিকেশ্বন্‌ছ quantity\nISBN : 978-81-941188-5-5\nSemester ( Honours ) of Gauhati University CBCS Courses and published by Pranab\nFirst publication : January, 2020


ভ্ৰমণৰ লটিঘটী-অসীমা দত্ত শইকীয়া – ফটাঢোল\nSeptember 1, 2021 লটিঘটি\t4 Comments\nভ্ৰমণৰ লটিঘটী-অসীমা দত্ত শইকীয়া\nপ্ৰথম সেইভাগিৰ দৰ্শন হৈছিল গেংটকত। কি ‘ৰ’প ৱে’ চিনি-জানি নাপাওঁ৷ শুনিছোঁ ৰছীত ওলমি যায়। দেখা নাই তেতিয়ালৈ। গ’লোঁ পুৱাই। পাহাৰৰ কাষত টিকট ঘৰটো। তাত সুমাই টিকট কৰিলোঁ। মনতে ভাবি আছোঁ উঠিম ক’তনো। এপাকত দেখোঁ এফালেদি উভতি অহাবোৰ সুমাইছেহি, যাবলৈ ওলোৱাবোৰ উভতি অহাবোৰত সুমাবলৈ গৈছে! লাইনত থিয় হৈ মই আগৰটোক খুৱ চাইছোঁ। কঁকালে মূৰে আগৰটোক বেল্ট মাৰি আছে, সন্মুখত গ্লাছৰ বাকচটো, তললে দ খাৱৈ। ৰেহ-ৰূপ চাই আইডিয়া কৰিলোঁ, মানে কলেৰা বেজীৰ লগত সৰুতে দৌৰা পাৰ্ফমেঞ্চ পুনৰ দেখুওৱাৰ পাল মোৰ।\nবেল্ট মৰাটোক সুধিলোঁ, কনফাৰ্ম হ’বলে,\n: দেখিম কি, এইটোত উঠি।\nসি তললে আঙুলিয়ালে,\n: গেংটকখন দেখিব।\nমূৰটো তললে চাই চিৰিঙকে যোৱা নাই, চিধাই মূৰটোৱে কলিজাত গোৰ মাৰি চিগনেল দিছে, চেচ তই ঐ মৰতী। আৰু কলিজাই চিগনেল দিছে আঁ‌ঠুলৈ, হয় বহি দে ন’হলে দৌৰ ঐ মৰতী। নাই মোৰ আঁ‌ঠুৱে চিগনেল নাই পোৱা। জঠৰ হ’লোঁ ভয়ত। অমিতাভ বচ্চনৰ পুতেকৰ নাচৰ দৰে, তাৰ ওখ মূৰটোৱে ভৰিলে দিয়া চিগনেল, ভৰিয়ে নেপাই বাপেকৰ নাচটোকে যে দি থাকে, মাককো মিক্স কৰি লৈ মাজত। মোৰো ভয়ত মূৰৰ চিগনেল ভৰি নাপাইছেহি।\nওচৰৰ এজনী নুঠোঁ বুলি দৌৰিলে, তেতিয়াহে হুঁচ আহিল দৌৰিব যে লাগে নুঠোঁ বুলি। তাইৰ লগতে দৌৰি, টিকট কাউণ্টাৰৰ নাক চেপেটি পাহাৰীয়া এজনীক একে খুন্দাই নাকটো আৰু অলপ তললে দ’কে বহুৱাই দৌৰোঁ আগলৈ। উভতি চাওঁ চেপেটিয়ে পাইছে ভালকে।\nআমাৰ উৎপাতত লগত যোৱাবোৰো নুঠিল। নাক চেপেটিয়ে মোৰ খুন্দাত দুখ পাই, তাত থকা গালকে গৰু খেদন দিলে।\nসেই পৰ্ব গ’ল। কলিকতাৰ চাইঞ্চ মিউজিয়ামত পুনৰ ৰ’প ৱেৰ দৰ্শন। টিকট কৰিলোঁ। ক’লৈ গৈছোঁ সেইবাৰো নেজানো। চিৰিয়েদি ওপৰ পালোঁ‌গৈ।ৰেহ-ৰূপ দেখি গম পালোঁ‌ৱেই। অঁ অঁ এইটোচোন আৰু চৰা। মুকলি গোটইটো। গ্লাছৰো নহয়। উভতি দৌৰিবলৈ, হেঁচা-থেলা ভীৰ। এটাই থেলি নি বহ বুলি বহুৱালেই শহুৰৰ পুতেকক। ইফালে চাওঁ সিফালে চাওঁ…… মূৰটোৰ ভিতৰত চিগনেল নাই, ভয়ত শুলে। বুকুত বাজি থকা গানটো, আঁ‌ঠুলৈ গৈছে কম্পনাঙ্কৰ ৰূপত৷ দুটি ওঁ‌ঠে এবাৰ কোৱানা সঁচাকৈ, মৰম আছে কিমান তোমাৰ বাৰু মোলৈ। আঁ‌ঠু দুটা থৰথৰ কৈ বাঁহপাত কঁ‌পাদি কঁপি নাচি আছে, মৰম আছে পলাবলে চাঞ্চ নাই। সিফালে ভয়তে সৰু পানী চুবলৈ উপক্ৰম হৈছোঁ৷ যেনেতেনে সহি আছোঁ৷ মুখৰ ডিজাইন জুইত দিয়া পেৰাচুটৰ প্লাষ্টিকৰ নাৰিকল তেলৰ বটলৰ দৰে মেটুৰামেটুৰি হ’ল। এইখন চলিলে আজি কি গতি হ’ব মোৰ! তেনেতে সন্মুখত বহিল শহুৰৰ পুতেক। কাষত মোৰ বা। হুৰুককে ৰছীডালৰ এচুক আগলে গ’ল বহি থকা বাকচটো, শূণ্যত উপঙিবলৈ। দিলোঁ আমি দুজনীয়ে চিঞৰ, “অ’ (অশ্লীল) পৰিলোঁ‌ৱে হ’বলা। চেচ আজি।”\nঅলপ অলপকে আগলে গৈছে আৰু৷ বাৰ নৃত্য-নাটিকা আৰম্ভ, “আঐ নমা ঐ, কি কৰিবলে উঠে এইবোৰত।” বুলি বাইদেৱে লগালে টেঁ‌টু ফলা চিঞৰ। সন্মুখৰটোত ভিনদেউ। যিমানে আগলে গৈছে, ওপৰলে উঠি গৈ আছে৷ লোকে চিঞৰিছে, “ৱাও কিয়া নজাৰা হে গ্ৰেট, ফেণ্টাষ্টিক…চ’ চুইট।” কেমেৰাৰ ফ্লাছ…। আৰু মোৰ কাষত বাইদেৱে চিঞৰিছে,\n: নমা ঐ, ঐ ৰছী টনাটো ক’ত আছ, মই নুঠোঁ নমা ঐ (অশ্লীল)। মই চাইঞ্চ চিটি নে (অশ্লীল)চিটি ওপৰৰ পৰা চাই, যজ্ঞ নেসাধোঁ। জঁ‌পিয়াই দিম, নমাই থৈ যা মোক।\nসিফালে মই মাজৰ খুঁটাটো গবা মাৰি ধৰি আছোঁ। মোৰ চাইদত বহি আছে অচিনাকি এজনী, তলমূৰকে নিসাৰ-সাৰ গোটেইজনী। এইজনী বহাতে মৰিল নি বুলি তাইকো মূৰটো তললে নি চাওঁ “জয় হনুমান জ্ঞান গুণ সাগৰ গাই” কান্দি আছে।\nসিফালে বাইদেৱে তাৰ পৰা দন মাৰিছে আগৰ বাকচটোৰ ভিনদেউৰ লগত।\n: নামিবলে দে আজি, কি কৰোঁ চাবি। কটা নিধক উঠাবলে বস্তু নেপালি।\nভিনদেৱে চানগ্লাছ পিন্ধি ল’বলে পৰামৰ্শ দিয়ে ভয় কমিব।\nগৈ গৈ চাইঞ্চ চিটিৰ মাজ পালোঁ‌গৈ, বায়ে চকু নেমেলাকেই গালি দি আছিল। তাইক ক’লোঁ,\n: চা কি সুন্দৰ দৃশ্য!\nতাই “পালোঁ‌হিনি” বুলি চকুহাল মেলি তললে চাই। “আয়ৌ এতিয়া ৰছীডাল চিঙি গ’লে কি হ’ব” বুলি দিলে কান্দি। সিফালে জয় হনুমান গোৱাজনী ছিটত নাই মাজৰ ভৰি থোৱা অংশটোত বহি, ছিটত মূৰ থৈ কিবা গাই আছে, “হৰ হৰ মহাদেৱ” বুলি। হনুমানৰ পৰা মহাদেৱলে ঢাল ল’লে সৈজনী। আমি কলিকতাতে আছোঁ, তাই হনুমানৰ ঘৰৰ পৰা শিৱৰ ঘৰলৈ দৌৰি ফুৰিছে।\nচাইঞ্চ চিটিৰ সোঁমাজত ৰখালে অলপ দেৰি। ৰৈ থকা সময়খিনিত, মই ক’লোঁ,\n: লাগি ধৰিল হ’বলা এইখন। নেযায়চোন আগলে।\n“কি” বুলি চক খাই বাইদেৱে “কালি দীঘাৰ সাগৰতে কেলে নমৰিলোঁ ঐ মই, ওপৰৰ পা পৰিলে বৰ কষ্ট খাম এতিয়া” বুলি, অসমীয়া লেতেৰা গালি এটাও বাকী নাই, সৱ মাতি গৈছে এফালৰ পৰা।\nএপাকত পিলাষ্টি মানে শহুৰৰ পুতেকৰ ভৰিৰ ওচৰত ক’ৰবাৰ পৰা পানীৰ ধাৰা এটা বৈছে৷ জয় হনুমান জনীয়ে তলত বহি সৰু পানীকে চুলে ভয়তে।\nসুধিলোঁ, “অকলে আহিছেনি?” ক’লে, লগত আহিছে, তাই ইয়াত উঠাৰ কথা নাছিল, লগৰজনী পলাল, গিৰিয়েকে পইচা এনেই যাব বুলি টিকটৰ, ঠেলি উঠাই দিলে ইয়াত।\nঘূৰি গৈ যে তায়ো বাবগে মুখ দেখিলে গম পায়।\nটিকটৰ সামান্য টকাকেইটাৰ কাৰণেই নিজৰ পত্নীক ওপৰত এইখন কৰিবলে পঠিয়াই দিছে।\n২/ দাৰ্জিলিঙত হেৰাওঁতে\nয’তে থাকোঁ ত’তে ৰাতিপুৱা সেই ঠাই ফুৰাটো স্বভাৱ। এবাৰ তেনেকৈয়ে দাৰ্জিলিঙত ৰাস্তা হেৰাল। একে ডিজাইনৰ ৰাস্তা, একে ডিজাইনৰ হোটেল, একে ডিজাইনৰ মানুহ। ব্ৰহ্মাই তাত এটা স্ৰজি গালেই কপি পেষ্ট মৰা চেহেৰা। হোটেলখনৰ চিনাকি হৈ পৰা মেনেজাৰটোৰ চকু দুটা চিন দি থৈ অকলে ওলাই গৈছিলোঁ। হোটেলত শ্বল বিক্ৰী কৰিবলে অহা মানুহকেইজনীৰ লগত চিনাকি হৈ ধুনীয়া ৰাস্তা এটাৰে ক’ৰবাত পালোঁ‌গৈ। উভতি আহিলোঁ যদিও একে ডিজাইনৰ হোটেলবোৰ, ওপৰলৈ নাম চাই চাই মানুহ-দুনুহ খুন্দিয়াই আহি আছোঁ।\nওৱৱৱৱ ৰাস্তাচোন তল ওপৰকে বহুত, যেনি-তেনি গৈছে। মই অহাটোৰেই আহি আছোঁ‌নে নাই বাৰু। হোটেলৰ মালিকৰ চকুৰ চিনটোও হেৰাল একেটা মেচিনত বনোৱা তাত সৱৰে চকু, একে ডিজাইনৰ। ভিতৰি ঘামি গৈছোঁ মৰ ঠাণ্ডাতো। তেনেতে চিঞৰ, “কাঞ্চনজঙ্ঘা বেকলে চোৱা।” কোনোবাই চিঞৰিছে। ধুৰৰৰ (অশ্লীল) চামগে নিজৰে থকা হোটেল হেৰাল ভয়ত কিবা হৈ গৈছোঁ। মোবাইলো নাই তেতিয়া। অলপ দূৰ আহি থমকি ৰওঁ, অঃ! মোকচোন অসমীয়াত চিঞৰিছিল কোনোবাই, মইহে মন নকৰিলোঁ কথাটো। ঠাণ্ডাত সৱৰে চকু, মুখ ঢকা চিনিব নোৱাৰি। ৰৈ দিলোঁ বাটতে, আগলে যাওঁনে হোটেল বিচাৰি, মোক চিঞৰা অসমীয়াটো বিচাৰি বেকলে যাওঁ। চাই পঠিয়ালোঁ পিছলৈ অসংখ্য মানুহৰ অহা-যোৱা ৰাস্তা সেইজীয়া খলা-বমাৰ বুকুত।\nএবাৰ ভাবিলোঁ, “ঐ (অশ্লীল) মই হেৰালোঁ” বুলি জোৰকে চিঞৰি দিওঁনি পাহাৰত ঠেকা খাই অসমীয়াটোৰ কাণত পৰকগৈ। এনেও পাহাৰৰ নাক চেপেটা এইগালে অসমীয়া বেয়া মাত কি, বুজি নেপায়। দাৰ্জিলিঙৰ ৰাস্তাৰ মাজৰ প্ৰকাণ্ড ঘড়ীটো চকুত পৰিল। অঃ এইটো অথনি সাৰি গৈছিলোঁ। তাত ৰ’লোঁ অলপ, যেনি-তেনি ৰাস্তা। শিয়ালৰ গাঁতৰ দৰে তলে-ওপৰে ঘৰ। ইয়াৰ মুখ্যমন্ত্ৰীটো কোন হেৰৌ। ৰাস্তাসোপা কিহলে ইমানকে থৈছে? দুটামান চকলিয়াই নেপেলাই কেলেই জহনিযোৱাটোৱে। ছেঃ কি কৰা যায়!\nতেনেতে দেখোঁ, ঝাড়ু মৰা এজনীয়ে বিড়ি হুঁ‌পিছে চাইদৰ বেঞ্চত বহি। লগতে বহিলোঁ৷ তাই বিড়ি এটা আগবঢ়াই দিলে। জ্বলাই লৈ টেনচনত হুঁ‌পি দিলোঁ, চৰ্চৰণী খালোঁ। তাই সুধিছে হিন্দীত, “কেতিয়া যাবগে আচাম।”\nমই চক খাই, কেনেকে চিনি পালে সুধিলোঁ। তাই হাঁহিছে, মই তাইৰ গোন্ধোৱা গাটো গবা মাৰি ধৰিম যেন। কেনেকে চিনি পালি অ’ মৰতী সুধিলোঁ। তাই কৈছে, হোটেলত সদায় দেখি আছোঁ এইকেইদিন। কথাও পাতিছে বোলে মোৰ লগত।\nমই মনতে, এইজনী মদাহীজনী কি বকিছে এইবোৰ। তাত মদ নহ’লে নেচেল। মনটো আকৌ দুখ লাগি গ’ল। হেৰালোঁ যি হেৰালোঁ‌ৱে আউ। এইৰ লগতে ঝাড়ু এটা লৈ দাৰ্জিলিঙকে সৰা কামটো কৰি থাকিব লাগিব। এইৰ লগ এৰাত নাই, যদিও গেন্ধেলী গোন্ধত আমোলমোল মোৰ বিপদৰ বন্ধু হৈ পৰিছে।\nতাইক তথাপি সুধিলোঁ, কোনটো হোটেলত মোক দেখিছে। তাই চাগে মোকো মদাহী বুলি ভাবি লৈছিল ইতিমধ্যে। চালে অলপ দেৰি মোক। “মজাক কৰিছোঁ” বুলি হাঁহি আঙুলিয়ালে চাইদলৈ। মই বহি থকা বেঞ্চখনৰ কাষতে, লাগিয়ে আছে হোটেলখন। হোটেলৰ টাব এটাৰ পাত দুখনমান মোৰ পিঠিত লাগিয়ে আছে বুলিব পাৰি। মই মানে মই থকা হোটেলৰ মুখতে ৰৈ দুখ কৰি বহি আছোঁ, দাৰ্জিলিঙত ঝাড়ু মাৰি ৰৈ যাম বুলি ইয়াতে।\nতেনেতে বান্ধৱীৰ অঘাইটং পুতেকৰ চিঞৰ, মোক দেখি। সি হোটেলৰ আগফালে ৰৈ দৌৰা-দৌৰি কৰি আছিল। হোটেলখন দেখি বাটতে পৰি দীঘলকে সেৱা এটা কৰোঁ‌যেন লাগি গ’ল। গেন্ধেলীক চাই ইম’শ্যনেল হৈ গৈছোঁ, তই কি উপকাৰ কৰিলি আজি মোক অ’ আই!\nমই লগৰজনীৰ পুতেকটোক মৰমতে সাবটি ধৰিলোঁ। তাক এৰি ভিতৰলৈ যাবলৈ লওঁতেই আহিল ৰাস্তাৰ সিপাৰৰ পৰা মানুহ এজন, মোক ৰ’বলৈ কৈ। তেখেতে হিন্দীত সুধিলে, এইটো আপোনাৰ ল’ৰা। ময়ো ফুল তাৱত ক’লোঁ হয়। স্মাৰ্ট যে সি তাতে। মানুহজনে ক’লে,\n: কেনেকুৱা মাক আপুনি। অথনিৰে পৰা সি গাড়ী যোৱা ৰাস্তাত দৌৰি ফুৰিছে। হোটেলৰ টাবত দিয়া বৰফৰ টুকুৰা ইয়াত বহি জুইৰ তাপ লোৱা মানুহৰ পিঠিত মনে মনে ভৰাই দৌৰাই মাৰিছে। সৰু বুলিহে একো কোৱা নাই।\nমই সেপ ঢুকিলোঁ তাৰ কাণ্ডত। সি পুৱাতে উঠি তাকে কৰি আছে মানে আৰু বাকীবোৰে হোটেলৰ মুখত খেলি আছে বুলি ভাবিছে। মই ক’লোঁ,\n: মোৰ ল’ৰা নহয় ই৷ মোৰ লগৰজনীৰ৷\nমানুহজন গ’লগৈ। বদমাছটোৱে কিন্তু হাঁহিলে,\n: আণ্টি লাভ নাই আপোনাৰ বুলিয়ে ভাবিলে মোক।\nতেনেতে আহি থকা মানুহ এটাৰ মাত,\n: কাঞ্চনজঙ্ঘা নেচালা কেলেই।\nবান্দৰ টুপিৰে মুখ ঢকা। চিনাকি মাত। ওৱৱৱ আই এইটোচোন অথনি বাট হেৰাওঁতে পোৱাটো। ভালকে চাওঁ, শহুৰৰ পুতেক। মোৰ পিছে পিছে কাঞ্চনজঙ্ঘা চাবলে গৈছিল। বাটত যে ঘৈণীয়েকজনী কণাজঙ্ঘা হৈ বাট-পথ হেৰুৱাই মানুহ খুন্দিয়াই গেন্ধেলীৰ লগত মিতিৰ পাতি বিড়ি হুঁ‌পি বহিবলগীয়া গতি গমেই নেপাই দেহি!\nকি মানুহ অ’। দঙদঙকে গৈ আছে অথনি, ৰ’বতো পাৰে, ক’লৈলেকে গ’লা বুলি।\n« দিশাহীন জীৱন দিশাহাৰা-মানসী বৰা\nব্ৰেকআপ- বিদিশা শইকীয়া »\nধেই🤣🤣 বা,যিমান বাৰ পঢ়ো হাঁহি মৰিব লগীয়া মানে।\nহাঁহি হাঁহি পেট বিষাই গল । ইমান ৰসাল বৰ্ণনা😂😂\nঅকলে অকলে হাঁহি মৰিছো।🤣🤣


হেণ্ড চেনিটাইজাৰ-চিন্ময় ডেকা\n“হেৰি শুনিছেনে ? মোৰ বন্ধু পংকজ খাটনিয়াৰৰ যোৱাকালি ৰিপ'ৰ্টত ক'ভিড পজিটিভ ওলাইছে। সিও আপোনাৰ দৰে , নিজৰ ইচ্ছামতে ঘৈণীয়েকৰ কথা নুশুনি ব্যৱসায়লৈ যায়।” --কথাষাৰ বুজি পালে ৰক্তিমে ; তেওঁক উদ্দেশ্য কৰি পত্নী নিবেদিতাই কৈছিল। ইফালে ৰক্তিমেহে জানে ঘৰখন চলাবলৈ কিমান কষ্ট হৈছে। এক-দুই কৰি সাতোটি মানুহ ঘৰখনত। বয়সস্থ মাক-দেউতাকৰ অসুখ-বিসুখৰ দৰব পাতিৰ কথা আছেই ! লগতে সন্তান দুটিৰ খোৱা-বোৱা , পিন্ধা-লোৱা ইত্যাদি ইত্যাদি । ঘৰখনৰ সমূহ দায়িত্ব তথা খৰচৰ বোজা তেওঁৰেই ওপৰত ।মহামাৰীয়ে আতংকময় পৰিৱেশৰ সৃষ্টি কৰিলে । নিৰুপায় হৈছোঁ!\nআগতে সৰু-ডাঙৰ ব্যৱসায় কৰি ঘৰখন চলাইছিলোঁ , এতিয়া ক্ৰমশঃ সেইকণো নাই। টাউনলৈ যাব নোৱাৰোঁ মুখত মাস্ক অবিহনে , চেনিটাইজাৰৰ কথাটো আছেই । বাৰু নিজৰ ভালৰ কাৰণেই ব্যৱহাৰ কৰোঁ। ৰাতিপুৱাই বাৰীৰ শাক-পাচলি , ফল-মূল কেইপদ লৈ ওলাই যাওঁ । নাই আজিকালি আগৰ দৰে বিক্ৰী নাই । ক্ৰেতাৰ ভয় , কিজানিবা ক'ৰনা আহেই আৰু যে কত দুখ-দুৰ্দ্দশা !\nঘৰলৈ দেৰিকৈ আহিলেও পত্নীৰ অকথ্য মাত । জানোচা তেৱেঁই চলাই সমস্ত ঘৰখন। খোৱা-বোৱাৰ পৰা আৰম্ভ কৰি সংসাৰৰ সকলোখিনি। কি দিন আহিল ! দয়া , মমতা আন্তৰিকতা নোহোৱা হ'ল। সেয়ে ক্ৰমশঃ ভয়ংকৰ ৰূপ লৈছে প্ৰকৃতিয়ে। নিজকে সৰ্বশ্ৰেষ্ঠ জীৱ বুলি গৰ্ব কৰা মানুহৰ মাস্ক আৰু হেণ্ড চেনিটাইজাৰতে এতিয়া আত্মসমর্পণ ।\nLabels#গল্প, #চিন্ময় ডেকা


সাম্প্ৰতিক প্ৰসংগ : দক্ষিণপাটৰ পৰা মই এজন দশম মানৰ ছাত্ৰই কৈছো… - বিৰিয়া Biriyaa\nসাম্প্ৰতিক প্ৰসংগ : দক্ষিণপাটৰ পৰা মই এজন দশম মানৰ ছাত্ৰই কৈছো…\nঅ সমখন প্ৰাকৃতিক সম্পদেৰে ভৰা যদিও ৰাজ্যখন সকলো ফালৰ পৰা পিছপৰা। অসমত প্ৰচুৰ পৰিমাণে কেঁচামাল পোৱা যায়,তৎসত্বেও অসমৰ উন্নতি ক’ত? জাপান দেশখন শিল্প, সংস্কৃতি তথা উদ্যোগৰ ক্ষেত্ৰত চহকী। কিন্তু জাপানত কেঁচামালৰ অভাৱ। তথাপিও কিন্তু জাপান এখন উন্নত দেশ। কিয়? কাৰণ জাপানত জাতি-ধৰ্ম নিৰ্বিশেষে সকলোৱে একেলগে কাম কৰি যায়।কিন্তু ভাৰত বা অসম জনজাতি, অনুসূচিত জাতি, পিছপৰা শ্ৰেণী, সাধাৰণ শ্ৰেণী আদি জাতিভেদৰ বাবে পিছপৰা।\nআমাৰ সংবিধানে সকলো জাতি-ধৰ্ম সমান বুলি আইন প্ৰণয়ন কৰিছিল, সেয়া জানো কাৰ্য্যকৰী হৈছে? জাপানত পঞ্চমশ্ৰেণীলৈকে বিদ্যালয়সমূহত নৈতিক শিক্ষাহে দিয়ে।কিন্তু আমাৰ ইয়াত পৰীক্ষা মাথোন পৰীক্ষা।অসমত কেঁচা চাহপাত, খাৰুৱা তেল আদি প্ৰচুৰ পৰিমাণে পোৱা যায়, কিন্তু সেই অনুপাতে উদ্যোগ নাই।ফলত অসমে বজাৰ হেৰুৱায়।নদ-নদীৰে পূৰ্ণ\nঅসমলৈ অন্ধ্ৰপ্ৰদেশৰ পৰাহে মাছ অনা হয়।যদি অসমতে উন্নত ধৰণে বৈজ্ঞানিক পদ্ধতিৰে মীন পালন কৰে, তেন্তে অসমে অসমৰ মাছ অন্য ৰাজ্যলৈ ৰপ্তানি কৰিব পাৰিব।অসমত উপলব্ধ সম্পদসমূহক যদি উচিত ব্যৱহাৰ কৰা হয়, তেন্তে নিশ্চয় অসম বিশ্বৰ ভিতৰত জাকত-জিলিকা ৰাজ্য হিচাপে পৰিগণিত হ’ব।\nনদ-নদীৰে পূৰ্ণ অসমলৈ অন্ধ্ৰপ্ৰদেশৰ পৰাহে মাছ অনা হয়।যদি অসমতে উন্নত ধৰণে বৈজ্ঞানিক পদ্ধতিৰে মীন পালন কৰে, তেন্তে অসমে অসমৰ মাছ অন্য ৰাজ্যলৈ ৰপ্তানি কৰিব পাৰিব।\nঅসমৰ নিবনুৱা সমস্যা আৰু সংৰক্ষণ ব্যৱস্থা\nঅ সমত নিবনুৱাৰ সংখ্যা বেছি। ইয়াৰ কাৰণ কৰ্মসংস্থাপনৰ অভাৱ ।অসমত উদ্যোগৰ সংখ্যাও সীমিত। উদ্যোগবোৰৰ মালিকপক্ষই মাহেকে-পষেকে অসমৰ দল-সংগঠনবোৰক সভা-সমিতি, উৎসৱ-পাৰ্বণ অনুষ্ঠিত কৰাৰ নামত দান-বৰঙণিৰে সন্তুষ্ট কৰিবলগীয়াত পৰে।ফলত উদ্যোগবোৰৰ শকত পৰিমাণৰ অৰ্থ ব্যয় হয়, যাৰবাবে মালিকপক্ষই ইচ্ছা থকা সত্ত্বেও নিজৰ উদ্যোগ-প্ৰতিষ্ঠানবিলাকত অধিক কৰ্মচাৰী নিয়োগ কৰিব নোৱাৰে । অসমত নিবনুৱা সমস্যা বৃদ্ধিৰ ইয়ো এক কাৰণ। পূজা-পাৰ্বণ,উৎসৱ উদযাপনৰ বাবে দিয়া অৰিহণাৰ নামত বছৰেকত ব্যৱসায়ীসকলৰ কোটি কোটি টকাৰ ধন খৰচ হয়।অসমত নিবনুৱা সমস্যা আছে বাবে সংগঠনৰ সংখ্যাও বহুত। আমেৰিকা, চীন,জাপান আদি উন্নত দেশসমূহত কিন্তু ভাৰতত থকাৰ দৰে সংগঠনৰ সংখ্যা বা নিবনুৱা সমস্যা নাই।সেই দেশবিলাকৰ যুৱক-যুৱতী সকলে কাৰিকৰী শিক্ষাৰে শিক্ষিত হৈ বিভিন্ন উদ্ভাৱনীমূলক কাম-কাজৰ লগত জড়িত হৈ থাকে।সেইবিলাকৰ পৰা তেওঁলোকৰ উপাৰ্জনো ভাল হয়, দেশৰো উন্নতি ঘটে।আমাৰ দেশৰ চৰকাৰে ভাৰতত কাৰিকৰী শিক্ষাৰ বিকাশৰ বাবে যথেষ্ট কৰিবলগীয়া আছে।\nভাৰতীয় সংবিধানৰ মতে ইয়াৰ বাসিন্দাসকল সকলো এক ভাৰতীয়, ইয়াত কোনো উচ্চ-নীচ নাই, জাতি-ভেদ নাই।কিন্তু বিভিন্ন চৰকাৰী চাকৰিৰ পদসমূহত নিযুক্তিৰ ক্ষেত্ৰত জাতি-ধৰ্মৰ বিভাজন দেখা যায়। ভাৰতত চৰকাৰী স্বীকৃত জাতি ভেদ প্ৰথা আছে।শিক্ষাৰ পৰা ধৰি নিযুক্তি ক্ষেত্ৰলৈকে এই চৰকাৰী শ্ৰেণী বিভাজন পৰিলক্ষিত হয় আৰু জাতি-ধৰ্ম অনুপাতে নিযুক্তিৰ সা-সুবিধা, শৈক্ষিক অৰ্হতা, সংৰক্ষণ ব্যৱস্থাৰ অনুপাত ভিন-ভিন।\nভাৰতীয় সংবিধানৰ মতে ইয়াৰ বাসিন্দাসকল সকলো এক ভাৰতীয়, ইয়াত কোনো উচ্চ-নীচ নাই, জাতি-ভেদ নাই।কিন্তু বিভিন্ন চৰকাৰী চাকৰিৰ পদসমূহত নিযুক্তিৰ ক্ষেত্ৰত জাতি-ধৰ্মৰ বিভাজন দেখা যায়।\nএনে চৰকাৰী বৈষম্য নীতিৰ বাবে ছাত্র-ছাত্ৰীসকল ক্ষতিগ্ৰস্ত হয় আৰু নিযুক্তি ব্যৱস্থাটো দেখি তেওঁলোকৰ কোমল\nমনত বিৰূপ প্ৰভাৱ পৰে। প্ৰশ্ন হয়-জাতি-ভেদ প্ৰথা কেৱল সমাজৰে সৃষ্টি নে চৰকাৰীভাৱেও এই ব্যৱস্থা বৈধ আৰু স্বীকৃত? উল্লেখযোগ্য যে, অসমৰ বিধানসভা সমষ্টিবিলাকৰ ক্ষেত্ৰতো নিৰ্দিষ্ট জাতি-জনগোষ্ঠীৰ বাবে সংৰক্ষিত আসন থকা দেখা পোৱা যায়।এই ব্যৱস্থা নিৰ্মূল হোৱা উচিত।\nআমি বাৰু কিমান সচেতন? তাৰ কিবা প্ৰমাণ আছেনে? এটা কথাত ক’বলৈ গ’লে আমিবোৰ সম্পূৰ্ণৰূপে অসচেতন।মোৰ মনত ক’বলৈ বহুত কথা আছে। কলমটো ল’লেই কথা ওলাই গৈ থাকিব। দুই-তিনিটামান বিষয়ৰ সন্দৰ্ভতহে মোৰ ক’বলগীয়াখিনি দাঙি ধৰিলোঁ। আমি যে, স্বচ্ছতাৰ ক্ষেত্ৰত বিভিন্ন শ্লোগান দি ফুৰিছোঁ, তাৰ পৰা কিবা লাভালাভ হৈছেনে? মোৰ দৃষ্টিত একো ধনাত্মক পৰিৱৰ্তন পৰিলক্ষিত হোৱা নাই।\nবিশ্ব পৰিৱেশ দিৱস, পাৰিপাৰ্শ্বিকতা দিৱস বা মেল-মিটিং পাতি, কেমেৰাৰ সন্মুখত এদিনৰ বাবে ৰাজহুৱা ঠাইবোৰ চাফা কৰি, গছপুলি ৰুলেই জানো স্বচ্ছতা বৰ্তি থাকিব? পৰৱৰ্তী দিনবিলাকত গছপুলিবিলাকৰ প্ৰতিপালন কৰা হয়নে? সভা-সমিতি সমূহৰ কাৰ্য্যসূচীৰ অংশ হিচাপে প্ৰথমতে সমূহীয়া চাফাই ঠিকেই কৰে, কিন্তু সভাৰ শেষত ঠাইডোখৰ বিভিন্ন ধৰণৰ কাগজ, খোৱাবস্তুৰ পেকেট, প্লাষ্টিকৰ পানীবটল আদি পেলনীয়া সামগ্ৰীৰে ভৰি পৰে। তাৰ চাফ-চিকুণ কোনে কৰে? ৰাজহুৱা স্থান সমূহ ধঁপাত মুক্ত অঞ্চল কৰিবলৈ যি অভিযান চলি আহিছে, তাৰ কাৰ্য্যকৰী ৰূপটো দেখা পোৱা নাযায়। বিদ্যালয়সমূহৰ ১০০ মিটাৰ দূৰলৈকে ধঁপাত জাতীয় সামগ্ৰী বিক্ৰী বন্ধ কৰা আঁচনি ফলপ্ৰসু হৈছেনে? আইন প্ৰস্তুত কৰাসকলৰো গৰিষ্ঠসংখ্যকেই ধুমপান, মাদক দ্ৰব্য সেৱন কৰে।\nএদিনৰ বাবে ৰাজহুৱা ঠাইবোৰ চাফা কৰি, গছপুলি ৰুলেই জানো স্বচ্ছতা বৰ্তি থাকিব? পৰৱৰ্তী দিনবিলাকত গছপুলিবিলাকৰ প্ৰতিপালন কৰা হয়নে?\nঅসমীয়া ভাষাৰ উন্নতিৰ হকে যিসকলে গুৰু উদ্যোগ লৈছে, মাতৃভাষাৰ ৰক্ষাৰ্থে যিসকলে চিন্তা-চৰ্চা সংবাদ মাধ্যমৰ যোগেদি প্ৰকাশ কৰি আহিছে, শ্লোগান দিছে, আন্দোলন কৰিছে, তেওঁলোকে নিজৰ সন্তানবোৰক জানো অসমীয়া মাধ্যমৰ বিদ্যালয়ত নামভৰ্তি কৰোৱাইছে? গণতান্ত্ৰিক প্ৰতিবাদৰ নামত অসমতে বন্ধৰ হাৰ বেছি ।বন্ধৰ পৰা ৰাজ্য এখনৰ উন্নয়নৰ কিমান ক্ষতি হয় সেয়া বন্ধ দিয়া সংগঠনবোৰে জানেনে? অসম বন্ধৰ ভুক্তভোগী হোৱা সকলেহে অনুভৱ কৰিব পাৰে বন্ধ কিমান ক্ষতিকাৰক।এদিনৰ বন্ধত দৈনিক শ্ৰম কৰি খোৱা বহুতো পৰিয়ালে ভোকে-লঘোণে থাকিবলগীয়া হয়। ছাত্ৰ-ছাত্ৰীসকলে পৰীক্ষাকেন্দ্ৰ বা চাকৰি প্ৰাৰ্থীসকলে সাক্ষাৎকাৰলৈ যোৱাৰ ক্ষেত্ৰত অসুবিধাৰ সন্মুখীন হয়।\nবন্ধৰ ফলত গাড়ীৰ ভিতৰতে যদি কেতিয়াবা ৰোগীৰ মৃত্যু হৈছে, কেতিয়াবা বৰযাত্ৰী দলৰ ওপৰতো আক্ৰমণ চলোৱা হৈছে। বন্ধ সমৰ্থনকাৰীসকলে নিৰীহ যাত্ৰীৰ ওপৰত আক্ৰমণৰ অধিকাৰ ক’ত পালে? তেওঁলোকৰ শাস্তি কি হয়? বন্ধৰ আহ্বান জনোৱা সংগঠনবোৰে এহাতে পৰিৱেশ প্ৰদূষণ ৰোধ কৰাৰ ক্ষেত্ৰত বিভিন্ন আন্দোলন হাতত লয়, আনহাতেদি ৰাজপথত গাড়ীৰ টায়াৰ, খেৰৰ জুমুঠি জ্বলাই বায়ুপ্ৰদূষণ সৃষ্টিৰে বন্ধ উদযাপন কৰে। এয়াই নেকি পৰিৱেশৰ\nপ্ৰতি তেওঁলোকৰ সচেতনতা?\nবহুতো মটৰবাইক চালকে হেলমেট নিপিন্ধাকৈ বাইক চলায়। বহুতে আকৌ হাততহে হেলমেট পিন্ধি বাইক চলোৱা দেখা যায়। মূৰত হেলমেট পিন্ধিলেও সেয়া সন্মুখত থকা পুলিচচেকিঙৰ ভয়তহে, কাৰণ জৰিমনা ভৰিব লাগিব। দুৰ্ঘটনাৰ প্ৰতি আমি কিমান সচেতন ইয়াৰ পৰাই প্ৰমাণিত হয়। সচেতনতাৰ নামত সচেতন হোৱাৰ যি অভিনয় কৰ হয়, সেয়া সঁচাইদুৰ্ভাগ্যজনক।\nPrevious গেৰুৱা বচন\nNext অহংকাৰেই কৰিব শেষ!\nভঙা খিৰিকীৰে ভালুকৰ মুখ


অঘৰীৰ ডায়েৰী - অভিজিৎ মেধি - সাহিত্য ডট অৰ্গ\nচাকৰি জীৱনৰ আজি দহোটা বছৰ সম্পূৰ্ণ হ’ল। তেইশ বছৰ বয়সতে তামিলনাডুত চাকৰি জীৱনৰ পাতনি মেলাৰ দিনা হয়তো ভবাই নাছিলোঁ যে দহোটা বছৰ আপোন মানুহ, আপোন মাটি এৰি থাকিব পাৰিম। কিন্তু থাকিলোঁ, পেটৰ তাড়নাতেই হওক অথবা আপোন মাটিত নিজাকৈ কিবা এটা কৰাৰ সৎ সাহসৰ অভাৱতেই হওক। মাজে সময়ে জুনিয়ৰ এগৰাকীৰ কথা এটালৈ মনত পৰে। অসম অভিযান্ত্ৰিক মহাবিদ্যালয়ত আমাতকৈ দুবছৰ তলত পঢ়া প্ৰীতি ভীমছৰিয়া নামৰ মাৰোৱাৰী ছোৱালীজনীয়ে এদিনাখন মোক কৈছিল- “বাহৰ কিউ জানা হে ভাইয়া, হমে অপনে জগহ মে হি কুচ কৰনা চাহিয়ে”। মেধাৱী ছাত্ৰী প্ৰীতিয়ে অকল কথাষাৰ কোৱাই নহয়, চাকৰিৰ লোভ এৰি লগৰে দুজনমানৰ লগ লাগি নিজাকৈ গুৱাহাটীতে ষ্টাৰ্ট আপ এটাও আৰম্ভ কৰিছিল। খবৰটো পোৱাৰ দিনা তাইৰ ওচৰত নিজকে সৰু সৰু লাগি গৈছিল। বাৰু থাকক এইবোৰ কথা।\nঅসমৰ বাহিৰত থিতাপি লোৱা কথাটো অৱশ্যে পুৰণি বন্ধুমহলৰ প্ৰায়ভাগেই কেতিয়াবা প্ৰশংসা সূচক নহ’লে ঈৰ্ষাৰ চকুৰে চায়। কেতিয়াবা চিনাকি দুই এজনে মন্তব্য কৰে- “তোৰেই ভাল দে, বাহিৰত আছ, ভাল চাকৰি কৰিছ, ঘূৰিছ-ফুৰিছ…মজ্জা লাইফ!”। এনেকুৱা মন্তব্যৰ প্ৰায়ে একো উত্তৰ নিদিয়াকৈ থাকিবলৈ বিচাৰোঁ, কিয়নো জীৱনত “মজ্জা” শব্দটোৰ সংজ্ঞা প্ৰতিজন মানুহৰ বাবে বেলেগ।\nদুদিনমান আগেয়ে এটা সৰু অভিজ্ঞতা হৈছিল।\n“এখেত অমুক, এখেতৰ ভাল অৱস্থা এতিয়া…ডাঙৰটো ল’ৰাই অমুকত চাকৰি কৰে, মাহে x টকা দৰমহা পায়। সৰুটোৰো মাল্টিনেচনেল কোম্পানিৰ চাকৰি, মাহেকত y টকা দৰমহা পায়।”\nএইয়া আছিল কোনোবা এখন মিটিঙলৈ যাওঁতে বন্ধু এজনে দেউতাক কাৰোবাৰ লগত চিনাকি কৰাই দিওঁতে দিয়া ভাষ্য। ইয়াৰে সৰুজনেই মই। ইঞ্জিনিয়াৰিঙৰ শিক্ষা শেষ হোৱাৰ এসপ্তাহ পাছতেই চাকৰিত সোমাইছিলোঁ, “বেটাৰ অ’প’ৰছুনিটি”ৰ পিছত দৌৰি দৌৰি এতিয়ালৈ এটাৰ পাছত এটাকৈ তিনিবাৰ চাকৰি সলাইছোঁ। মা-দেউতাই কোনোবাৰে সোধা নাই নতুন চাকৰিত কিমান দৰমহা পাবি বুলি। গতিকে আনৰ মুখত দৰমহাৰ হিচাপ শুনাৰ দিনা দেউতাই ঘৰলৈ আহি মাক সুধিছিল- “আমাৰ ইহঁতে ইমান টকা দৰমহা পায় নেকি?” হয়তো মাহে ডেৰশ টকা দৰমহাৰে শিক্ষক জীৱনৰ পাতনি মেলা দেউতাই গৌৰৱবোধ কৰিছিল, লগতে আচৰিতো হৈছিল। তাহানিৰ হিচাপত চলা দেউতাৰ কাৰণে আচৰিত হোৱাৰে কথা, ইমান দৰমহা পায়ো কিডাল কৰিলেনো ইহঁতে! আচলতে মোৰ পত্নীয়েও নাজানে কিমান দৰমহা পাওঁ, সুধিও নাথাকে, এটা ‘আইডিয়া’হে আছে ইমানমান পাওঁ বুলি। তাৰ মাজতে নিকটতম আত্মীয় অথবা বন্ধু নোহোৱা স্বত্বেও কোনোবাই উপাৰ্জনৰ হিচাপ ল’বলৈ আহিলে খং উঠিবই, উঠাটোৱেই স্বাভাৱিক। এনেকুৱা লোকৰ মেট্ৰিকৰ পৰীক্ষাত প্ৰশ্নটো আহিব নেকি বুজি নাপাওঁ। হয়তো চাকৰিৰ দৰমহাই “মজ্জা লাইফ”ৰ সংজ্ঞা তেওঁলোকৰ বাবে।\nযা হওক, ঘৰলৈ গ’লে এই “দৰমহা কিমান?” প্ৰশ্নটোৰ মুখামুখি হওঁ মাজে সময়ে। আচলতে সোধাজনে নিজৰ উৎসুকতা দমাব নোৱাৰি প্ৰায়ে শিষ্টাচাৰৰ সীমাৰেখাডাল চেৰাই যায়। চৰকাৰী স্কুলত মাষ্টৰৰ নতুবা ৰাজহুৱা বেংকত কেৰাণী এজনৰ মাহেকীয়া উপাৰ্জনৰ বিষয়ে সহজে অনুমান লগাব পাৰি, কিন্তু মেট্ৰ’ চহৰ এখনত মাল্টিনেচনেল কোম্পানিত এজন কৰ্মচাৰীৰ দৰমহা কিমান হ’ব পাৰে অনুমান লগোৱাটো আমাৰ মানুহৰ বাবে কঠিন হৈ পৰে, গতিকে দুই এজনে লাজ-মান কাতি কৰি হ’লেও সুধিয়ে পেলায়। বেয়া পালেও ধৰি নাথাকোঁ এইবোৰ কথা। কিন্তু প্ৰয়োজনতকৈ বেছি সপ্ৰতিভ দেখাই যেতিয়া দুই একে একেবাৰে দৰমহাৰ কাল্পনিক অংক এটাকে খবৰ হিচাপে প্ৰচাৰ চলাই দিয়ে তেতিয়া খঙে চুলিৰ আগ পায়। তেওঁলোকেতো নাজানে চেন্নাই-বাংগালোৰৰ দৰে চহৰত ঘৰভাড়া কিমান, বস্তুৰ কি দাম! প্ৰাইভেট চাকৰিৰ কিমান জঞ্জাল সেইটোও তেওঁলোকে নুবুজে। হয়, মই শীতাতপ নিয়ন্ত্ৰিত অফিচত লেপটপ লোৱা চাকৰি কৰোঁ, কিন্তু মাহৰ শেষত যিকেইটা পইচা পাওঁ তাৰ বাবে প্ৰতিদিনে নিজৰ যোগ্যতাৰ প্ৰমাণ দিব লাগে। বাহিৰা উপাৰ্জন আৰু কামত ফাঁকি দিয়াৰ সুৰুঙা মুঠেই নাই। অৱশ্যে লালসাও নাছিল, সেয়ে চৰকাৰী অফিচত বৰ চাহাব হৈ বহাৰ কাৰণে চেষ্টাও নকৰিলোঁ।\nপঢ়াকালত অসমৰ বাহিৰখন দেখি নোপোৱা মোৰ বাবে প্ৰাইভেট কোম্পানিত “প্ৰফেছনেল” হিচাপে থিতাপি লোৱাৰ চখটোহে এসময়ত ডাঙৰ কথা আছিল। এই চখটোৰ বাবেই যোৱা দহোটা বছৰে ঘৰৰ নিলগত থাকিব লগীয়া হোৱাত আজিকালি অৱশ্যে মনটো বেয়া লাগে মাজে সময়ে। ঘৰৰ পৰা কোনোবা অহাৰ উমান পালেই মাক ফোন কৰি কাজি টেঙা, ভজা মাছ, জহা চাউল, বাৰীৰ বস্তু দি পঠিয়াবলৈ কওঁ। ভাতৰ পাতত হাজোৰ মাছৰ সোৱাদ জিভাত লাগিলে তাহানি মাৰ থালৰ পৰাও এভঙা মোৰ থালত আহি পৰা কথাটো মনত পৰে। অকল সেইটোৱেই নে? ঘৰৰ বাৰীখনত হাতত কটাৰী এখন লৈ পিত-পিতাই ফুৰা দিনবোৰৰ স্মৃতি মন-মগজুত তেজাল ঘোঁৰা হৈ দৌৰে। বাৰীৰ পুৰণি গছবোৰত চাগৈ এতিয়াও বিচাৰিলে কটাৰীৰে মই কৰা আঁক-বাঁকবোৰ পোৱা যাব। উফ্…সেই ঘৰ, সেই মাটিৰ আদৰ এৰি কি জানো বিচাৰি গুচি আহিলোঁ ! ভাবিলে মনটো বিচলিত হৈ উঠে ! মজ্জা লাইফ… ছাত্ৰ জীৱনত গঢ় লোৱা সংজ্ঞা এটাৰ লাহে লাহে সলনি হ’বলৈ ধৰিছে, অন্ততঃ নিজৰেই মনত।\nদুবছৰ বয়সতে স্কুল গৰকা মোৰ ল’ৰাই যেতিয়া ফুৰিবলৈ যাবৰ সময়ত বাৰে বাৰে গাড়ীখনলৈ আঙুলিয়াই দিয়ে, ভালৰো ভাল কিবা এটা খাবলৈ দিলে হিন্দীতে “নেহী খানা হে” বুলি উত্তৰ দিয়ে, তেতিয়া ভাবোঁ- ই জানো কেতিয়াবা বুজিব আচলতে শৈশৱ বুলিলে তাৰ মাক-বাপেকৰ মনত থকা ধাৰণাটোৰ কথা ? বকুল গছৰ তলত পুৰণি, উৱলি যোৱা কিতাপ হাতত লৈ নেওতা পঢ়া দিনৰ কথা ? গৰখীয়া থানৰ ঔটেঙাডালৰ তলত বহি হেঙুলীয়া দিগন্তলৈ চাই বিভোৰ হোৱা দিনৰ কথা? হয়তো বাপেকৰ কথাবোৰ সাধুকথা যেন লাগিব তাৰ। আৰু দুদিন পাছত এই যান্ত্ৰিক চহৰতেই সি গঢ়ি ল’ব “মজ্জা লাইফ”ৰ তাৰ নিজা সংজ্ঞা। তাৰ আগতেই এই অচিনা চহৰত অচিনাকি জীৱনটো সামৰি আপোন ঠাইত নিগাজীকৈ কিবা এটা কৰাৰ কথা ভাবোঁ, কল্পনাৰ সাগৰ এখনত ডুবি থাকোঁ। কিন্তু হাতত জমা টকাকেইটা আৰু সংসাৰৰ দায়িত্বৰ কথা মনলৈ আহিলেই কল্পনাৰ বেলুনটো থুচকৈ ফাটি যায়। এনেকৈয়ে দোদুল্যমান মন এটাৰ স’তে আজি চাকৰি জীৱনৰ দহোটা বছৰ সম্পূৰ্ণ হ’ল। দহোটা বছৰ…অঘৰী হৈ জীয়াই থকাৰ!\n← উৎসৱৰ ৰাতি —প্ৰতিমা ৰাজৱাৰ\nপত্নীৰ চিঠি (স্ত্ৰীৰ পত্ৰ)- মূল-বাংলা লিখক-কবিগুৰু শ্ৰী ৰবীন্দ্ৰনাথ ঠাকুৰ (সংগ্ৰহ- গল্প গুচ্ছ) অনুবাদ-তৃষ্ণা টি. ভূঞা →


Top 10 Mobile Phone Under 300 Top 10 - JonakAxom- Assamese Quotes, Blogging , Business Ideas, Tips And Tricks\nAssamese tech tips\nTop 10 Mobile Phone Under 300 Top 10\nMobile Phone Under 300 | How Scammers Make Fool You\nভুলতেও এনেবোৰ লিঙ্কত ক্লিক নকৰিব স্কেম মেছেজবোৰ whatsapp ৰ জৰিয়তে বিয়পে\nবর্তমানে ৪জি যুগত আমি নতুন নতুন বস্তু আবিষ্কাৰ কৰিবলৈ সক্ষম হৈছো । প্ৰযুক্তিৰ উন্নতিৰ লগে লগে একেদৰে স্কেম বা ঠগোৱাৰ নতুন নতুন পদ্ধতি ও বাঢ়ি গৈছে। এইবোৰৰ ভিতৰত এটা ডাঙৰ স্কেম হল মোবাইল স্কেম। ইয়াৰ দ্বাৰা নতুন প্রচলিত কোনো স্মার্টফোনক খুব কম দামত তথা হুৱহ Amazon বা flipkart ৰ দৰে চাইটৰ বনাই মুকলি কৰি দিয়া হয়। এই স্কেম প্রধানত whatsapp বা facebook messenger ৰ মাধ্যমেৰে বিয়পে ।ধৰি লওঁক মেছেজটো এনেকুৱা হব পাৰে , ‘ buy redmi note7pro only rs.. কিন্তু তাৰ আচল মূল্য ১৩, ৯৯৯, পোৱা যাব মাত্ৰ ১৩ টকাত ‘তাৰ লগত এটা লিংক দিয়াও হয়। লিংক ক্লিক কৰিলেই তাক whatsapp ত দহজনক পঠিয়াই দিবলৈ কোৱা হয়। এনেদৰেই মেছেজটো এজন এজন কৈ বহুজনলৈ বিয়পি পৰে।\nঅনেক সময় মেচেজত কোৱা হয় – ” ডিয়াৰ কাষ্টমাৰ, কেবল আপোনাৰ বাবে, xiaomi ৰ নতুন redmi note7pro মাত্র ১৩/- টকাত , খৰধৰ কৰক , সীমিত সময়ৰ বাবেহে , লিংকত follow কৰক “। মেছেজটোক সঠিক প্রমানৰ উদ্দেশ্যে যিজন ব্যক্তি মেছেজটো পঠিয়াইছে তেওঁৰ নাম ‘এইচ্ পি – মি চেল ‘ দিয়া হয়। এনেধৰনৰ লিংকত এজনে টুইটাৰত xiaomi ক সোধাত xiaomi ৰ তৰফৰ পৰা ৰিপ্লাইত কোৱা হৈছে "এয়া সম্পূৰ্ণ নকল, আৰু এনেধৰণৰ মেছেজবোৰত কোনোৱে বিশ্বাস নকৰে যেন ”\nmi India ৰ পৰা কোৱা হৈছে – “যদি এনে কোনো মেছেজ বোৰ আপোনাৰ তাত আহে তেন্তে তাক বিশ্বাস নকৰি xiaomi ৰ official site ত গৈ চাওক (http://mi.com)। যদি সেয়া সচা তেন্তে official site ত তো তাৰ বিষয়ে তথ্য থাকিব ”\nXIAOMI REDMI NOTE7অচিৰেই মুকলি কৰা হব। অনলাইন যোগে আপুনি তাক ক্ৰয় কৰিব পাৰে। ফোনত থাকিবলগীয়া ফিয়েচাৰ্ড সমুহ হল\nঅপাৰেটিং চিষ্টেম OS Android Oreo\nRedmi Note7launch date কেতিয়া launch হব redmi note 7\nFebuary 13 তাৰিখত redmi note 7(Rs. 10,390) আৰু Xiaomi Redmi Note7Pro (Rs. 14,990) টো 27th Mar 2019 ত উপলব্ধ হোৱাৰ সম্ভাৱনা আছে।\nRedmi note7in Guwahati\nআপুনি যদি অনলাইন যোগে কিনিবলৈ সক্ষম নহয় তেন্তে গুৱাহাটীৰ কিছুমান মোবাইল দোকানত তাক অফলাইন যোগেও ক্ৰয় কৰিব পাৰিব


Fire & Emergency Services Assam Recruitment 2022 | Apply Online For 17 Post - Axom Jobs\nFire & Emergency Services Assam Recruitment 2022 | Apply Online For 17 Post\nFire & Emergency Services Assam Recruitment 2022: Online Applications are invited from eligible Indian citizens for filling up the following vacancies for the posts at Fire & Emergency Services Assam . অগ্নি আৰু জৰুৰীকালীন সেৱা অসমত নিম্নলিখিত খালী পদবোৰ পূৰণ কৰাৰ বাবে যোগ্য ভাৰতীয় নাগৰিকৰ পৰা অনলাইন আৱেদন আমন্ত্ৰণ কৰা হৈছে\nFire & Emergency Services Assam Recruitment 2022 in Details\n1. Asstt. Squad Commander(সহায়ক স্কোয়াড কমাণ্ডাৰ)\n2. Driver (Operator)ড্ৰাইভাৰ (অপাৰেটৰ)\nLast Date (অন্তিম তাৰিখ): 17.03.2022\nTotal Post (মুঠ পদৰ সংখ্যা): 17\nদ্বাদশ শ্ৰেণী উত্তীৰ্ণ বা সমতুল্য (বিজ্ঞান) কোনো স্বীকৃত বোৰ্ড বা পৰিষদৰ পৰা পদাৰ্থ বিজ্ঞান, ৰসায়ন বিজ্ঞান আৰু গণিত (পিচিএম) আছে। প্ৰাৰ্থীসকলে পদটোৰ বাবে আবেদন কৰিবলৈ 10+2 (বিজ্ঞান) পৰীক্ষাৰ পদাৰ্থ বিজ্ঞান, ৰসায়ন বিজ্ঞান আৰু গণিত (পিচিএম)ত উত্তীৰ্ণ নম্বৰ প্ৰাপ্ত কৰিব লাগিব।\n14,000-60,500/- টকা (পে বেণ্ড 2), 6,200/- টকাৰ গ্ৰেড পে আৰু অন্যান্য গ্ৰহণযোগ্য ভাট্টাৰ সৈতে।\nCandidates age should be between 20 years and 24 years as on 1st January 2022 ( i.e., Candidate must be born on or before 01/01/2002 and on or after 01/01/1998).Age Relaxation as per rules\nপ্ৰাৰ্থীৰ বয়স 1 জানুৱাৰী 2022 তাৰিখে 20 বছৰৰ পৰা 24 বছৰৰ ভিতৰত হ’ব লাগিব (অৰ্থাৎ, প্ৰাৰ্থীৰ জন্ম 01/01/2002 তাৰিখে বা তাৰ আগতে আৰু 01/01/1998 তাৰিখে বা তাৰ পিছত হ’ব লাগিব)। নিয়ম অনুসৰি বয়সৰ ৰেহাই\nঅষ্টম শ্ৰেণী উত্তীৰ্ণ আৰু স্বীকৃত কৰ্তৃপক্ষৰ (কেৱল অসম ৰাজ্য) পৰা এইচএমভি (গধুৰ মটৰ বাহন)ৰ বাবে বৈধ ড্ৰাইভিং লাইচেঞ্চ থাকিব লাগিব।\nRs.14,000-60,500/- (Pay Band II), with Grade pay of Rs.5,000/- and other admissible allowances.\n14,000-60,500/- টকা (পে বেণ্ড 2), গ্ৰেড পে 5,000/- টকা আৰু অন্যান্য গ্ৰহণযোগ্য ভাট্টাৰ সৈতে।\nCandidates age should be between 18 years and 25 years as on 1st January 2022. ( i.e., Candidate must be born on or before 01/01/2004 and on or after 01/01/1997).Age Relaxation as per rules\nপ্ৰাৰ্থীৰ বয়স 1 জানুৱাৰী 2022 তাৰিখত 18 বছৰৰ পৰা 25 বছৰৰ ভিতৰত হ’ব লাগিব। (অৰ্থাৎ, প্ৰাৰ্থীৰ জন্ম 01/01/2004 তাৰিখে বা তাৰ আগতে আৰু 01/01/1997 তাৰিখে বা তাৰ পিছত হ’ব লাগিব)। নিয়ম অনুসৰি বয়সৰ ৰেহাই\nAll the eligible and interested candidates can apply online through the Fire & Emergency Services Assam website on or before 17.03.2022 সকলো যোগ্য আৰু আগ্ৰহী প্ৰাৰ্থীয়ে 17.03.2022 তাৰিখে বা তাৰ আগতে অগ্নি আৰু জৰুৰীকালীন সেৱা অসম ৱেবছাইটৰ জৰিয়তে অনলাইন আবেদন কৰিব পাৰে


ভাৰতৰ ৰাজ্যিক বিধান সভা নিৰ্বাচন ২০২১: সাংবাদিকৰ সুৰক্ষা নিৰ্দেশনাৱলী - Committee to Protect Journalists\n২০২০ চনৰ ২৮ অক্টোবৰত পূৱ ভাৰতীয় ৰাজ্য বিহাৰৰ পালিগঞ্জত ৰাজ্যিক নিৰ্বাচনৰ সময়ত ভোটাৰসকলে এটা ভোটকেন্দ্ৰত সামাজিক দূৰত্ব বজাই ৰাখি শাৰীত থিয় হোৱা দৃশ্য। ভাৰতত ২০২১ চনৰ মাৰ্চ, এপ্ৰিল আৰু মে মাহত পাঁচখন ৰাজ্যত বিধান সভাৰ নিৰ্বাচন অনুষ্ঠিত কৰা হ’ব। (এ পি/আফতাব আলম সিদ্দিকী)\nভাৰতৰ ৰাজ্যিক বিধান সভা নিৰ্বাচন ২০২১: সাংবাদিকৰ সুৰক্ষা নিৰ্দেশনাৱলী\nMarch 5, 2021 10:02 AM EST\nচলিত ২০২১ বৰ্ষৰ অহা মাৰ্চ, এপ্ৰিল আৰু মে’ মাহত ভাৰতৰ অসম, কেৰালা, তামিল নাডু, পশ্চিম বংগ আৰু পুডুচেৰীত বিধানসভাৰ নিৰ্বাচন অনুস্থিত হ’ব।\nএই নিৰ্বাচনসমূহ সামৰি সংবাদ যুগুতাবলৈ নিয়োজিত থকা গণসংযোগ মাধ্যমৰ কৰ্মচাৰীসকল যিকোনো ধৰণৰ সম্ভাৱনীয় শাৰীৰিক আঘাত, ভীতিপ্ৰদৰ্শন, আৰু হাৰাশাস্তি; অনলাইন ভাবুকি; ক’ভিড–১৯ সংক্ৰমণৰ আশংকা; গ্ৰেপ্তাৰ অথবা আটক; আৰু প্ৰতিবেদন প্ৰস্তুতকৰণৰ ক্ষেত্ৰত ইন্টাৰনেট একচেছকে ধৰি থকা অন্যান্য চৰকাৰী বাধ্যবাধকতা সমূহৰ প্ৰতি সজাগ হোৱা উচিত। কমিতি টু প্ৰটেক্ট জাৰ্নেলিষ্ট (চমুকৈ চি পি জে) ৰ শেহতীয়া গৱেষণা অনুসৰি, ২০২০ বৰ্ষত ভাৰতত অন্তত: দুগৰাকী সাংবাদিকে কৰ্মক্ষেত্ৰত প্ৰাণ হেৰুৱাইছে।\nকেৰালাৰ দ্য ফেডাৰেল নামৰ বাতৰি ৱেবছাইতটোৰ সহযোগী সম্পাদিকা শাহিনা কে কে এ ফোনযোগে চি পি জে’ক জনায়, “সাধাৰণতে, বাতৰি সম্পাদক অথবা ব্যুৰ’ মূৰব্বীয়ে সংবাদ পৰিৱেশন তথা প্ৰতিবেদন প্ৰস্তুত কৰণৰ সময়ছোৱাত সাংবাদিকসকলে সন্মূখীন হ’ব পৰা অসুবিধা সমূহৰ বিষয়ে আলোচনা নকৰে। আমাৰ হাতত এনেধৰণৰ আশংকাসমূহৰ পূৰ্বানুমান ল’ব পৰা অথবা মোকাবিলা কৰিব পৰাকৈ নিজকে প্ৰস্তুত কৰিব পৰা কোনোধৰণৰ ব্যৱস্থাপনা নাই। সাংবাদিকসকলে স্বাভাৱিকভাৱেই [কৰ্মক্ষেত্ৰলৈ] যায়।”\nচি পি জে’ৰ জৰুৰীকালীন বিভাগে নিৰ্বাচনী সংবাদ বিস্তাৰৰ সৈতে জড়িত থকা সম্পাদক, সাংবাদিক আৰু ফটো সাংবাদিক সকলক উদ্দেশি আগন্তুক বিধানসভা নিৰ্বাচনৰ বাবে নিজকে কিদৰে প্ৰস্তুত কৰিব তথা সাম্ভাব্য ডিজিটেল, শাৰীৰিক, আৰু মানসিক বিপদৰ সৈতে কিদৰে মোকাবিলা কৰিব সেই সম্পৰ্কে এলানি নিৰ্দেশনাৱলী যুগুত কৰি উলিয়াইছে।\nযোগাযোগ আৰু সমল\nসাংবাদিকসকলে যিকোনো ধৰণৰ সহায়ৰ বাবে চি পি জে’ৰ জৰুৰীকালীন বিভাগক [email protected] – ইমেইল যোগে অথবা চি পি জে’ৰ এছিয়া প্ৰগ্ৰেমৰ হৈ আলিয়া ইফ্‌তিখাৰক [email protected] – ইমেইল যোগে অথবা চি পি জে’ৰ ভাৰতীয় সংবাদদাতা কুনাল মজুমদাৰক [email protected] – ইমেইল যোগে যোগাযোগ কৰিব পাৰে।\nইয়াৰ উপৰি, চি পি জে’ৰ সম্পদ কেন্দ্ৰত কাৰ্যৰ পূৰ্ব-প্রস্তুতি আৰু ঘটনাৰ পৰৱর্তী কালৰ সহযোগিতা নামেৰে এলানি অতিৰিক্ত তথ্যকোষ তথা আহিলা মজুত আছে।\n২০১৭ চনৰ ১৪ ফেব্ৰুৱাৰীত ভাৰতৰ নতুন দিল্লীস্থিত উচ্চতম ন্যায়ালয়ৰ বাহিৰত কৰ্মৰত সাংবাদিকৰ দল (এ পি /আলতাফ কাদ্ৰি)\nসম্পাদকৰ সুৰক্ষা সংক্ৰান্তীয় নিৰীক্ষণ তালিকা\nসম্পাদক আৰু সংবাদ কক্ষ সমূহে আগন্তুক বিধানসভা নিৰ্বাচনৰ পূৰ্বৱৰ্তী, চলিত তথা পৰৱৰ্তী সময়ছোৱাত সাংবাদিক সকলক খৰতকীয়া জাননিৰ ভিত্তিত কোনো এক ঘটনা বা কাহিনী সামৰি প্ৰতিবেদন প্ৰস্তুত কৰাৰ নিৰ্দেশ দিব পাৰে। এই নিৰীক্ষণ তালিকা খনত সবাদকৰ্মী সকলে সন্মুখীন হ’ব পৰা অসুবিধা সমূহ লাঘৱ কৰাৰ উদ্দেশ্যে কিছু বিবেচনামূলক প্ৰশ্ন তথা পৰামৰ্শ উল্লেখ কৰা হৈছে।\nসংবাদ কর্মী কেন্দ্ৰিক বিবেচনা\nনিৰ্বাচিত সংবাদ কর্মী গৰাকী কাৰ্যটোৰ বাবে অভিজ্ঞ নে?\nনিৰ্বাচিত সংবাদ কর্মী সকলৰ মাজৰ কোনোবা ক’ভিড-১৯ অসুৰক্ষিত শ্ৰেণীত পৰে নেকি অথবা তেওঁলোকৰ এনে কোনো পৰিয়ালৰ লোক অথবা ঘনিষ্ঠ ব্যক্তি আছে নেকি যি তেওঁলোকৰ ওপৰত নিৰ্ভৰশীল?\nকোনো এক সাম্ভাব্য প্ৰতিকূল ঘটনা (যেনে, নিৰ্বাচন কেন্দ্ৰিক প্ৰতিবাদ)ৰ সংবাদ আহৰণ তথা পৰিৱেশনৰ বাবে নিয়োজিত সংবাদ কৰ্মীৰ ব্যক্তিগত প্ৰ’ফাইল, লিংগ, ধৰ্ম, অথবা জাতিগত অৰ্হতাই তেওঁৰ প্ৰতি ভাবুকি কঢ়িয়াব পাৰে নে?\nনিৰ্বাচিত সংবাদ কর্মী গৰাকী শাৰীৰিক ভাৱে সুস্থ নে আৰু কৰ্মক্ষেত্ৰত উদ্ভৱ হ’ব পৰা সাম্ভাব্য স্বাস্থ্যজনিত সমস্যাবোৰ তেওঁৰ লগত আলোচনা কৰা হৈছেনে?\nনিৰ্বাচিত সংবাদ কৰ্মীৰ মাজৰ কোনোবাৰ নিৰ্দ্দিষ্ট পদবীয়ে তেওঁলৈ অধিক বিপদ মাতি আনিব পাৰে নেকি? উদাহৰণ স্বৰূপে, ফটো সাংবাদিক সকলে ঘটনাস্থলীৰ একেবাৰে নিকতৱৰ্তী অৱস্থানৰ পৰা কাম কৰিব লগা হয় বাবে তেওঁলোক অধিক বিপদ-সংকূল অৱস্থাত থাকে।\nসা-সঁজুলি আৰু যাতায়ত\nনিৰ্বাচিত সংবাদ কৰ্মী সকলৰ সৈতে ক’ভিড-১৯ সংক্ৰমণৰ আশংকা সম্পৰ্কে আলোচনা কৰা হৈছে নে আৰু তেওঁলোকক উচ্চ মানদণ্ডৰ মুখাৱৰণ তথা হেণ্ড চেনিটাইজাৰ যোগান ধৰা হৈছে নে?\nযদি হিংসাত্মক প্ৰতিবাদৰ কোনো আশংকা আছে, তেন্তে তেনে পৰিস্থিতিৰ মোকাবিলা কৰিবলৈ সংবাদ কৰ্মী সকলক সুৰক্ষামূলক হেলমেট, সুৰক্ষামূলক চশমা, শাৰীৰিক ৰক্ষা-কবচ, কন্দুৱা গেছ প্ৰতিৰোধী শ্বাসযন্ত্ৰ, আৰু মেডিকেল কিটৰ দৰে বিশেষ প্ৰতিৰক্ষা আহিলা সমূহ যোগান ধৰা হৈছে নে? সংবাদ কৰ্মী সকলে তেনে আহিলা সমূহ ব্যৱহাৰ কৰিব জানে নে?\nনিৰ্বাচিত সংবাদ কর্মী সকলে নিয়োজিত কৰ্মক্ষেত্ৰলৈ নিজেই গাড়ী চলাই যাব নে? যদি হয়, তেওঁলোকৰ গাড়ীবোৰ ৰাস্তাত চলাবলৈ উপযুক্ত তথা অনুজ্ঞাপত্ৰ থকা নে?\nআপুনি কৰ্মক্ষেত্ৰত নিয়োজিত দলটোৰ সৈতে কিদৰে সংযোগ স্থাপন কৰিব আৰু কোনো প্ৰতিকূল পৰিস্থিতিৰ সন্মূখীন হ’লে দলটোৱে আপোনাৰ সৈতে কিদৰে সংযোগ স্থাপন কৰিব সেই বিষয়ে আলোচনা কৰিছে নে?\nআপুনি প্ৰতিগৰাকী কৰ্মচাৰীৰ জৰুৰীকালীন যোগাযোগ নম্বৰ তথা ঠিকনা সমূহ সযতনে ৰাখিছে নে?\nপ্ৰতিগৰাকী নিৰ্বাচিত কৰ্মচাৰীৰ হাতত যথোচিত প্ৰ-পত্ৰ, প্ৰেছ পাছ, অথবা আপোনাৰ প্ৰতিস্থানটোৰ স্বীকৃতিপ্ৰাপ্ত পত্ৰ মজুত আছে নে?\nকোনো এটা ঘটনাৰ উম ল’ব যাওঁতে আপোনাৰ প্ৰতিনিধি দলটোৱে সন্মুখীন হ’ব পৰা সমস্যাৰ খতিয়ান লৈছে নে? এনে ঘটনাৰ ওপৰত যুগুতোৱা প্ৰতিবেদনৰ পৰা আশা কৰা সম্পাদকীয় লাভালাভৰ বিপৰীতে সাম্ভাব্য বিপদৰ মাত্ৰা গ্ৰহণযোগ্য নে?\nদলটোৰ প্ৰতিগৰাকী কৰ্মীৰে সঠিক বীমা কৰোৱা আছে নে আৰু তেওঁলোকক চিকিৎসাৰ নিৰাপত্তা দিয়া গৈছে নে?\nআপুনি স্থানীয় চিকিৎসা ব্যৱস্থা সমূহৰ উমান লৈছে নে আৰু আপোনাৰ কৰ্মচাৰী সকলক সেই সম্পৰ্কে অৱগত কৰিছে নে?\nকোনোধৰণৰ দীৰ্ঘকালীন মানসিক সংঘাতৰ সম্ভাৱনীয়তা সম্পৰ্কে কৰ্মচাৰী সকলৰ সৈতে আলোচনা কৰিছে নে?\nসাম্ভাব্য বিপদৰ খতিয়ান তথা পৰিকল্পনাৰ বিষয়ে অধিক জানিবলৈ চি পি জে’ৰ সম্পদ কেন্দ্ৰ চাওঁক।\n২০২০ চনৰ ৬ নৱেম্বৰত তোলা এই ফটোখনত ভাৰতৰ মুম্বাইৰ এগৰাকী ব্যৱহাৰকাৰীয়ে নিজৰ ফোনত ফেচবুক অধীকৃত হোৱাটছেপ এপলিকেচন আপডেট কৰা দেখা গৈছে। (এ এফ পি/ইন্দ্ৰনীল মুখাৰ্জি)\nডিজিটেল সুৰক্ষা: প্ৰাথমিক প্ৰযুক্তিগত প্ৰস্তুতি\nনিৰ্বাচন এটা সামৰি লোৱাৰ সময়ত সাংবাদিকসকলে কোনো ঘটনাৰ প্ৰতিবেদন প্ৰস্তুত কৰাৰ অৰ্থে আৰু সহকৰ্মী তথা উৎসৰ সৈতে সংযোগ স্থাপনৰ নিমিত্তে নিশ্চয়কৈ ব্যক্তিগত ম’বাইল ফোন ব্যৱহাৰ কৰিব। ফলস্বৰূপে, যদি কোনো সাংবাদিকক আটক কৰি তেওঁৰ ফোন জব্দ কৰা হয় অথবা ভাঙি পেলোৱা হয়; ডিজিটেল সুৰক্ষাৰ ক্ষেত্ৰত ই বিপদজনক হ’ব পাৰে। সেয়েহে, কোনো কামৰ বাবে ওলাই যোৱাৰ আগত তলত উল্লেখ কৰা দিশসমূহ বিবেচনা কৰা উচিত:\nআপোনাৰ ফোন অথবা কম্পিউটাৰত যদি এনে কোনো সংকীৰ্ণ তথ্য আছে যিয়ে আপোনাক বা আন কাৰোবাক বিপদত পেলাব পাৰে, সেই বিষয়ে অৱগত হওক।\nসংবাদ পৰিৱেশন তথা প্ৰতিবেদন প্ৰস্তুত কৰণৰ বাবে যোৱাৰ আগত আপোনাৰ ফোনৰ তথ্য সমূহ হাৰ্ড ড্ৰাইভত আছুতীয়াকৈ থওক আৰু আপুনি লগত কঢ়িওৱা ডিভাইচৰ পৰা যিকোনো ধৰণৰ সংকীৰ্ণ অথবা ব্যক্তিগত তথ্য (ডাটা) যেনে পৰিয়ালৰ ফটো ইত্যাদিৰ একচেছ সীমিত কৰক।\nসংবাদ পৰিৱেশন তথা প্ৰতিবেদন প্ৰস্তুত কৰণৰ সময়ত ব্যৱহাৰ নকৰা একাউণ্ট আৰু এপ সমূহৰ পৰা ‘লগ আউট’ কৰক লগতে তেনে এপ সমূহ ফোনৰ পৰা আঁতৰাই পেলাওঁক। ব্ৰাউজাৰ সমূহৰ পৰা ‘লগ আউট’ কৰক আৰু ব্ৰাউজিঙ ইতিহাস মছি পেলাওঁক। ইয়াৰ দ্বাৰা কোনো বিৰূপ পৰিস্থিতিৰ সন্মুখীন হ’লে আপোনাৰ একাউণ্ট সমূহ সুৰক্ষিত থাকিব।\nসংবাদ পৰিৱেশন তথা প্ৰতিবেদন প্ৰস্তুত কৰণৰ বাবে যোৱাৰ আগত আপোনাৰ ডিভাইচ সমূহ পাছৱ’ৰ্ড-সুৰক্ষিত কৰি ৰাখক আৰু ‘ৰিমোট ৱাইপ’ ছেটিংছলৈ পৰিৱৰ্তিত কৰক। মনত ৰাখিব, ‘ৰিমোট ৱাইপ’ ছেটিংছটো কেৱল ইণ্টাৰনেট সংযোগেৰেহে চলিব। আপোনাৰ ফোনটো ‘আনল’ক’ কৰিবলৈ আঙুলিৰ ছাপৰ লেখীয়া বায়োমেট্ৰিক ব্যৱস্থাসমূহ ব্যৱহাৰ কৰাৰ পৰা বিৰত থাকক; কিয়নো এনে ব্যৱস্থাই আটকাধীন হোৱাৰ সময়ত আপোনাৰ ডিভাইচ একচেছ কৰিবলৈ প্ৰতিপক্ষক সহায় কৰে।\nপৰাপক্ষত ন্যূনতম বৈদ্যুতিক সা-সৰঞ্জাম লৈ হে ঘটনাস্থলীলৈ যাওঁক। যদি আপোনাৰ হাতত অতিৰিক্ত ডিভাইচ আছে, তেন্তে ব্যক্তিগত অথবা কৰ্মক্ষেত্ৰলৈ নিয়া ডিভাইচ বোৰৰ পৰিৱৰ্তে সেইবোৰ লৈ যাওঁক।\nআপোনাৰ এণ্ড্ৰইড ফোনৰ এনক্ৰিপশন ‘অন’ কৰি লওঁক। নতুন আই ফোন সমূহত আগতীয়াকৈ এনক্ৰিপশন মানক (ষ্টেণ্ডাৰ্ড) ছেটিংছ হিচাপে দিয়া থাকে। অনুগ্ৰহ কৰি এনক্ৰিপশন সংক্ৰান্তীয় আইন সমূহৰ বিষয়ে অৱগত হওক।\nপৰাপক্ষত, সহকৰ্মী আৰু উৎসৰ সৈতে যোগাযোগ কৰিবৰ বাবে ছিগ্নেল (Signal) ৰ লেখীয়া এটা প্ৰান্তৰ পৰা আনটো প্ৰান্তলৈ এনক্ৰিপ্ট কৰা বাৰ্তাবাহক (মেছেজিং) সেৱাসমূহ ব্যৱহাৰ কৰক। বৈদ্যুতিক বাৰ্তাসমূহ এক নিৰ্দ্দিষ্ট সময়ৰ ব্যৱধানত ডিলিট হৈ যোৱাকৈ ছেটিংছ মিলাই লওঁক।\nঅৱৰুদ্ধ হোৱা ছাইটসমূহত প্ৰৱেশ কৰাত সহায় কৰিবলৈ এটা ভি পি এন (VPN) ইন্ষ্টল কৰক। ভি পি এন ব্যৱহাৰৰ ক্ষেত্ৰত থকা আইন সম্পৰ্কে গৱেষণা কৰক আৰু আংশিক ইণ্টাৰনেট বন্ধৰ সময়ত কোন ভি পি এন প্ৰদানকাৰীয়ে আগতে আটাইতকৈ ভাল প্ৰদৰ্শন দেখুৱাইছে সেইটোও চাওঁক।\nসম্পূৰ্ণ ইণ্টাৰনেট বন্ধ হ’লে আপুনি আনৰ সৈতে কেনেকৈ আৰু কেতিয়া যোগাযোগ কৰিব সেই সম্পৰ্কে আগতীয়াকৈ পৰিকল্পনা কৰক।\nছিটিজেন লেব আৰু চি পি জে সাক্ষাৎকাৰৰ গৱেষণা অনুসৰি ভাৰতীয় সাংবাদিকৰ বিৰুদ্ধে ইতিমধ্যে পেগাচাছকে ধৰি কেইবাটাও সমন্বিত স্পাইৱেৰ অভিযান ব্যৱহাৰ কৰা হৈছে। এই সম্পৰ্কে বিতংভাৱে অৱগত হওক। এবাৰ আপোনাৰ ফোনত ইন্‌ষ্টল হোৱাৰ পিছত, অত্যাধুনিক স্পাইৱেৰ সমূহে এনক্ৰিপ্ট কৰা বাৰ্তাসহ সকলো কাৰ্যকলাপ নিৰীক্ষণ কৰিব পাৰে। [ইজৰাইল-স্থিত এন এছ অ’ গোটে কৈছে যে ই পেগাচাছক কেৱল আইন প্ৰৱৰ্তনৰ উদ্দেশ্যেৰে এক নিৰীক্ষণ সঁজুলি হিচাপে ব্যৱহাৰ কৰিবলৈ হে আন দেশৰ চৰকাৰক বিক্ৰী কৰে, আৰু চিপিজেক বাৰে বাৰে কৈছে যে তেওঁলোকৰ অনুসন্ধানত চুক্তি ভংগ কৰি ইয়াৰ অপব্যৱহাৰ কৰাৰ কথা ধৰা পৰিছে।]\nডিজিটেল সুৰক্ষাৰ বিষয়ে অধিক তথ্যৰ বাবে, অনুগ্ৰহ কৰি চি পি জে’ৰ ডিজিটেল সুৰক্ষা নিৰ্দেশনাৱলী চাওঁক।\nডিজিটেল সুৰক্ষা: প্ৰয়োজনীয় নথি-পত্ৰ সুৰক্ষিত তথা সংৰক্ষিত ৰখা\nনিৰ্বাচনৰ সময়ত প্ৰয়োজনীয় নথি-পত্ৰ সংৰক্ষণ আৰু সুৰক্ষিত কৰাৰ ক্ষেত্ৰত নিৰ্দ্দিষ্ট কিছুমান আচাৰ-বিধি থকাটো জৰুৰী। যদি এজন সাংবাদিকক আটক কৰা হয়, তেওঁৰ বৈদ্যুতিক সা-সৰঞ্জামবোৰ লৈ ল’ব পাৰে আৰু অনুসন্ধান কৰিব পাৰে, যাৰ পৰিণাম সাংবাদিক গৰাকী আৰু তেওঁৰ উৎসৰ বাবে গুৰুতৰ হ’ব পাৰে। নিৰ্বাচনী সংবাদ আহৰণ তথা পৰিৱেশন কৰোতে প্ৰতিপক্ষই বৈদ্যুতিক সা-সৰঞ্জামবোৰ ভাঙিব বা চুৰি কৰিব পাৰে, যাৰ ফলত উপযুক্ত বেকআপ নাথাকিলে তথ্য হেৰুৱাব পাৰে।\nনিম্নলিখিত পদক্ষেপবোৰে আপোনাক আৰু আপোনাৰ তথ্যসমূহ সুৰক্ষিত ৰখাত সহায় কৰিব পাৰে:\nফোন আৰু কম্পিউটাৰসহ আপোনাৰ ডিভাইচসমূহত সংৰক্ষিত তথ্যৰ সমীক্ষা কৰক। আপোনাক বিপদত পেলাব পৰা যিকোনো সংবেদনশীল তথ্যৰ ‘বেক আপ’ ল’ব লাগে আৰু তাৰ পাছত ডিলিট (মচি পেলাব) কৰি দিব লাগে। মচি পেলোৱা তথ্য পুনৰুদ্ধাৰ কৰাৰ উপায় আছে, সেয়েহে অতি সংবেদনশীল যিকোনো বস্তু কেৱল ডিলিট কৰাৰ সলনি এটা নিৰ্দিষ্ট কম্পিউটাৰ প্ৰগ্ৰাম ব্যৱহাৰ কৰি স্থায়ীভাৱে ডিলিট কৰিব লাগে।\nএটা স্মাৰ্টফোনৰ সমল সমীক্ষা কৰোঁতে আপুনি ফোন (হাৰ্ডৱেৰ)ত সঞ্চিত তথ্য আৰু লগতে ক্লাউড (গুগল ফটো বা আই ক্লাউড) ত সঞ্চিত তথ্য পৰীক্ষা কৰিব লাগে ।\nহোৱাটছএপৰ লেখীয়া বাৰ্তাবাহক এপ্লিকেচনসমূহৰ সমল পৰীক্ষা কৰক । সাংবাদিকসকলে তেওঁলোকক বিপদত পেলাব পৰা যিকোনো সংবেদনশীল তথ্যৰ ‘বেক আপ’ ৰাখিব লাগে আৰু তাৰ পিছত ডিলিট কৰি দিব লাগে। জানি থওক যে হোৱাটছএপ একাউণ্টৰ সৈতে সংযোগ কৰা আইক্লাউড বা গুগল ড্ৰাইভৰ দৰে ক্লাউড সেৱাসমূহত হোৱাটছএপে সকলো সমল ‘বেক আপ’ কৰে।\nআপুনি আপোনাৰ লাগতিয়াল তথ্যসমূহ ক’ত ‘বেক আপ’ কৰিব বিচাৰে সেয়া বিবেচনা কৰি চাওঁক। আপোনাৰ ডিজিটেল সমলবোৰ ক্লাউড, বাহ্যিক হাৰ্ড ড্ৰাইভ অথবা ফ্ল্যাশ ড্ৰাইভৰ ভিতৰত ক’ত আটাইতকৈ সুৰক্ষিত থাকিব সেয়া আপুনি বিচাৰ কৰিব লাগিব।\nসাংবাদিকসকলে নিয়মীয়াকৈ প্ৰয়োজনীয় বস্তুবোৰ তেওঁলোকৰ ডিভাইচৰ পৰা আঁতৰাই তেওঁলোকৰ পছন্দৰ ‘বেক আপ’ বিকল্পত সংৰক্ষণ কৰিব লাগে। ই নিশ্চিত কৰে যে যদি আপোনাৰ ডিভাইচবোৰ কোনো কাৰণত জব্দ কৰা হয় বা চুৰি কৰা হয় তেন্তে আপোনাৰ ওচৰত তথ্যসমূহৰ এটা প্ৰতিলিপি থাকিব।\nআপুনি ‘বেক আপ’ কৰা যিকোনো তথ্য এনক্ৰিপ্ট কৰাটো এটা ভাল দিহা। আপুনি আপোনাৰ বাহ্যিক হাৰ্ড ড্ৰাইভ অথবা ফ্ল্যাশ ড্ৰাইভ এনক্ৰিপ্ট কৰি সেইটো কৰিব পাৰে। আপুনি আপোনাৰ ডিভাইচৰ বাবে এনক্ৰিপশনো অন কৰি থব পাৰে। সাংবাদিকসকলে তেওঁলোকে কাম কৰি থকা দেশৰ আইনৰ পৰ্যালোচনা কৰা উচিত, যাতে তেওঁলোকে এনক্ৰিপশন সম্বন্ধীয় যিকোনো আইনী বাধ্যবাধকতাৰ বিষয়ে অৱগত হ’ব পাৰে।\nযদি আপুনি সন্দেহ কৰে যে আপুনি কোনো কূটাঘাতমূলক কাৰ্যৰ লক্ষ্য হ’ব পাৰে আৰু কোনো বিৰোধীপক্ষই বাহ্যিক হাৰ্ড ড্ৰাইভসহ আপোনাৰ বৈদ্যুতিক সা-সৰঞ্জামবোৰ চুৰি কৰিব পাৰে, তেন্তে আপুনি আপোনাৰ হাৰ্ড ড্ৰাইভ আপোনাৰ ঘৰৰ বাহিৰে আন এটা স্থানত ৰখাৰ ব্যৱস্থা কৰিব লাগে।\nআপোনাৰ সকলোবোৰ ডিভাইচত এটা পিন লক ৰাখক। পিনটো যিমান দীঘল হয়, সাংকেতিক লিপি ভঙাটো সিমানে কঠিন হয়।\nআপোনাৰ ফোন বা কম্পিউটাৰ আগতীয়াকৈ ‘ৰিমোট ৱাইপ’ ছেটিংছলৈ পৰিৱৰ্তিত কৰক। এই ফাংচনে আপোনাক যিকোনো প্ৰতিকূল পৰিস্থিতি যেনে, আটক হ’লে বৈদ্যুতিক সা-সৰঞ্জাম কাঢ়ি লোৱা আদিৰ দৰে ঘটনাৰ উদ্ভৱ হ’লে নিলগৰ পৰাই ডিভাইচবোৰ মচি পেলোৱাৰ সুবিধা দিয়ে। অৱশ্যে, ডিভাইচটো ইণ্টাৰনেটৰ সৈতে সংযোগ হৈ থাকিলেহে এয়া সম্ভৱ।\nডিজিটেল সুৰক্ষা: নিৰাপদ যোগাযোগ\nবৰ্তমান সময়ত বিশেষকৈ ক’ভিড-১৯ৰ বাবে অধিকাংশ সাংবাদিকে দূৰৱৰ্তীভাৱে কাম কৰি আছে; তেনেস্থলত আনৰ সৈতে কেনেদৰে অধিক সুৰক্ষিতভাৱে যোগাযোগ কৰিব লাগে জনাটো আপোনাৰ ডিজিটেল সুৰক্ষাৰ এক গুৰুত্বপূৰ্ণ অংশ। সাংবাদিক আৰু সম্পাদকসকলে ব্যক্তিগতভাৱে লগ পোৱাৰ পৰিৱৰ্তে কনফাৰেন্সিং প্লেটফৰ্মসমূহ অধিক ব্যৱহাৰ কৰি আছে; সেয়েহে, কৰ্মচাৰী আৰু উৎসৰ সুৰক্ষাৰ বাবে কোনে এনেধৰণৰ কল বা ৱেবিনাৰ বোৰত প্ৰৱেশ কৰিব পাৰে সেইটো সুৰক্ষিত কৰিবলৈ কিছুমান পদক্ষেপ লোৱাটো অত্যাৱশ্যকীয়।\nযদি প্ৰয়োজন হয়, নিশ্চিত কৰক যে আপুনি আপোনাৰ একাউণ্টটো দীঘল আৰু অদ্বিতীয় পাছৱৰ্ডেৰে সুৰক্ষিত কৰিছে আৰু দুই-পদক্ষেপৰ প্ৰমাণীকৰণ অন কৰি ৰাখিছে।\nযদি সম্ভৱ হয়, অনলাইন কনফাৰেন্সিং একাউণ্টৰ বাবে ছাইন আপ কৰোঁতে আপোনাৰ ব্যক্তিগত ইমেইলৰ পৰিৱৰ্তে আপোনাৰ কৰ্মক্ষেত্ৰৰ ইমেইল ব্যৱহাৰ কৰক। ই আপোনাৰ ব্যক্তিগত তথ্য, যেনে, আপোনাৰ পৰিচয় তালিকা ইত্যাদি অনলাইন কনফাৰেন্সিং সেৱাৰ দ্বাৰা, বা আন অংশগ্ৰহণকাৰীসকলৰ দ্বাৰা ফাদিল হোৱাৰ পৰা প্ৰতিৰক্ষা দিয়ে।\nঅনলাইন কনফাৰেন্সিং অনুষ্ঠানবোৰ যদিহে ৰাজহুৱা অনুষ্ঠান নহয় আৰু অংশগ্ৰহণকাৰীৰ সংখ্যাৰ ওপৰত বাধ্যবাধকতা থাকে, তেন্তে অনুষ্ঠান বিষয়ক তথ্য সামাজিক মাধ্যমত সদৰি কৰাৰ পৰা বিৰত থাকক।\nনিশ্চিত কৰক যে আপুনি কনফাৰেন্সিং প্লেটফৰ্ম সেৱাৰ শেহতীয়া সংস্কৰণ ব্যৱহাৰ কৰি আছে।\nযদি আপুনি ভিডিঅ’যোগে দহ জনতকৈ কম সংখ্যক লোকৰ সৈতে কথা পাতিব লাগে, তেন্তে অনলাইন কনফাৰেন্সিঙৰ পৰিৱৰ্তে হোৱাটছএপ বা ছিগনেল্ ব্যৱহাৰ কৰাৰ কথা বিবেচনা কৰক।\nযুম (Zoom) ব্যৱহাৰ কৰাৰ সময়ত মন কৰিবলগীয়া কিছু দিশ:\nযুম ব্যৱহাৰ কৰোঁতে নিজকে অধিক সুৰক্ষিত কৰিবলৈ, নিম্নলিখিত নিৰ্দেশনাবোৰ বিবেচনা কৰক:\nযুমে প্ৰতিগৰাকী ব্যৱহাৰকাৰীৰ বাবে এটা ব্যক্তিগত ID নম্বৰ সৃষ্টি কৰে যাক আপুনি ৰাজহুৱা কৰিব নালাগে; উদাহৰণ স্বৰূপে, ইয়াক সামাজিক মাধ্যমত সদৰি নকৰিব।\nআপোনাৰ অনলাইন আলোচনাত প্ৰৱেশ কৰিবলৈ আমন্ত্ৰিত লোকসকলৰ বাবে এটা পাছৱৰ্ড নিৰ্ণয় কৰক।\nযুম’ৰ অপেক্ষা কক্ষৰ সুবিধা (ফাংচন)টো সক্ষম কৰক। ই নিশ্চিত কৰিব যে কেৱল আমন্ত্ৰিত লোকসকলেহে আপোনাৰ অনুষ্ঠানত প্ৰৱেশ কৰিব পাৰিব। ইয়াৰ দ্বাৰা আপুনি অপেক্ষাৰত সকলৰ মাজৰ পৰা কোন আমন্ত্ৰিত, কোন অনাকাংক্ষিত অথবা অজ্ঞাত, বাছনি কৰিব পাৰিব।\nআপোনাৰ সকলো আমন্ত্ৰণকাৰী উপস্থিত হোৱাৰ পিছত যুম সভাকক্ষটোৰ প্ৰৱেশ বন্ধ কৰক।\nআপুনি যুম কক্ষৰ অংশগ্ৰহণকাৰীসকলৰ ভিডিঅ’ আৰু ধ্বনি ‘অফ’ কৰি কোনে তেওঁলোকৰ স্ক্ৰীণ ভগাব পাৰিব সেয়া নিয়ন্ত্ৰণ কৰি কক্ষৰ কাম-কাজ পৰিচালনা কৰিব পাৰে।\nকোনো বিৰূপ পৰিস্থিতিৰ উদ্ভৱ হ’লে আপুনি যুম কলৰ পৰা যিকোনো সময়ত যিকোনো অংশগ্ৰহণকাৰীক আঁতৰাব পাৰে আৰু তেওঁলোকক যুমকক্ষলৈ উভতি অহাত বাধা দিব পাৰে।\nনিশ্চিত কৰক যে আপুনি যুমৰ শেহতীয়া সংস্কৰণ ব্যৱহাৰ কৰি আছে আৰু এটা প্ৰান্তৰ পৰা আনটো প্ৰান্তলৈ কৰা এনক্ৰিপশন সক্ষম কৰি ৰাখিছে।\nডিজিটেল সুৰক্ষা: অনলাইন হাৰাশাস্তি, ট্ৰ্লিং, অপতথ্য প্ৰচাৰ অভিযান আদি\nলক্ষ্যভিত্তিক অনলাইন প্ৰচাৰ অভিযানসহ অন্যান্য অনলাইন নিৰ্যাতনৰ ঘটনা নিৰ্বাচনৰ সময়ত বৃদ্ধি পাব পাৰে। সংবাদ কৰ্মীসকলক আৰু তেওঁলোকৰ কৰ্মৰাজিক কলূষিত কৰিব বিচৰা অনলাইন আক্ৰমণকাৰীসকলে প্ৰায়ে তেওঁলোকক লক্ষ্য হিচাপে লয়। এনে ক্ষেত্ৰত সমন্বিত অনলাইন নিৰ্যাতন আৰু অপতথ্য প্ৰচাৰ অভিযানৰ দ্বাৰা সাংবাদিক গৰাকীক সামাজিক মাধ্যমৰ পৰা একপ্ৰকাৰ অপসাৰণ কৰি দিয়া হয় আৰু তেওঁক ‘অফলাইন’ হ’বলৈ বাধ্য কৰোৱা হয়। ভাৰতত কেবাগৰাকী মহিলা সাংবাদিক এনেধৰণৰ অনলাইন ট্ৰলিং অথবা উৎপীড়নৰ বলি হোৱাৰ ঘটনাৰ বিষয়ে চি পি জে অৱগত। অনলাইন আক্ৰমণৰ পৰা নিজকে সুৰক্ষিত কৰাটো সহজ নহয়, অৱশ্যে সাংবাদিকসকলে নিজৰ লগতে তেওঁলোকৰ একাউণ্টবোৰ সুৰক্ষিত কৰিবলৈ কিছুমান পদক্ষেপ ল’ব পাৰে।\nনিজকে ভালদৰে সুৰক্ষিত কৰিবলৈ ল’ব পৰা কিছুমান পদক্ষেপ:\nঅনলাইন হাৰাশাস্তিকাৰীসকলে আপোনাক লক্ষ্য হিচাপে লবলৈ আৰু আপোনাৰ ওপৰত অনলাইন উৎপীড়ন চলাবলৈ প্ৰায়ে আপোনাৰ সামাজিক মাধ্যমৰ একাউণ্টৰ পৰা ব্যক্তিগত তথ্য ব্যৱহাৰ কৰিব। আপোনাৰ একাউণ্ট আৰু আপোনাৰ তথ্য (ডাটা) সুৰক্ষিত কৰিবলৈ নিম্নলিখিত পদক্ষেপবোৰ গ্ৰহণ কৰক:\nআপোনাৰ একাউণ্টবোৰৰ বাবে দীঘল আৰু শক্তিশালী পাছৱৰ্ড সৃষ্টি কৰক। পাছৱৰ্ডবোৰ ১৬ টা বা তাতকৈ অধিক বৰ্ণৰ হ’ব লাগে, আৰু প্ৰতিটো একাউণ্টৰ বাবে বেলেগ হ’ব লাগে। পাছৱৰ্ড মেনেজাৰ ব্যৱহাৰ কৰাৰ বিষয়ে বিবেচনা কৰক, যি বৰ্তমান পাছৱৰ্ড পৰিচালনা কৰাৰ আটাইতকৈ সুৰক্ষিত উপায়। ই একাউণ্টবোৰ হেক হোৱাৰ পৰা ৰক্ষা কৰে।\nএকাউণ্টৰ বাবে দুই-পদক্ষেপৰ প্ৰমাণীকৰণ (চমুকৈ ২এফ এ) অন কৰি লওঁক।\nপ্ৰতিটো একাউণ্টৰ বাবে আপোনাৰ গোপনীয়তা ছেটিংছ সমীক্ষা কৰক আৰু নিশ্চিত কৰক যে ফোন নম্বৰ আৰু জন্ম তাৰিখৰ দৰে যিকোনো ব্যক্তিগত তথ্য (ডাটা) একাউণ্টৰ পৰা আঁতৰ কৰা হৈছে। সামাজিক মাধ্যমৰ ৱেবছাইটসমূহত আপোনাৰ ব্যক্তিগত ডাটাৰ ওপৰত কাৰ প্ৰৱেশাধিকাৰ আছে পৰীক্ষা কৰক আৰু আপোনাৰ গোপনীয়তা ছেটিংছ কটকটীয়া কৰক।\nআপোনাৰ একাউণ্টসমূহ পৰ্যৱেক্ষণ কৰক আৰু বিকৃতৰূপত প্ৰ্তিস্থাপন কৰি আপোনাৰ বিহকে ব্যৱহাৰ কৰিব পৰা ধৰণৰ যিকোনো ফটো আঁতৰাওক। ফটো বিকৃতকৰণ ট্ৰলৰ দ্বাৰা ব্যৱহৃত এক সাধাৰণ কৌশল।\nবৰ্ধিত ট্ৰলিং কাৰ্যকলাপৰ লক্ষণসমূহ ধৰা পেলাবলৈ অথবা ডিজিটেল ভাবুকি এটা কিদৰে শাৰীৰিক ভাবুকিলৈ ৰূপান্তৰিত হ’ব পাৰে তাৰ ইঙ্গিত ল’বলৈ আপোনাৰ একাউণ্টবোৰ নিৰীক্ষণ কৰক।\nকিছুমান ঘটনাৰ সংবাদ পৰিৱেশন তথা প্ৰতিবেদনে যে মাত্ৰাধিক উৎপীড়নৰ আশঙ্কা কঢ়িয়াই সেই সম্পৰ্কে অৱগত হ’ব।\nঅনলাইন নিৰ্যাতনৰ বিষয়ে পৰিয়াল আৰু বন্ধুবৰ্গৰ সৈতে কথা পাতক। ট্ৰলবোৰে প্ৰায়ে সাংবাদিকসকলৰ আত্মীয় আৰু সামাজিক বৃত্তৰ মাজৰ লোকসকলৰ সামাজিক মাধ্যমৰ একাউণ্টৰ জৰিয়তে তথ্য আহৰণ কৰে। আপোনাৰ পৰিচিত লোকসকলক তেওঁলোকৰ ৱেবছাইটৰ পৰা আপোনাৰ ফটো আঁতৰাবলৈ বা তেওঁলোকৰ একাউণ্ট লক কৰিবলৈ আহ্বান জনোৱাৰ কথা বিবেচনা কৰক।\nঅনলাইন নিৰ্যাতনৰ বিষয়ে আপোনাৰ সংবাদ ও গণ-সংযোগ প্ৰতিস্থানৰ সৈতে কথা পাতক আৰু যদি ট্ৰলিং গুৰুতৰ হয় তেন্তে প্ৰত্যুত্তৰৰ পৰিকল্পনা সাজু ৰাখক।\nআক্ৰমণৰ সময়ত ল’ব লগা সাৱধানতা\nঅনলাইন হাৰাশাস্তিকাৰীৰ সৈতে জড়িত নহ’বলৈ চেষ্টা কৰক কিয়নো ই পৰিস্থিতি বিষম কৰিব পাৰে।\nআক্ৰমণৰ আঁৰত কোন আছে আৰু তেওঁলোকৰ উদ্দেশ্য কি সেইটো নিশ্চিত কৰিবলৈ চেষ্টা কৰক। অনলাইন আক্ৰমণটো আপুনি শেহতীয়াকৈ প্ৰকাশ কৰা কোনো প্ৰৱন্ধ অথবা কাহিনীৰ সৈতেও সংগতি থকা হ’ব পাৰে।\nসাংবাদিকসকলে সামাজিক মাধ্যমৰ ব্যৱসায় প্ৰতিস্থানক যিকোনো অপমানজনক বা ভাবুকিমূলক আচৰণৰ বিৰূদ্ধে অভিযোগ দিব লাগে।\nট্ৰলিঙৰ স্ক্ৰীণশ্বট, সময়, তাৰিখ, আৰু ট্ৰলৰ সামাজিক মাধ্যমৰ হেণ্ডেলসহ যিকোনো উদ্বেগজনক মন্তব্য অথবা ছবি প্ৰমাণসহ লিপিবদ্ধ কৰক। যদি আপুনি পৰৱৰ্তী সময়ত আপোনাৰ সংবাদ প্ৰতিষ্ঠান, সম্পাদক, অভিব্যক্তিৰ স্বাধীনতা অক্ষুণ্ণ ৰখা কোনো প্ৰতিষ্ঠান অথবা কৰ্তৃপক্ষক এনে ঘটনাৰ প্ৰমাণ দেখুৱাব লাগে তেন্তে এই তথ্যসমূহ উপযোগী হ’ব পাৰে।\nহেকিঙৰ লক্ষণৰ ক্ষেত্ৰত সতৰ্ক হ’ব। নিশ্চিত কৰক যে আপোনাৰ প্ৰতিটো একাউণ্টৰ বাবে শক্তিশালী, দীঘল পাছৱৰ্ড আছে, আৰু দুই-কাৰক প্ৰমাণীকৰণ অন আছে।\nআপোনাৰ পৰিয়ালৰ লোক, কৰ্মচাৰী আৰু বন্ধুসকলক জনাওক যে আপোনাক অনলাইনযোগে হাৰাশাস্তি কৰা হৈছে। বিৰোধীপক্ষৰ লোকসকলে প্ৰায়ে আপোনাৰ মানহানি কৰাৰ প্ৰচেষ্টাত আপোনাৰ পৰিয়ালৰ সদস্য তথা আপোনাৰ কৰ্মস্থানৰ সৈতে যোগাযোগ কৰিব পাৰে, আৰু আপত্তিজনক তথ্য অথবা ছবি প্ৰেৰণ কৰিব পাৰে।\nআপুনি আপোনাক অনলাইনত হাৰাশাস্তি কৰা লোকসকলক ‘ব্লক্’ অথবা ‘মিউট্’ কৰিব পাৰে। আপুনি যিকোনো অপমানজনক সমলৰ বিৰূদ্ধে সামাজিক মাধ্যমৰ ব্যৱসায় প্ৰতিস্থানবোৰক অৱগত কৰা উচিত আৰু দুইপক্ষৰ আলাপ-আলোচনাৰ বিবৰণ নিজৰ হাতত মজুত ৰখাটো বাঞ্ছনীয়।\nকোনো এটা অনলাইন ভাবুকি এক শাৰীৰিক ভাবুকিলৈ ৰূপান্তৰিত হ’ব পৰা ইংগিত দিয়াধৰণৰ মন্তব্য সমূহ বাছনি কৰিবলৈ আপোনাৰ ছচিয়েল মিডিয়া একাউণ্টবোৰ সমীক্ষা কৰক। কোনো লোকে আপোনাৰ ঠিকনা অনলাইনত ৰাজহুৱা কৰা (যাক ইংৰাজীত ডক্সিং বুলি কোৱা হয়), আনক আপোনাৰ ওপৰত আক্ৰমণ চলাবলৈ অনলাইনত উচটনি দিয়া অথবা নিৰ্দ্দিষ্ট ব্যক্তি বিশেষৰ পৰা বৰ্ধিত হাৰত অনলাইন নিৰ্যাতনৰ সন্মুখীন হোৱা আদি কাৰ্যই পিছলৈ শাৰীৰিক ভাবুকিলৈ ৰূপান্তৰিত হোৱাৰ আশংকা বহন কৰে।\nঅনলাইন নিৰ্যাতনৰ শাম নকটালৈ ‘অফলাইন’ হোৱাৰ কথা বিবেচনা কৰক।\nঅনলাইন নিৰ্যাতন এক বিচ্ছিন্ন তথা অকলশৰীয়া অভিজ্ঞতা হ’ব পাৰে। সেয়েহে নিশ্চিত কৰক যে আপোনাক সহায় কৰিবলৈ আপোনাৰ এটা সমৰ্থন গোট আছে। এইক্ষেত্ৰত আপোনাৰ নিয়োগকৰ্তাও অন্তৰ্ভুক্ত থাকিব পাৰে।\nকৰ্তৃপক্ষই ক’ভিড-১৯ সম্প্ৰসাৰণৰ বিৰুদ্ধে জাৰি কৰা নিষেধাজ্ঞা শিথিল কৰাৰ পাছত ২০২০ চনৰ ১২ জুনত ভাৰতৰ নতুন দিল্লীস্থিত গুৰু টেগ বাহাদুৰ হস্পিতালৰ পৰা সংবাদ পৰিৱেশন কৰাৰ মুহুৰ্তত সাংবাদিক বৰ্খা দত্ত (এ এফ পি/প্ৰকাশ সিং)\nশাৰীৰিক সুৰক্ষা: ক’ভিড-১৯ সংক্ৰান্তীয় বিবেচনা\nযিকোনো নিৰ্বাচনী অনুষ্ঠান অথবা আনুষঙ্গিক প্ৰতিবাদত শাৰীৰিক দূৰত্ব বজাই ৰখাটো প্ৰত্যাহ্বানজনক। এনে অনুষ্ঠানত বৃহৎ জনসমষ্টি সংগঠিত হোৱাটো তেনেই স্বাভাৱিক আৰু তাৰ মাজৰে অধিকাংশই মুখাৱৰণ নিপিন্ধিবও পাৰে। তাৰোপৰি, সংবাদ কৰ্মীসকলক আন সাংবাদিক সকলৰ সৈতে এক ঘনিষ্ঠ ব্যৱধানত নিৰ্দ্দিষ্ট স্থান এটাত সীমাৱদ্ধ ৰাখিব পাৰে। এনে সীমাৱদ্ধতাত সংবাদ কৰ্মীসকল কৰ’না ভাইৰাছৰ টোপালৰ সংস্পৰ্শলৈ অহাৰ আশংকা বৃদ্ধি পায়; আনহাতে জনসাধাৰণৰ মাজৰ পৰিপন্থী সদস্যসকলে সাংবাদিক সকলক উদ্দ্যেশি ইচ্ছাকৃতভাবে কাহ মৰা বা হাঁচিওৱা আদিৰ দৰে অবাঞ্ছিত কাৰ্যৰ লগতে অন্যান্য মৌখিক তথা শাৰীৰিক আক্ৰমণৰো সম্ভাৱনা থাকে।\nসতৰ্ক হওক যে মানুহে চিঞৰিলে অথবা জয়ধ্বনি দিলে ভাইৰাছৰ টোপাল নিৰ্গত হ’ব পাৰে; তেনেক্ষেত্ৰত, সংবাদ কৰ্মী সকল কৰ’না ভাইৰাছৰ দ্বাৰা সংক্ৰমিত হোৱাৰ আশংকাও বৃদ্ধি পায়।\nভাৰতত ৰাজহুৱা সমাবেশৰ ওপৰত ক’ভিড-১৯ ৰ প্ৰতিবন্ধকতা ৰাজ্য ভেদে পৃথক হয়, আৰু এনে প্ৰতিবন্ধকতাবোৰ সামান্য বা কোনো জাননী নথকাকৈ সলনি হ’ব পাৰে। উল্লেখ্য যে, ২০২০ চনত নিষেধাজ্ঞা উলংঘন কৰাৰ বাবে বহুতো সাংবাদিকক আৰক্ষীয়ে আক্ৰমণ অথবা আটক কৰিছিল। সেয়েহে, সদায় যিকোনো প্ৰতিবন্ধকতাৰ বিষয়ে গৱেষণা কৰিব।\nযদি আপুনি নিৰ্বাচন এটা সামৰি প্ৰতিবেদন প্ৰস্তুত কৰিবলৈ আন্তৰ্জাতিক ভাৱে অথবা এখন ৰাজ্যৰ পৰা আন এখন ৰাজ্যলৈ ভ্ৰমণ কৰে তেন্তে আপুনি শেহতীয়া ক’ভিড-১৯ নিৰ্ণায়ক পৰীক্ষাৰ প্ৰমাণপত্ৰ প্ৰদান কৰিব লাগিব পাৰে, আৰু/অথবা গন্তব্যস্থানত আগমনৰ সময়ত কোৱাৰেণ্টীন কৰাৰ প্ৰয়োজন হ’ব পাৰে। সেই সম্পৰ্কে এখন উপযোগী ৰাজ্যভিত্তিক নিৰ্দেশনাৱলী এই লিংকটোত পাব।\nজনবহুল অনুষ্ঠান অথবা প্ৰতিবাদত এন৯৫ বা এফ এফ পি২ মানক (ষ্টেণ্ডাৰ্ড) বা তাতকৈ উৰ্দ্ধৰ উচ্চ মানদণ্ডৰ মুখাৱৰণ পৰিধান কৰাতো অত্যাৱশ্যকীয়। সচেতন হ’ব যে মুখাৱৰণ নিপিন্ধাৰ বাবে কৰ্তৃপক্ষই জৰিমনা আৰোপ কৰিব পাৰে।\nনিশ্চিত কৰক যে আপুনি নিয়োজিত কামৰ কালছোৱাত আপোনাৰ হাত যিমান সম্ভৱ নিয়মীয়াকৈ, সঠিকভাৱে, আৰু সম্পূৰ্ণৰূপে ধুইছে। ধোৱাৰ পাছত হাত বোৰ ভালদৰে শুকাই লোৱা হৈছে নে নাই সেয়া নিশ্চিত কৰক। যদি হাত ধোৱাৰ সুবিধা নাপায়, তেন্তে নিয়মীয়াকৈ সুৰা-আধাৰিত হেণ্ড চেনিটাইজাৰ ব্যৱহাৰ কৰক, কিন্তু পৰাপক্ষত ইয়াক নিয়মীয়া হাত ধোৱাৰ অভ্যাসৰ বিকল্প হ’বলৈ নিদিব।\nকামৰ শেষত ঘৰত পুনৰ প্ৰৱেশ কৰাৰ আগতে সকলো কাপোৰ আৰু জোতা আঁতৰাই থ’ব লাগে আৰু পৰাপক্ষত গৰম পানী আৰু ডিটাৰ্জেণ্টেৰে পৰিষ্কাৰ কৰিব লাগে।\nকামৰ শেষত সকলো সা-সঁজুলি ভালদৰে পৰিস্কাৰ কৰিব লাগে।\nক’ভিড-১৯ সম্পৰ্কীয় প্ৰতিবেদন প্ৰস্তুতকৰণৰ ক্ষেত্ৰত বিতং নিৰ্দেশনাৰ বাবে অনুগ্ৰহ কৰি চিপিজেৰ সুৰক্ষা পৰামৰ্শ চাওঁক।\n২০২১ চনৰ ১২ ফেব্ৰুৱাৰীত ভাৰতৰ কলকাতাত বাওঁপন্থী দলৰ ছাত্ৰৰ নেতৃত্বত উলিওৱা সমদলৰ সময়ত আৰক্ষীয়ে কৰা অভব্য আচৰণৰ বিৰুদ্ধে কংগ্ৰেছ দলৰ সমৰ্থকসকলে প্ৰতিবাদ কৰা মুহুৰ্তত (এ পি/বিকাশ দাস)\nশাৰীৰিক সুৰক্ষা: নিৰ্বাচনী প্ৰচাৰ অভিযান আৰু প্ৰতিবাদ স্থলীৰ পৰা সংবাদ পৰিৱেশন তথা প্ৰতিবেদন প্ৰস্তুত কৰণ\nনিৰ্বাচনৰ সময়ত, সংবাদ কৰ্মীসকলে সঘনাই জনবহুল সমদল, প্ৰচাৰ অনুষ্ঠান, পোনপটীয়া সম্প্ৰচাৰ আৰু প্ৰতিবাদত উপস্থিত থাকে।\nএনে অনুষ্ঠানবোৰত বিপদাশংকা হ্ৰাস কৰাত সহায়ক হ’বলৈ সংবাদ কৰ্মীসকলে নিম্নলিখিত সুৰক্ষা পৰামৰ্শবোৰ বিবেচনা কৰিব পাৰে:\nৰাজনৈতিক অনুষ্ঠান আৰু সমদল সম্বন্ধীয় পৰামৰ্শ\nনিশ্চিত কৰক যে আপোনাৰ সঠিক স্বীকৃতি পত্ৰ অথবা প্ৰেছ পৰিচয় পত্ৰ আছে। ‘ফ্ৰিলান্সাৰ’সকলে, কৰ্তব্যৰত নিয়োগকৰ্তাৰ পৰা এখন স্বীকৃতি পত্ৰ সংগ্ৰহ কৰাটো বাঞ্ছনীয়। এই পত্ৰখন সুৰক্ষিত পৰিস্থিতিতহে প্ৰদৰ্শনত ৰাখিব। আপোনাৰ ডিঙিত লেনাৰ্ড পৰিধান কৰাৰ পৰা বিৰত থাকক; তাৰ পৰিৱৰ্তে নিজস্ব স্বীকৃতি পত্ৰ বেল্টত লগাই লওঁক অথবা স্বচ্ছ ভেলক্ৰো জোলোঙাত ৰাখি বাহুপেশীত বান্ধি লওঁক।\nগণ-সংযোগ মাধ্যমৰ ব্যৱসায়িক প্ৰতিস্থানক প্ৰতিনিধিত্ব কৰা কাপোৰ পৰিধান নকৰিব আৰু প্ৰয়োজন হ’লে সঁজুলি অথবা বাহনৰ পৰা ব্যৱসায় প্ৰতিস্থানৰ ল’গ’ আঁতৰাই পেলাব।\nচেণ্ডেল অথবা পিছলি যোৱা জোতা পিন্ধাৰ পৰা বিৰত থাকক। তাৰ পৰিৱৰ্তে কঠিন তলুৱা, ফিতা, আৰু ভৰিৰ গাঁঠিক সুৰক্ষা দিয়া শক্তিশালী জোতা পৰিধান কৰক।\nবাহিৰলৈ ওলাই যাব পৰা দিশে মুখ কৰি থকা সুৰক্ষিত অৱস্থান এটাত আপোনাৰ বাহনখন অৱস্থিত কৰক, নতুবা নিশ্চিত কৰক যে জৰুৰীকালীন অৱস্থাত আপোনাৰ বিকল্প পৰিবহনৰ ব্যৱস্থা আছে।\nপৰিস্থিতি প্ৰতিকূল হ’লে পলায়ন কৰিব পৰাকৈ এটা পৰিকল্পনা হাতত ৰাখক। আপুনি হয়তো পৰিস্থিতি সাপেক্ষে পৰিকল্পনা কৰিব লাগিব পাৰে, কিন্তু পূৰ্বতে এটা পৰিকল্পনা কৰি থবলৈ চেষ্টা কৰক। আপোনাৰ অৱস্থানৰ পৰা বাহিৰ ওলাব পৰা সকলো পথ চিনাক্ত কৰক।\nজন সমাৱেশৰ মেজাজ অনুধাৱন কৰাৰ চেষ্টা কৰক। যদি সম্ভৱ হয়, আপোনাৰ আগতে ঘটনাস্থলীত উপষ্ঠিত হোৱা সাংবাদিকৰ পৰা ফোন যোগে পৰিস্থিতিৰ বুজ ল’বলৈ চেষ্টা কৰক। প্ৰয়োজনসাপেক্ষে, অন্য এগৰাকী সাংবাদিক অথবা ফট’গ্ৰাফাৰক সংগত কৰাৰ কথা বিবেচনা কৰক।\nঅনুষ্ঠানটোৰ ভিতৰত, অন্যথা জৰুৰী নহ’লে আৱণ্টিত প্ৰেছ এলেকাৰ পৰাহে প্ৰতিবেদন কৰক। আপুনি সংকটত পৰিলে নিৰাপত্তাৰক্ষী অথবা আৰক্ষীয়ে সহায় কৰিব নে নাই সেয়া নিশ্চিত কৰক।\nযদি জন সমাৱেশৰ লোকসকল অথবা বক্তাসকল সংবাদ মাধ্যমৰ প্ৰতি প্ৰতিকূল হয়, মৌখিক উৎপীড়নৰ বাবে মানসিকভাৱে সাজু হ’ব। এনে পৰিস্থিতিত কেৱল আপোনাৰ কাম কৰক আৰু প্ৰতিবেদন প্ৰস্তুত কৰি যাওক। উৎপীড়নৰ প্ৰতি প্ৰতিক্ৰিয়া নকৰিব আৰু ভিৰৰ সৈতে জড়িত নহ’ব। মনত ৰাখিব যে, আন সকল নহ’লেও আপুনি এগৰাকী পেছাদাৰী।\nযদি ভিৰৰ পৰা থু-খেকাৰ নিক্ষেপ কৰাৰ সম্ভাৱনা আছে আৰু তৎসত্ত্বেও আপুনি সংবাদ পৰিৱেশন তথা প্ৰতিবেদন প্ৰস্তুত কৰিবলৈ সংকল্পবদ্ধ; তেন্তে আবৃত, পানী নসৰকা আৰু সহজে খহি নপৰা বাম্প টুপি পিন্ধাৰ কথা বিবেচনা কৰক।\nযদি পৰিষ্ঠিতি প্ৰতিকূল হৈ পৰে, অনুষ্ঠানস্থলীৰ বাহিৰত ঘূৰা-ফুৰা নকৰিব আৰু তেনে মূহুৰ্তত মানুহক প্ৰশ্ন কৰা আৰম্ভ নকৰিব।\nযদি ঘটনাস্থলীৰ বাহিৰৰ পৰা প্ৰতিবেদন প্ৰস্তুত কৰাটো আপোনাৰ উদ্দেশ্য হয়, তেন্তে এগৰাকী সহকৰ্মী লগত থকাটো বাঞ্ছনীয়। সুস্পষ্ট প্ৰস্থানৰ পথ থকা এটা সুৰক্ষিত অৱস্থানৰ পৰাহে সংবাদ পৰিৱেশন অথবা প্ৰতিবেদন প্ৰস্তুত কৰক, আৰু আপোনাৰ বাহন ৰখা স্থানলৈ যাব পৰা পথৰ সৈতে পৰিচিত হওক। যদি আক্ৰমণৰ বাস্তৱিক সম্ভাৱনা থাকে, তেন্তে নিজৰ নিৰাপত্তাৰ প্ৰয়োজনীয়তা বিবেচনা কৰক আৰু ঘটনাস্থলীত আপোনাৰ সময় হ্ৰাস কৰক।\nযদি আপোনাক অৰ্পণ কৰা কামটো কঠিন অথবা প্ৰত্যাহ্বানমূলক আছিল, তেন্তে সেই কথা লুকুৱাই নাৰাখি আপোনাৰ অগ্ৰজ আৰু সতীৰ্থক জনাওক, যাতে তেওঁলোক পিছলৈ সতৰ্ক হ’ব পাৰে। এনেদৰে পৰস্পৰে পৰস্পৰৰ পৰা বহু কথা জানিব পাৰে।\nসমগ্ৰ ভাৰতত আৰক্ষীয়ে প্ৰতিবাদকাৰীসকলক দমন কৰিবলৈ সক্ৰিয় গোলাবাৰুদ, ৰবৰ বুলেট, পেলেট গান, কন্দুৱা গেছ, যাঠি-লাঠি আদি ব্যৱহাৰ কৰাৰ উদাহৰণ আছে। যদি হিংসাৰ সম্ভাৱনা থাকে, সুৰক্ষামূলক হেলমেট, সুৰক্ষামূলক চশমা, শাৰীৰিক ৰক্ষা-কবচ, কন্দুৱা গেছ প্ৰতিৰোধী শ্বাসযন্ত্ৰ আদি ব্যৱহাৰৰ কথা বিবেচনা কৰক। এই বিষয়ে অধিক তথ্যৰ বাবে চি পি জে’ৰ ব্যক্তিগত সুৰক্ষামূলক সঁজুলি (চমুকৈ পি পি ই) বিষয়ক নিৰ্দেশনাৱলী চাওঁক।\nআপোনাৰ গন্তব্য স্থানৰ বিষয়ে আগতীয়াকৈ গৱেষণা কৰি লওঁক। কোনো জৰুৰীকালীন অৱস্থাৰ উদ্ভৱ হ’লে কি কৰিব সেই সম্পৰ্কে আগতেই পৰিকল্পনা কৰি লওঁক আৰু পলায়ন কৰিব পৰা সাম্ভাৱ্য সুৰক্ষিত পথবোৰ বাছনি কৰি থওক।\nসংবাদ কৰ্মীসকলে প্ৰতিবাদস্থলীত অকলে কাম কৰাটো বাঞ্ছনীয় নহয়। সহকৰ্মীৰ সৈতে কাম কৰিবলৈ চেষ্টা কৰক আৰু আপোনাৰ প্ৰতিষ্ঠান, পৰিয়াল অথবা বন্ধুবৰ্গৰ সৈতে এটা নিয়মীয়া যোগাযোগ (চেক-ইন) প্ৰক্ৰিয়া ধাৰ্য কৰক। আন্ধাৰ হোৱাৰ পিছত কাম কৰাটো বিপদজনক আৰু পৰাপক্ষত এই সময়ছোৱা এৰাই চলিব লাগে। অধিক তথ্যৰ বাবে অনুগ্ৰহ কৰি, অকলশৰীয়াকৈ প্ৰতিবেদন প্ৰস্তুত কৰা সাংবাদিক সকলৰ বাবে চি পি জে’এ যুগুতোৱা পৰামৰ্শৱলী চাওঁক।\nযদি আপুনি ব্যৱহাৰ কৰিব জানে তেন্তে লগত এটা মেডিকেল কিট লওঁক আৰু আপোনাৰ ম’বাইল ফোনত সম্পূৰ্ণ বেটাৰি আছে নে নাই সেয়া নিশ্চিত কৰক।\nৰাজনৈতিক শ্লোগান থকা, গণ-সংযোগ মাধ্যমৰ ব্যৱসায়িক প্ৰতিস্থানক প্ৰতিনিধিত্ব কৰা, সামৰিক বাহিনীৰ চিহ্ন থকা, আৰু ৰাজনৈতিক সম্পৰ্ক থকা ৰঙৰ কাপোৰ; জ্বলনশীল সামগ্ৰী যেনে নাইলনেৰে তৈয়াৰী কাপোৰ আৰু যিকোনো ধৰণৰ ঢিলা পোছাক পিন্ধাৰ পৰা বিৰত থাকক।\nকঠিন তলুৱা, ফিতা, আৰু ভৰিৰ গাঁঠিক সুৰক্ষা দিয়া শক্তিশালী জোতা পৰিধান কৰক।\nকোনোৱে যাতে আপোনাক পিছফালৰ পৰা টানি নিব নোৱাৰে তাৰ বাবে দীঘল চুলি বান্ধি ৰাখক।\nলগত কেৱল সীমিত সংখ্যক মূল্যৱান সামগ্ৰীহে কঢ়িয়াওক। বাহনবোৰত কোনো সঁজুলি নাৰাখিব, কিয়োনো বাহনৰ কাঁচ ভাঙি মূল্যৱান সামগ্ৰী লৈ যোৱাৰ সম্ভাৱনা থাকে। মন কৰিব যে, সাধাৰণতে, আন্ধাৰ হোৱাৰ পিছত অপৰাধমূলক কাৰ্যকলাপৰ আশংকা বৃদ্ধি পায়।\nসজাগতা আৰু অৱস্থান:\nআপোনাৰ অৱস্থিতি মন কৰক আৰু সকলো সময়তে চৌপাশৰ পৰিস্থিতি সম্পৰ্কে সতৰ্ক হৈ থাকক। যদি সম্ভৱ হয়, এটা উচ্চ আৰু অধিক সুৰক্ষিত স্থানলৈ স্থানান্তৰিত হওক।\nযদি আপুনি আনৰ সৈতে কাম কৰি আছে তেন্তে সদায় এটা নিষ্কাশন পথৰ লগতে জৰুৰীকালীন সাক্ষাৎ স্থানৰ পৰিকল্পনা কৰিব।\nচিকিৎসা সেৱা উপলব্ধ থকা নিকটৱৰ্তী স্থানটো চিহ্নিত কৰি থওক।\nভিৰৰ মাজত কাম কৰোতে এটা পৰিকল্পনাৰ সৈতে কাম কৰক। ভিৰৰ আঁৰে-আঁৰে থাকক আৰু ঠেলি-হেঁচি মাজলৈ সোমাই যোৱাৰ পৰা নিজকে বচাওক, কিয়োনো এনে ভিৰৰ পৰা বাহিৰ ওলোৱাটো টান।\nভিৰৰ গতিশীলতাৰ ওপৰত ভিত্তি কৰি কৰ্তৃপক্ষৰ মেজাজ আৰু আচৰণ নিৰন্তৰভাৱে নিৰীক্ষণ কৰক। যদি জনতা উত্তেজিত হয় তেন্তে আৰক্ষী অধিক আক্ৰমণাত্মক হ’ব পাৰে নতুবা জনতাই আৰক্ষীক আক্ৰমণ কৰিব পাৰে। কিছুমান দৃশ্যমান সংকেত যেনে ৰাজহুৱা মাৰপিটৰ পৰা সুৰক্ষাদায়ক পোছাক পৰিহিত আৰক্ষীৰ উপস্থিতি অথবা প্ৰতিপক্ষৰ মাজত হোৱা প্ৰক্ষেপ-নিক্ষেপ আদি সাম্ভাৱ্য আক্ৰমণাত্মক পৰিস্থিতিৰ সূচক। এনে “ৰঙা পতাকা” সূচক ইংগিতবোৰ স্পষ্ট হ’লে এটা সুৰক্ষিত অৱস্থানলৈ গতি কৰক অথবা তাৎক্ষণিক নিষ্কাশনৰ পৰিকল্পনা কৰক।\nফটো সাংবাদিক সকলে ঘটনাস্থলীৰ একেবাৰে নিকতৱৰ্তী অৱস্থানৰ পৰা কাম কৰিব লগা হয় বাবে তেওঁলোক অধিক বিপদ-সংকূল অৱস্থাত থাকে। ফট’গ্ৰাফাৰসকলে সাধাৰণতে চোৱা-চিতা কৰিবলৈ লগত কাৰোবাক ৰাখিব লাগে আৰু মাজে-সময়ে কেমেৰাৰ ‘ভিউফাইন্‌ডাৰে’ৰে চৌপাশ নিৰীক্ষণ কৰিব লাগে। ডিঙি চেপ খোৱাৰ আশংকাৰ পৰা বাচিবলৈ কেমেৰাৰ জৰীডাল ডিঙিত মেৰিয়াব নালাগে। ফটো সাংবাদিক সকলে সাধাৰণতে ঘটনাস্থলীৰ পৰা দূৰত থাকি কাম কৰিব নোৱাৰে; সেয়েহে ততাতৈয়াকৈ কামখিনি শেষ কৰি ভিৰৰ পৰা ওলাই অহাৰ চেষ্টা কৰিব লাগে।\nযিহেতু পৰিস্থিতি যিকোনো সময়তে প্ৰতিকূল হ’ব পাৰে, সকলো সাংবাদিকে অত্যাধিক সময় ভিৰৰ মাজত কটাব নালাগে।\n২০১৯ চনৰ ১১ ডিচেম্বৰত ভাৰতৰ গুৱাহাটীত নাগৰিকত্ব সংশোধনী বিধেয়কৰ বিৰুদ্ধে বিক্ষোভ প্ৰদৰ্শন কৰা প্ৰতিবাদকাৰীসকলক বিচ্ছুৰিত কৰিবলৈ আৰক্ষীয়ে কন্দুৱা গেছৰ গোলা দলিওৱা মুহুৰ্তত। (এ পি/অনুপম নাথ)\nপুলিচে কন্দুৱা গেছ ব্যৱহাৰ কৰিলে লব লগা সাৱধানতা:\nকন্দুৱা গেছ ব্যৱহাৰ কৰিলে, হাঁচি, কাহ, থু-খেকাৰ আদি ওলাব পাৰ, চকুপানি ওলাব পাৰে আৰু শ্বাসৰুদ্ধকাৰী শ্লেষ্মা উৎপাদন হ’ব পাৰে। কোনো কোনো ক্ষেত্ৰত বমি কৰা বা শ্বাস-প্ৰশ্বাস লোৱাত অসুবিধা হোৱাও দেখা যায়। এনে লক্ষণবোৰে সংবাদ কৰ্মীসকলক বায়ুবাহিত ভাইৰাছৰ টোপালৰ দ্বাৰা কৰ’নাভাইৰাছৰ সংক্ৰমণৰ আশংকা বৃদ্ধি কৰে। যিসকল ব্যক্তি যক্ষ্মাৰ দৰে শ্বাস-প্ৰশ্বাস জনিত সমস্যাত ভুগি আছে আৰু ক’ভিড-১৯ অসুৰক্ষিত শ্ৰেণীত পৰে, তেওঁলোকে কন্দুৱা গেছ ব্যৱহাৰ কৰাৰ সম্ভাৱনা থকা জন সমাৱেশ তথা প্ৰতিবাদস্থলীলৈ যোৱাৰ পৰা বিৰত থাকিব লাগে।\nইয়াৰ উপৰিও, এন পি আৰে আলোকপাত কৰা মতে, কন্দুৱা গেছে প্ৰকৃততে কৰ’নাভাইৰাছৰ দৰে ৰোগাণুৰ প্ৰতি ব্যক্তি এজনৰ সংবেদনশীলতা বৃদ্ধি কৰিব পাৰে।\nকন্দুৱা গেছৰ সংস্পৰ্শ আৰু প্ৰভাৱৰ সৈতে মোকাবিলা কৰাৰ বিষয়ে অধিক নিৰ্দেশনাৰ বাবে, অনুগ্ৰহ কৰি চি পি জে’ৰ সাধাৰণ ৰোগ সম্বন্ধীয় পৰামৰ্শাৱলী চাওঁক।\nশাৰীৰিক নিৰ্যাতন সম্বন্ধীয় পৰামৰ্শ\nপ্ৰতিবাদকাৰীসকলে অতীতত ভাৰতৰ সাংবাদিক সকলৰ ওপৰত নিৰ্যাতন চলোৱাৰ দৃষ্টান্ত আছে। এনেধৰণৰ আক্ৰমণাত্মক পৰিস্থিতিৰ সন্মুখীন হ’লে নিম্নলিখিত পৰামৰ্শসমূহ বিবেচনা কৰক:\nযিকোনো জন সমাৱেশত প্ৰৱেশ কৰাৰ আগতে সাংবাদিকসকলৰ প্ৰতি প্ৰতিবাদকাৰীসকলৰ মেজাজ কেনেকুৱা সেয়া মূল্যায়ন কৰক, আৰু সাম্ভাৱ্য আক্ৰমণকাৰীসকলৰ প্ৰতি সকলো সময়তে সতৰ্ক থাকক।\nআগ্ৰাসনকাৰীক চিনাক্ত কৰিবলৈ শাৰীৰিক অংগী-ভংগী মূল্যায়ন কৰক আৰু কোনো এটা পৰিস্থিতি শান্ত কৰিবলৈ আপোনাৰ নিজৰ শাৰীৰিক অংগী-ভংগী ব্যৱহাৰ কৰক।\nএগৰাকী আগ্ৰাসনকাৰীৰ সৈতে চকুৰ সম্পৰ্ক বজাই ৰাখক, খোলা হাতেৰে অংগী-ভংগী দেখাওক আৰু শান্তভাৱে কথা পাতক।\nআক্ৰমণকাৰীৰ পৰা কমেও এক হাত দূৰত্ব বজাই ৰাখক। কাৰাবন্দী কৰিলে বিতত নোহোৱাকৈ পিছ হুহুকিবলৈ অথবা মুকলি হৈ ওলাই আহিবলৈ যত্ন কৰক। যদি ঘেৰাও কৰে আৰু বিপদৰ হুংকাৰ দিয়ে, সহায়ৰ বাবে চিঞৰক।\nযদি আগ্ৰাসন বৃদ্ধি পায়, মূৰ ঢাকিবলৈ এখন হাত খোলা ৰাখক আৰু পৰি নোযোৱাকৈ ধীৰ গতিত আগবাঢ়ক। দলবদ্ধভাৱে থাকিলে, এজনে আনজনৰ হাতে হাত বান্ধি আগবাঢ়ক।\nযদিও কেতিয়াবা এনেকুৱা সময়ো আহে য’ত আগ্ৰাসনৰ প্ৰতিবেদন প্ৰস্তুত কৰাটো অত্যাৱশ্যকীয় হৈ পৰে, তেনে ক্ষেত্ৰত নিজৰ সুৰক্ষা তথা পৰিস্থিতিৰ বুজ ল’বলৈ নাপাহৰিব। মনত ৰাখিব যে, আগ্ৰাসনকাৰীৰ ফটো ল’লে পৰিস্থিতি বিষম হোৱাৰ সম্ভাৱনা থাকে।\nযদি আপোনাক ভেটি ধৰা হয়, আক্ৰমণকাৰীয়ে যি বিচাৰে সেয়া হস্তান্তৰ কৰক। আপোনাৰ সঁজুলিতকৈ আপোনাৰ জীৱনৰ মূল্য বেছি।\nশাৰীৰিক সুৰক্ষা: প্ৰতিকূল সম্প্ৰদায়ৰ মাজৰ পৰা সংবাদ পৰিৱেশন তথা প্ৰতিবেদন প্ৰস্তুত কৰণ\nসাংবাদিকসকলে মাজে-সময়ে এনে কিছুমান এলেকা অথবা সম্প্ৰদায়ৰ মাজত গৈ সংবাদ পৰিৱেশন তথা প্ৰতিবেদন প্ৰস্তুত কৰিব লগা হয় যিয়ে সংবাদ মাধ্যম অথবা বহিৰাগতক বিদ্বেষ ভাৱেৰে চায়। যদি কোনো সম্প্ৰদায়ৰ লোকে ধাৰণা কৰে যে, সংবাদ মাধ্যমে তেওঁলোকক উচিতভাৱে প্ৰতিনিধিত্ব নকৰে অথবা সদায় তেওঁলোকৰ নেতিবাচক দিশসমূহে দেখুৱায়; তেন্তে তেওঁলোকৰ মনত এনেধৰণৰ বিদ্বেষ ভাৱৰ উৎপত্তি হ’ব পাৰে। নিৰ্বাচনী প্ৰচাৰ অভিযানৰ সময়ত, সাংবাদিক সকলে এনে কিছুমান বিদ্বেষী মনোভাৱৰ সম্প্ৰদায়ৰ মাজত বৰ্দ্ধিত সময়ৰ বাবে কাম কৰিব লাগিব পাৰে।\nতেনে সময়ত বিপদাশংকা হ্ৰাস কৰিবলৈ নিম্নলিখিত পৰামৰ্শবোৰ বিবেচনা কৰক:\nযদি সম্ভৱ হয়, সম্প্ৰদায়টোৰ ওপৰত আৰু তেওঁলোকৰ মতামত সম্পৰ্কে আগতীয়াকৈ গৱেষণা কৰক। সংবাদ মাধ্যমৰ প্ৰতি তেওঁলোকৰ প্ৰতিক্ৰিয়া কি হ’ব সেই বিষয়ে পূৰ্বেই বুজ লওঁক, আৰু প্ৰয়োজন হ’লে আকৰ্ষণৰ কেন্দ্ৰবিন্দু হোৱাৰ পৰা অথবা প্ৰচাৰৰ পৰা বিৰত থাকক।\nসম্প্ৰদায়টোৰ মাজত প্ৰৱেশাধিকাৰৰ বাবে আগতীয়াকৈ অনুমতি লওঁক। বিনা অনুমতিত প্ৰৱেশ কৰিলে সমস্যাৰ সৃষ্টি হ’ব পাৰে। যদি আপুনি অঞ্চলটোৰ সৈতে পৰিচিত নহয় অথবা বহিৰাগত বুলি বিবেচিত হয়,তেন্তে আপোনাৰ কাৰ্যকলাপত সহায় কৰিবৰ বাবে আপোনাৰ সৈতে যাব পৰাকৈ সম্প্ৰদায়টোৰ এগৰাকী স্থানীয় সুবিধাকৰ্তা অথবা নেতা অথবা বিশিষ্ট ব্যক্তিক লগত ল’ব পাৰে নতুবা তেওঁলোকৰ পৰামৰ্শ লোৱাৰ কথা বিবেচনা কৰিব পাৰে। যিকোনো জৰুৰীকালীন অৱস্থাত সহায়ক হ’বলৈ এজন স্থানীয় মধ্যস্থতাকাৰী চিনাক্ত কৰক ।\nযদি সম্প্ৰদায়টোৰ মাজত সুৰা আৰু ড্ৰাগ্‌চৰ অবাধ প্ৰচলন আছে, তেন্তে কাৰ্যসিদ্ধিৰ অনিশ্চয়তা বৃদ্ধি পায়।\nপৰাপক্ষত দলবদ্ধভাৱে অথবা ‘বেকআপ’ দল এটা লৈ কাম কৰাটো বাঞ্ছনীয়। ‘বেকআপ’ দলটো শ্বপিং ম’ল অথবা পেট্ৰ’ল আস্থানৰ দৰে নিকটবৰ্তী অৱস্থানত ৰৈ থাকিব পাৰে আৰু বিপদাশংকাৰ মাত্ৰা অনুধাৱন কৰি প্ৰয়োজন সাপেক্ষে প্ৰতিক্ৰিয়া প্ৰকাশ কৰিব পাৰে।\nঅঞ্চলটোৰ ভৌগোলিক স্থিতিৰ ওপৰত ভিত্তি কৰি পৰিকল্পনা হাতত লওঁক। বিপদাশংকা বেছি হ’লে সুৰক্ষাৰ প্ৰয়োজনীয়তা বিবেচনা কৰক। আপোনাৰ লগতে আপোনাৰ সা-সৰঞ্জাম চোৱা-চিতা কৰিবলৈ স্থানীয়ভাৱে নিযুক্ত কৰা সুৰক্ষাকৰ্মীৰ ক্ষেত্ৰত সতৰ্ক হ’ব; কিয়নো কেতিয়াবা আপুনি কামত মনোনিবেশ কৰি থকাৰ সময়ত এইসকলেই সমস্যাৰ সৃষ্টি কৰিব পাৰে।\nজৰুৰীকালিন অৱস্থাত পলায়ন কৰিব পৰাকৈ চালকসহ গাড়ী সাজু ৰাখক।\nযদি আপুনি বাহনৰ পৰা নিলগত কাম কৰিব লগা হয়, বাহনলৈ কেনেকৈ ঘূৰি যাব সেয়া জানি থওক। পথৰ বৈশিষ্ট্যপূৰ্ণ চিহ্ন সমূহ চিনাক্ত কৰক আৰু সেই তথ্য সহকৰ্মীৰ সৈতে ভাগ কৰক।\nচিকিৎসা সংক্ৰান্তীয় জৰুৰীকালীন অৱস্থাৰ ক্ষেত্ৰত ক’ত যাব লাগে জানি লওঁক আৰু প্ৰস্থানৰ কৌশল এটা ভাবি থওঁক।\nব্যক্তি এজনৰ ভিডিঅ’ অথবা ফটো তোলাৰ আগতে সদায় সন্মতি বিচাৰিব, বিশেষকৈ যেতিয়া আপোনাৰ হাতত প্ৰস্থানৰ সহজ উপায় নাথাকে।\nআপুনি বিচৰা সমল পোৱাৰ পিছত পলম নকৰি সেই স্থানৰ পৰা প্ৰস্থান কৰক। এনে ক্ষেত্ৰত এটা পূৰ্বনিৰ্ধাৰিত সময়-সীমা মানি চলাটো বাঞ্ছনীয়। যদি দলৰ কোনোবা সদস্যই অস্বস্তি বোধ কৰে তেন্তে আলোচনাত সময় অপব্যয় নকৰি ততালিকে তাৰ পৰা ওলাই আহক।\nগণ-সংযোগ মাধ্যমৰ ব্যৱসায়িক প্ৰতিস্থানক প্ৰতিনিধিত্ব নকৰা আৰু মাৰ্জিত কাপোৰ পৰিধান কৰক। প্ৰয়োজন হ’লে সঁজুলি অথবা বাহনৰ পৰা মিডিয়া ল’গ’ আঁতৰাই পেলাব।\nযদি আপুনি ব্যৱহাৰ কৰিব জানে তেন্তে লগত এটা মেডিকেল কিট কঢ়িয়াওক।\nব্যক্তিসমূহৰ নিজস্ব বিচাৰ ধাৰা তথা বিশ্বাসৰ প্ৰতি সকলো সময়তে সন্মান জনাওঁক।\nঅতি সীমিত পৰিমাণৰ বয়-বস্তু তথা টকা লগত ৰাখিব। আপোনাৰ সা-সঁজুলিবোৰ চুৰি হোৱাৰ সম্ভাৱনা আছে নেকি বিবেচনা কৰক। যদি আপোনাক ভেটি ধৰা হয়, তেওঁলোকে যি বিচাৰে সেয়া হস্তান্তৰ কৰক। আপোনাৰ সা-সঁজুলিতকৈ আপোনাৰ জীৱনৰ মূল্য বেছি।\nৰাতি কাম কৰাৰ পৰা বিৰত থাকক, কিয়োনো ৰাতি বিপদাশংকা বৃদ্ধি পায়।\nসংবাদ সম্প্ৰচাৰ অথবা প্ৰকাশনৰ আগতে বিবেচনা কৰক যে আপুনি এই ঠাইলৈ ভৱিষ্যতে ঘূৰি আহিব লাগিব পাৰে। সেই সময়ত আপোনাৰ প্ৰতিবেদনে আপোনাৰ আগমণক প্ৰভাৱিত কৰিব পাৰে নেকি সেয়া ভাবি চাওঁক।\nAvailable in: हिन्दी, English, বাংলা, தமிழ், മലയാളം


লীল বাহাদুৰ চেত্ৰী এগৰাকী ভাৰতীয় সাহিত্যিক। অসমৰ গুৱাহাটীত\nⓘ লীল বাহাদুৰ চেত্ৰী এগৰাকী ভাৰতীয় সাহিত্যিক। অসমৰ গুৱাহাটীত জন্মগ্ৰহণ কৰা লীল বাহাদুৰ চেত্ৰীয়ে নেপালী ভাষাত সাহিত্য ৰচনা কৰে। তেওঁ আৰ্য বিদ্যাপীঠ মহাবিদ্যালয়ৰ ..\nⓘ লীল বাহাদুৰ চেত্ৰী\nলীল বাহাদুৰ চেত্ৰী এগৰাকী ভাৰতীয় সাহিত্যিক। অসমৰ গুৱাহাটীত জন্মগ্ৰহণ কৰা লীল বাহাদুৰ চেত্ৰীয়ে নেপালী ভাষাত সাহিত্য ৰচনা কৰে। তেওঁ আৰ্য বিদ্যাপীঠ মহাবিদ্যালয়ৰ অৰ্থনীতি বিভাগৰ প্ৰাক্তন মুৰব্বী অধ্যাপক। ১৯৮৭ চনত তেওঁৰ উপন্যাস ব্ৰহ্মপুত্ৰকো ছেও ছাও ৰ বাবে নেপালী ভাষাৰ সাহিত্য অকাডেমি বঁটা লাভ কৰিছিল। তেওঁৰ আন এখন উপন্যাস বাচীন নেপালৰ ত্ৰিভুৱন বিশ্ববিদ্যালয়ৰ পাঠ্যক্ৰমত অন্তৰ্ভুক্ত হৈছে। ২০১৬ চনত তেওঁৰ নেপালী ভাষা আৰু সাহিত্যলৈ আগবঢ়োৱা অৱদানৰ বাবে নেপালৰ জগদম্বা শ্ৰী পুৰস্কাৰ লাভ কৰিছিল। ২০২০ চনত ভাৰত চৰকাৰে সাহিত্য আৰু শিক্ষাক্ষেত্ৰত তেওঁৰ অৱদানৰ স্বীকৃতি স্বৰূপে ভাৰতৰ চতুৰ্থ অসামৰিক সন্মান পদ্মশ্ৰী প্ৰদান কৰে।\n1. প্ৰাৰম্ভিক জীৱন\n১৯৩৩ চনৰ ১ মাৰ্চ তাৰিখে গুৱাহাটীৰ পুলিচ ৰিজাৰ্ভত লীল বাহাদুৰ চেত্ৰীৰ জন্ম হৈছিল। তেওঁৰ পিতৃ প্ৰেম বাহাদুৰ চেত্ৰী আৰু মাতৃ পৱিত্ৰ দেৱী। তেওঁ প্ৰাৰম্ভিক শিক্ষা শ্বিলঙৰ জেল ৰড বেংগলী হাইস্কুল, গোৰ্খা পাঠশালা আৰু শ্বিলং গৰ্ভমেণ্ট হাইস্কুলত গ্ৰহণ কৰিছিল। তাৰপিছত তেওঁ ১৯৫৬ চনত গুৱাহাটীৰ কটন কলেজৰ পৰা অৰ্থনীতি বিভাগত সন্মানসহ স্নাতক ডিগ্ৰী লাভ কৰিছিল। তাৰ দুবছৰ পিছত অৰ্থাৎ ১৯৫৮ চনত তেওঁ গুৱাহাটী বিশ্ববিদ্যালয়ৰ পৰা অৰ্থনীতি বিষয়ত স্নাতকোত্তৰ ডিগ্ৰী লাভ কৰিছিল।\nতেওঁ আকাশবাণী গুৱাহাটী কেন্দ্ৰত ছয় বছৰকাল নেপালী ভাষাৰ অনুষ্ঠান পৰিবেশন কৰিছিল। ১৯৬২ চনত তেওঁ গুৱাহাটীৰ আৰ্য বিদ্যাপীঠ মহাবিদ্যালয়ত অৰ্থনীতি বিভাগৰ অধ্যাপক হিচাপে যোগদান কৰে। ১৯৯৪ চনত তেওঁ আৰ্য বিদ্যাপীঠ মহাবিদ্যালয়ৰ অৰ্থনীতি বিভাগৰ মুৰব্বী পদত থাকি চাকৰিৰ পৰা অৱসৰ গ্ৰহণ কৰে।\n3. সাহিত্য কীৰ্তি\nপ্ৰতিধ্বনি হাৰো বিস্মিত্ৰিয়েকা, ২০০৪\nব্ৰহ্মপুত্ৰকো ছেও ছাও, ১৯৮৬\nচুটি গল্প সংকলন\nলীল বাহাদুৰ চেত্ৰী কা কাথাহাৰো, ১৯৯৩\nতিন দশক বিছ অভিব্যক্তি, ১৯৮৩\nকাহিলে নাফুকনে গাথ, ২০১৪\nআসাম মা নেপালী ভাষা ৰা তয়েছক ছাৰহ গাৰহ, ১৯৬১\nপুৰ্বোত্তৰ ভাৰতীয় নেপালী সাহিত্য ৰা সমাজ ক সংক্ষিপ্ত ঐতিহাসিক দিগ দৰ্শন, ২০০০\nঝাওৰে পাৰ্টি মা লাগড়া, ১৯৯৯\nছিমল ক ভুৱা, ২০১১\nপূৰ্বাঞ্চল ভাৰতীয় নেপালী কাথা সাহিত্য ৰা পত্ৰকৰিতা ক ইতিবৃত্ত, ১৯৯৭\n4. বঁটা আৰু সন্মান\nলীল বাহাদুৰ চেত্ৰীয়ে সাহিত্যৰ ক্ষেত্ৰখনলৈ আগবঢ়োৱা অৱদানৰ বাবে বহুতো ৰাষ্ট্ৰীয়-আন্তঃৰাষ্ট্ৰীয় বঁটা আৰু সন্মান লাভ কৰিছে। তাৰে ভিতৰত উল্লেখযোগ্য সমূহ হল:\nদিয়ালু পুৰস্কাৰ, নেপালী সাহিত্য সন্মিলন, দাৰ্জিলিং, ১৯৮২\nঅসম সাহিত্য শিৰোমণি বঁটা, অভিজ্ঞানম স্মৃতি ন্যাস, দুলিয়াজান, ২০১১\nজগদম্বা শ্ৰী পুৰস্কাৰ, নেপাল, ২০১৬\nভানু বঁটা, দাৰ্জিলিং নেপালী একাডেমী, ১৯৮৫\nআগম সমিতি বঁটা, নেপালী সাহিত্য পৰিষদ, ছিক্কিম, ২০০৫\nব্ৰহ্মপুত্ৰকো ছেও ছাও ৰ বাবে নেপালী ভাষাৰ সাহিত্য অকাডেমি বঁটা, ১৯৮৭\nহৰিভক্ত কাটোৱাল বঁটা, ২০১৩\nবেদনিধি বঁটা, কাঠমাণ্ডু, ২০০৩\n5. ব্যক্তিগত জীৱন\nলীল বাহাদুৰ চেত্ৰী দুবাৰকৈ বিবাহপাশত আৱদ্ধ হৈছিল। ধনমায়া চেত্ৰী আৰু লাৱণ্য চেত্ৰী তেওঁৰ পত্নী। তেওঁলোকৰ এগৰাকী কন্যা কৃষ্ণা চেত্ৰী আৰু দুজন পুত্ৰ পংকজ আৰু পল্লৱ চেত্ৰী। বৰ্তমান তেওঁলোক গুৱাহাটীৰ উলুবাৰী অঞ্চলৰ বি বৰুৱা পথৰ মৰখালিত বসবাস কৰে।\nWikipedia: লীল বাহাদুৰ চেত্ৰী


dhritismasaloi – Dhritisma Saloi\nClumsy thought, clumsy hand and the clumsy pen.. 😊\n“মোৰ মনৰ মৰুভূমিখনত তুমি যেন আছিলা আঘোনৰ ভৰা পথাৰখন, আহিনৰ শেৱালিসৰা পদূলি, পূৰ্ণিমাৰ জোনাকৰ আলিংগন, অমাৱস্যাৰ নিশাও নামঘৰত জ্বলি থকা মিঠাতেলৰ পৱিত্ৰ চাকিগচি…. আৰু শেষত মোৰ উপমাৰ অভাৱ।\nগানৰ কলিয়ে মোৰ ওঁঠ চঞ্চল কৰি ৰখাটো এটা স্বত:স্ফূত ঘটনা বুলিয়েই ভাবিছিলো। কিন্তু বুজা নাই কিয় তোমাৰ বিয়োগৰ পিছত সেয়াও কোন সময়ৰ ভাজত নোহোৱা হৈ থাকিল। কেতিয়াবা মোৰ নিজৰ ওপৰতেই বহুত খং উঠে জানা! কিহে পাইছিল মোক সেইদিনা তোমাক শুভেচ্ছা জনাবলৈ শিৱ মন্দিৰৰ আগত ৰৈ থাকিবলৈ! মোৰ অমংগলীয়া মুখখন নেদেখিলে তুমি নিশ্চয় ভালে ভালে গৈ চহৰ পালাহেতেন!\nজন্ম পায়েই মাক হেৰুৱালো আৰু নাম পালো ‘অমংগলীয়া’। এনেবোৰ কথা ভাবিলে মোক খং কৰিছিলা তুমি। কিন্তু এয়াই সঁচা অ’ সোণ। সেইদিনা খবৰটো পায়েই তোমাৰ মায়ে কান্দি কান্দি আমাৰ ঘৰলৈ আহিছিল। সুধিছিল মোক এই অমংগলীয়া মুখখন দেখুৱাব যোৱাৰ কাৰণ কি। বেচেৰা দেউতা, বাৰান্দাৰ এচুকত বহি চকুলো টুকিছিল। মই ৰ’ব নোৱাৰিলো সোণ। অপঘাতকেই শেষ আশ্ৰয় বুলি নৈৰ পাৰলৈ দৌৰিছিলো। কিন্তু পিছ মূহুৰ্ততেই তোমাৰ মুখখন মনলৈ আহিল। তোমাৰ স্পন্দনহীন মুখখন শেষবাৰলৈ চোৱাৰ আশাত আকৌ গাৱলৈ দৌৰিলো।\nইমান সাহস নহ’ল অ’ ধুনু। তোমাৰ মুখখন চোৱাৰ সাহস নহ’ল মোৰ। মোৰ অমংগলীয়া মুখখন চাই যোৱাৰ বাবেই যে তোমাৰ মুখখনো তেজত লুতুৰি পুতুৰি হৈ তেনে এটা কুৰূপ লৈ উভতি আহিব মই ভবাই নাছিলোঁ অ’ ধুনু। পাৰা যদি ক্ষমা কৰি দিবা মোক।\nনৈৰ পাৰলৈ যোৱা নহ’ল আৰু। আগৰবাৰ উভতি অহাৰ পিছতেই শপত দিছিল দেউতাই। তেতিয়াৰপৰাই এঘৰীয়াও হলো গাৱত; মই কুলক্ষণীয়া হোৱাৰ অপৰাধত আৰু দেউতা মোৰ পিতৃ হোৱাৰ অপৰাধত।\nআজি দেউতাৰ তিলনি। যোৱা তিনিদিন ধৰি মোৰ ভগা জেওৰাৰ সিপাৰে গাঁৱৰ ল’ৰা, মুনিহে গতি মন্থৰ কৰি য়ায়। অসংখ্য কিৰিলিয়ে শাৰী পাতে। এই ধিক্ জীৱন জীয়াৰ কিবা অৰ্থ আছে জানো? সেইবাবে ভাবিছো আজি আকৌ নৈৰ পাৰলৈকে যাম। এইবাৰ উভতি নাহিম। দেউতা নাই যেতিয়া যোৱা সাত বছৰৰ আগৰ শপতো নাই বুলি ধৰি লৈছো। উপায়হীন মই। এতিয়া অন্ততঃ শেষ উশাহটোলৈ নিজৰ লজ্জা আৰু সতীত্বক সাবটি ৰাখিব খুজিছো। এই দুখুনী জীয়েৰাক ক্ষমা কৰি দিবা দেউতা।\nজীৱনৰ মায়াজৰী ডাল যিমানেই অদৃশ্য সিমানেই শক্তিশালী বুজিছা! ছিঙাটো খুব কঠিন। সেইবাবে নিজেই জাহ যোৱাৰ আগতেই আমাৰ গোপন চিঠিবোৰ উটুৱাই দিম। পৰহিৰপৰা সাচি ৰখা দেউতাৰ চুৰীয়াখনো লগত নিম। আজি পুৱাতেই আৰম্ভ কৰি দিছো মায়া মোহ ছিঙাৰ অভিযান। প্ৰথমতেই পাকঘৰত কেৰাহী, কাহী, বাতি যি আছিল সোপাকে ভাঙিছো। জীৱনত হয়তো আজিৰ দিনটোৱেই মই এইদৰে উদযাপন কৰিছো! তাৰপিছত গৈ বাৰীত নিজেই কৰা লাউ, বেঙেনাৰ খেতি নিজেই উভালি নষ্ট কৰিছো; এজনী পাষাণ মাতৃৰ দৰে, যেন সিহত মোৰ অবৈধ সন্তান। সকলোৱে মই পাগলী হোৱা বুলি ভাবিছিল জানা, ভয় কৰিছিল আজি মোক সকলোৱে। যাত্ৰা নাস্তিক হ’ব বুলি নহয়, শিল দলিয়াম বুলি ভয় কৰিছিল। মোৰ যে ইমান হাঁহি উঠিছিল। এতিয়াহে কান্দিছো, দেউতা আৰু তোমালৈ মনত পৰিল যে। আৰু নিলিখো দিয়া। অলপ পিছত চোন লগেই পাম!!!”\ndhritismasaloi\tUncategorized\t6 Comments May 1, 2020 April 24, 2021 1 Minute\nতেখেত মোৰ প্ৰিয় গান ,\nমাতটো মোৰ প্ৰিয় সুৰ,\nসুৰটোৰ প্ৰেমিক মোৰ আত্মা ,\nআৰু মই দূৰণিৰ নীৰৱ শ্ৰোতা.. ।\nকোনো প্ৰতিবাদ নাই..।।\ndhritismasaloi\tUncategorized\tLeaveacomment October 19, 2019 1 Minute\ndhritismasaloi\tUncategorized\t1 Comment October 6, 2019 October 8, 2019 1 Minute\ndhritismasaloi\tUncategorized\tLeaveacomment October 6, 2019 October 6, 2019 1 Minute


Isoin in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Isoin ar byavahar, ppali, parshwakriya, upkaar, kriya-pratikriya aaru satarkatabani\nIsoin in Assamese\nIsoin ৰ লাভ আৰু ব্যৱহাৰসমূহ - Isoin Benefits & Uses in Assamese- Isoin ar laabh aaru byavaharsamuh\nIsoin ৰ পালি আৰু সেয়া কেনেদৰে ল'ব - Isoin Dosage & How to Take in Assamese - Isoin ar paali aaru xeya kenedore lobo\nIsoin ৰ পাৰ্শ্চক্ৰিয়াসমূহ - Isoin Side Effects in Assamese- Isoin ar parshwakriyasamuh\nIsoin সংক্ৰান্ত সতৰ্কতাবাণীসমূহ - Isoin Related Warnings in Assamese- Isoin xonkranta xatarkatabanisamuh\nঅইন দৰৱৰ সৈতে Isoinৰ গুৰুতৰ ক্ৰিয়া-প্ৰতিক্ৰিয়া - Severe Interaction of Isoin with Other Drugs in Assamese- Oinor xoite Isoin ar gurutor kriya-pratikriya\nIsoin মতভেদসমূহ - Isoin Contraindications in Assamese- Isoin nishedhsamuh\nIsoin ৰ বিষয়ে সততে সোধা প্ৰশ্নসমূহ - Frequently asked Questions about Isoin in Assamese- Isoin ar bikhoye satate xodha prashnasamuh\nখাদ্য আৰু মদৰ সৈতে Isoin ক্ৰিয়া-প্ৰতিক্ৰিয়া - Isoin Interactions with Food and Alcohol in Assamese- khadya aaru modor xoite Isoin kriya-pratikriya\nIsoin ৰ লাভ আৰু ব্যৱহাৰসমূহ - Isoin Benefits & Uses in Assamese - Isoin ar laabh aaru byavaharsamuh\nIsoin তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nIsoin-ৰ উপাদানসমূহ - Isoin Active Ingredients in Assamese - Isoin-ar upadaansamuh\nIsoin ৰ পাৰ্শ্চক্ৰিয়াসমূহ - Isoin Side Effects in Assamese - Isoin ar parshwakriyasamuh\nগৱেষণাৰ ভিত্তিত, Isoin ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nIsoin সংক্ৰান্ত সতৰ্কতাবাণীসমূহ - Isoin Related Warnings in Assamese - Isoin xonkranta xatarkatabanisamuh\nIsoin-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Isoin লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nIsoin-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nIsoin এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Isoin গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Isoin কি প্ৰভাৱ দেখা গৈছে?\nIsoinৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Isoin কি প্ৰভাৱ দেখা গৈছে?\nIsoin গ্ৰহণ কৰাৰ পিছত কলিজা ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nহৃদযন্ত্ৰৰ ক্ষেত্ৰত Isoin ৰ কি প্ৰভাৱ দেখা গৈছে?\nIsoinৰ হৃদয় ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nঅইন দৰৱৰ সৈতে Isoinৰ গুৰুতৰ ক্ৰিয়া-প্ৰতিক্ৰিয়া - Severe Interaction of Isoin with Other Drugs in Assamese - Oinor xoite Isoin ar gurutor kriya-pratikriya\nIsoin তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nIsoin মতভেদসমূহ - Isoin Contraindications in Assamese - Isoin nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Isoin লোৱা অনুচিত যাতে -\nIsoin ৰ বিষয়ে সততে সোধা প্ৰশ্নসমূহ - Frequently asked Questions about Isoin in Assamese - Isoin ar bikhoye satate xodha prashnasamuh\nএই Isoin-এ অভ্য়াস বা নিচাৰ সৃষ্টি কৰে নেকি?\nনহয়, Isoinয়ে অভ্যাসৰ সৃষ্টি নকৰে।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Isoin লোৱাৰ পিছত ই আপোনাৰ টোপনি ভাৱ নানে।\nহয়, কিন্তু ডাক্তৰৰ পৰামৰ্শ মতেহে Isoin লওক।\nমানসিক ৰোগৰ চিকিত্সাৰ বাবে Isoin লৈ কোনো লাভ নাই।\nখাদ্য আৰু মদৰ সৈতে Isoin ক্ৰিয়া-প্ৰতিক্ৰিয়া - Isoin Interactions with Food and Alcohol in Assamese - khadya aaru modor xoite Isoin kriya-pratikriya\nখাদ্য আৰু Isoinৰ ক্ৰিয়া-প্ৰতিক্ৰিয়া\nকেতবোৰ বিশেষ খাদ্যৰ সৈতে Isoin লোৱাটোৱে দৰৱৰ প্ৰভাৱ বিলম্বিত কৰিব পাৰে। এইবিষয়ে আপোনাৰ ডাক্তৰৰ সৈতে কথা পাতক।\nমদ আৰু Isoinৰ মাজৰ প্ৰতিক্ৰিয়া\nIsoin লোৱাৰ সময়ত মদ্যপানৰ পাৰ্শ্চক্ৰিয়াই দেখা দিব পৰাৰ সম্ভাৱনা কম। আপুনি যদি কোনো বিৰূপ প্ৰতিক্ৰিয়া দেখা পায়, আনুগ্ৰহ কৰি যথাসম্ভৱ সোনকালে চিকিত্সা পৰামৰ্শ লওক।